
الجزء 1
يابت يانيروز تعالي طبقي الملابس الغسلتيهم الفايدة شنو من غسيلم وهم لسه في الحبل ..
يمة انا فترت من البيت دة ولشنو ادخلم حسي ابوي وولدك برجعوهم السله قبل يخشو الدولاب .. واطبق لشنو ذاااتو . اذا الدولاب بسوطوهو . سواطه عشان يطلعو فنله ..
يابت ختي التلفون الفي ايدك دة وتعالي بأدب .. وألا يحرم عليك قرش للرصيد البتعملي بيهو خمجك دة ..
لالالا خلاص يمة جايه اها 🏃🏃🏃
‏( نيروز عادل . من سكان ام درمان .. عمرها 24 اتخرجت وعاطله ابوها عادل موظف بسيط في شركة تجاريه بالاقصاد .
.. امها سعديه ربة منزل . عندها اختها ناريز تقرا الجامعه .. اخوانا اولاد اتنين واحد مغترب اسمو علاء والتاني عندو عربية نقل كبيرة متنقله بين الولايات بالبضائع اسمو محي الدين ‏) .. ‏( نيروز طويله وملانه القامه .. خدرتا ناااعمه بالاضافه للفسخ .. وملامحا ناااعمه .. وجميله .. ‏)
ماشه وين يانيروز 😣..
نيروز : يمة ماشه عند الجيران خلصت شغلي كلو وبرجع قبل ابوي ومحي يجو ..
يمة عليك الله اديني عشرين جنيه ضروري 🙏🙏🙏اتسلفتها من نسرين وبخجل كل مااشوفا .. لازم ارجعن ليها ..
يابت كل يوم طالعه بكضبه وطلب قروش .. انا اكفيكي ولا اكفي اختك الجنها قروش .. حق الصندوق العندي ومابنقص جنيه ..
نيروز : يمممه 🙇🙇
سعديه : امشي امشي ماتوجعي راسي .. كفايه صوت الغساله وغسيلك زي وشك ..
طلعت نيروز بتوب الهزاز ومبلمة وشها خوفا من الشمس . ووشها مربوط ماقدرت تصطاد حبة قريشات ... بقت تتكلم براها ... حسي اعمل شنو ابوي وراتبو في يد امي ومحي الدين جلدددة مابتهبش وعلاء البرسلو كلو في يد امي .. أحييي انا لازم اشوف لي شغله ولا خدمة انزلا تجيب لي حق الرصيد والخلطات بس ...
نيروز : سلامات يانسرين قدر ماالزول يجيك يلقاك ماسكه ليك يامخدة بتنجديها يا ملايه بتكويها .. انا الغسيل بالعافيه لزيتو علي دفعتين وفم وووواحد ..
نسرين : هههههه النضافه من الايمان وانتي كسلك ده خلي في بيتكم لما تعرسي ..
نيروز : زهجانه يانسرين اشتقت لايام الجامعه والرمتله ... حسي من الصباح امي تشغلا لي من خدمة لخدمة من المطبخ للحوش للعدة ..
نسرين : يعني عايزة تشغلي امك وترقدي .. امي يانيروز مابتتزكر غسلت صحن بتين .. لما اشوفا في المطبخ ساي قلبي بوجعني ...
نيروز : كدة انسألك بوتيك عمر دة ماجاب شي جديد .. ارح عليك الله نغشاهو ..
نسرين : انتي سوسه بس .. من ألم لي حبة قريشات تجي تجريني للبوتيك ..
نيروز : تعملي بيهن شنو طيب لاماهن كدي بلا فايدة ... حسي يجي عرس في الحلة دي فجاأة ووشنا يكون مكودب لا فسخ لا نورة فيهو .. وبراك عارفه نحن في وش سوق وقطرنا باقيلو لفه وحدة ويفوت ..
نسرين : القروش بلمهن لما تجي عربية العدة بستفيد بطقم طقمين ..
نيروز قومي قومي ارح .. كدة لحظة 📲📲📲
اتصلت نيروز علي حبيبا اسمو اكرم وخبرتو انها طالعه للبوتيك القريب علي بيتم ..
اكرم دة النوع الاربعه وعشرين ساعه ايدو في شعرو يلف ويفك .. ويبرررررم .. ‏( تظبيطة الخرشه ‏)
النوع البنطلونو باهت وملان بسكن عادم الركشه وتراب المصاطب .. عيونو مزيته وبجر شهقه نفس في كل دقيقه ...👃
اها نيروز دي عاجباها روح شديد وعايزا تملا فراغا باي شي ...
طلعت معاها نسرين واتجهو علي بوتيك عمر ... في الطريق نيروز متواصله مع اكرم خطوة بخطوة وتكسر كلاما وتتدلع وهي ماشه .
نسرين : وحات الله يانيروز خجلتيني شوفي سيد البقاله ده حسي خلي الفي يدو وبقي مقهي فينا كيف .. ارخي صوتك دة شويه ..
نيروز 🙎🙎: هسسسسس دقيقه يا نيسرين .. بتاشر بهمس ... اها ياكروما اتفقنا يلا بااااي ... مالك يانسو ياخ مايعاين ولا يتفرج بعدين هو زاتو شحدني رقمي طنشتو لانو ظاهر عليهو بخيل من شنبو الذي دركسون العجله دة ...
بقن يتضاحكن ودخلو البوتيك ويتفرجو جاي وجاي ..
نيروز : سلام ياعمر اها نفس الحال ماف ريحة حاجه جديدة .. ان شاء الله جبت بزور العنب حاسه وشي اليومين دي اقلة شمس بيطلع زيت ..
عمر : جبتها وجبت خلطات حلوة بس الا يانيروز ديونك لطخه وتقيله .. حسي نسرين دي بتدفع اول باول وانتي تردمي شهر في شهر ..
نيروز : عاد ياعمر نسرين دي عندها ومقرشه انا عااااطله وبلمهن ليك بالعافيه واللقيط جاي وجاي .. كدة سويلي خلطة تفتح وتشيل الزيت البطلع دة واحسب عندك واديني كرت اريبا عشرة جنيه ..
عمر : ماتطولي الديون عشان تسلكي كل ماتطلبي حاجه ..
نيروز : ماممكن يانسرين انا كل مرة الزك لز عشان تشتري ليك شي ينضفك . .. خليك تفتيحة واطلبي براك ماتكرهيني الجيت معاكي ..
كدة ياعمر جهز لي خلطتي والكرت انا جايه لحظة خليك يانسرين معاه
طلعت نيروز ووقعدت في ركشة اكرم وقعدت تتونس
كانو في شباب في مصطبة بيت مقابل للبوتيك بس مسافه ميدان ماكبير شديد ولمحو نيروز واكرم ..
نسرين بقت تتلفت منتظرة نيروز وتاكل في طرف توبا بالخوف لانو تصرفات نيروز جريئة ومابتهتم بالحواليها ..
رجعت نيروز وشايله في ايدا قروش زي 50 ج وادتا لعمر .. اها ياعمر خففت دمي وجبت ليك جزو من الدين الفات عشان تشتغل لي خلطاتي بض
مير ..
وطلعو هي ونسرين واتجهت نيروز علي الركشه وركبت .. ارح ارح يانسرين اكرم بوصلنا ..
نسرين رجعت كم خطوة لورا واشرت بيدها لالالا
نيروز : ياخ سيبي تخلفك دة اعتبريهو اجار ونوصل اصلا البيت قريب ماف مشي كدة ولاكدة
وفي دة كلو الشله البهناك بتصور وتسجل المنظر ..
اكرم ضرب بوري الركشه شديد نسرين اتوترت وركبت طوالي ...
اكرم شغل الاستريو بصوت عالي ونسرين تتلفت في الشارع زي الرايح ليها طفل وخايفه .. ونيروز ترقص باكتافا بحركة بطيئه وتضرب نسرين في كتفها ‏( عيشي حياتك وفكي الخوف دة ‏)
الجزء 2
طبعا واضح انو نسرين من النوع الخجاااال البخاف نظرة الناس والعيب ..
اها وصلو نسرين ونيروز جمب البيت .. نزلو وكل وحدة متجهة علي بيتا ..
اتصادفو نيروز واختها ناريز جمب باب البيت ناريز عاينت للركشه وغمزت لاختها .. نيروز جاتا هاجمه اصبرري لي اليلا ياناريز انا مش وريتك الف مرة ماتجي جم حاجاتي لابسه الطرحة والشنطة لشنو
ناريز : هي هي اصبري نخش البيت ماتكوركي وتطلعي الجيران علي دلاقينك المعتته دي
نيروز : ااااي ااااي 👏 ‏( بصفقة اليدين ‏) بعد تغضي غرضك طلعيهن معتتات .. ادخلي اليلا بطلع روحك يا العواليقهّّ
ناريز : جرت دخلت ولقت امها في المطبخ ادست ورا امها وبقت تصرخ يمة واااي شوفي الهجامه دي عايزة تضربني .. ان مالقيت طرحتك في السله مكرفسه كان سويتي شنو
سعديه : زحي كدي مني ماعندي ليكن حيل بنات مابتختشن حسي الحله دي كلها بنات واخوات زيكن . مرة وحدة ماسمعتهن بتناقرن . ياكافي البلا منكن تتناقرو زي الضرات .. الله ياخدكن ويريحني من جوركم وفجارتكن دي
نيروز : اصلك يمة مابتفضي النزاع براحة .. بس تداعي دعا يوجع القلب .. شكيتك لالله ياناريز ياحراميه الهدوم ..
ناريز : هي هي عارفه خشمي دة الفوله مابتتبلي فيهو وان كبيت ليك الفول هنا حسي امي دي بتطبخك بدل حلتا دي .. ‏( ركشة اكرم ‏)
نيروز 😔😨😨: هاهاهيهي انتي ياناريز بتصدقي اني بتغاظ بس من عدم احساسك دة .. بس لكن الطرحة دي عايزة سلفي حلو كدة تعالي ‏( غيرت الموضوع ‏) ..
ناريز : اها اها يلا ماف البقدر ليك الا انا 📷📷..
اها يمة الغدا دة بشنو
سعديه : فتة عدس
ناريز : وااااي يمة ياخ هريتي بطنا بالعدس دة نيروز دي تلف كدة ساي ماتطبخ ليها شي يشهي ..
نيروز : يسمك ياالمابتشبعي . خدامتك ولا بتديني راتب ..
سعديه : هوووي انتن الاتنين انا ماشه انوم لما ابوكن يجي صلحو الصينيه واعملو ليهو شطة وصحن سلطه ..
ناريز : تلفونا يدق وتجري تخش الغرفه وتفتح المروحة .. وتفك الطرحه وتركب السماعه وتقعد في ونسه دقاااااقه وبصوت مامسموع ودلع وضحك ...
نيروز : اوف اوف الصبارة دي الا املاها انا تلج ماف زول بجي جمبها .. حسي لو ماعطشانه وحاطسملا مااجي جمبها ..
جانب اخر .... ‏( نااااانا ‏) 🎊🎉🎆🎇🎇
نانا دي في الحله المجاورة لحلة نيروز .. وصحبة نيروز وصايعه نمبر ون ... فسخ وحوامه وجكس وحفلات ولبس اش اش .. وشعر بوب ناااعم اشقر مرة واسود مرة وكركداوي مرة .. وناري مرة .. والحاجب والقطعيه العجيبه ...
نانا 📲📲: الف مرة كلمتك يا حودة انا مابتنفع معاي حركاتك دي كيف يعني امش معاك في بحري ..
حوده 📲📲: هي هي اها بتين اتدينتي ودخلتي الاسلام .. امس ماكنا ....... ولا اخير اسكت ..
نانا : ‏( واللبانه في خشمها (🎇🎈 هوي ياحودة ماتخليني اوريك وشي الخشب .. لم الفاظك عليك ياود شامة .. بعدين زاتو قريشاتك ماجايبه لي علبة ديانا اوديك وين انا ..
حودة : امس يانانا انا شايفك في العرضه ومعاك واحد بس انا المفلس دة مازولك يابتاعت الناسات ..
نانا : اوعدني انك تسلمني 500 جنيه بمش معاك غير كدة يفتح الله ..
حودة : شوف دي بالله يوميتي براها ماتامه سبعين ج اجيبا ليك من وين .. اقفلي اقفلي بمش شارع الهوا بجيبا بمية جنيه 📴..
نانا : يقفل نفسك يا الجيعان .. ان ماوريتك تقفل فيني الخط ياجربان .. وطقق اتصورت صورة بدلع ولبس 🚫 ورسلتا فورا ..
رد حوته برساله : هههههاااهه والجديد شنو يعني ماف مفاجئة فيك .. ياها نانا البعرفا ومية جنيه بس الفي جيبي ...
نانا : اوكي ياحودة بمشيها المرة دي بس المرة الجايه غير 500 ماف ..
لبست نانا وهي طالعه ... امها اسمها محاسن زوله مريضه وكبيرة في السن .. اخوات نانا اتنين . متزوجات في الخرطوم والقضارف .. ابوها متوفي ومعاشو مستمر بتشيلو نانا كل شهر .. نانا بتدرس في جامعة انتساب .. بيتم عبارة عن غرفه ومطبخ براكوبه صغيرة وحوش صغير ..
محاسن : نانا يابتي سيبي الحوامة الكتيرة دي واقعدي جمبي مابقدر اشيل كوز مويه وانتي ماف ..
نانا : امي مابتاخر عندي شيتات اصورا وارجع وبجيب معاي سلطة وعيش .. باست امها في راسا وجهزت جمبها مويه وفتحت ليها الرادي وطلعت ....
نانا وصلت بحري ولاقت حودة وصاعت معاهو في مكان ملان بالحبش ومكان فيهو حريه وشيشه وجبنة .. اخدت صياعتا مع حودة وفكرت ترجع ..
نانا : حودة انا اتاخرت وامي براها
حودة : اهااااا دة المابنفع معاي كل مرة تعملي كدة وتزوغي .. اعتبريني زوجك واخدي راحتك ..
نانا : ياحودة الف مرة وريتك انا ماكدة انا كبيري معاك قهوة وشيشه وصياعه في توتي .. ولو ماعاجبك امشي بتلقي غيري .. وانا عارفاك مازول مسؤليه وعرس وجارفه نفسي وراك ..
حودة : خلاص خلاص كل مرة تعيدي لي اسطوانتك القديمة دي ... انتي صديقتي وكاتمة اسراري يانانا ومابستغني منك .. انا زوجتي كاتمة علي ونكدية من اخش البيت تشغلا لي امك اخواتك اهلك وووووفقران مقطع جيعان .. ياخ مرة وحدة ماقفلت خشمها وقعدت جمبي تطبطب علي .. هدوما كلها عجين وطبيخ وشفع وووو ..
نانا : ماتستاهل انت يطبخو
ليك تاكل السم .. ان كنت مريحا ماكان نقنقت .. انت زاتك واحد جلدة والقروش تطلع منك زي قلع الضرس ... تلاقيك مشهيها الجنيه تشوفو ...
ارح ارح انا ماشه ... اقيف نشتري سلطه وعيش ..
ورجعت نانا بعدما ضمنت قوت ليلتها هي وامها .. نانا بتفتكر انها ماقعد تغلط كونو محافظة علي شرفا وبتصيع بحساب دقيق ...
لكن الايام تحسب حساب اخر دون ماتوقعته نانا ..
الجزء 3
نانا نزلت من المواصلات وهي كئيبه ومارضيانة عن نفسها . وزعلانه علي امها المخدوعه فيها .. وفضلت ماشه وفكرت تغشي بوتيك عمر تشيل حاجه .. وبقت تتكلم مع نفسها بسرها ... ‏( ليه يانانا مابتعقلي .. يعني يانانا عاجبك وضعك دة والبتسويهو دة نهايتو وين .. خيلانك كل واحد مرتو زي شيطان مكة العايز رجم ... واعمامي بجونا من القضارف عايزين لنفسهم ... واخواتي كل وحدة سدت اضانا بطينة وشالت يدها بجو بجنايتم خراب في خراب كيس سكر ماشايلنو ... ااااه يانانا انتي ربنا غضبان عليكي .. ودموعا نازله زي اللازوردي .... ‏)
طبعا نفس الشله قاعدة في نفس المصطبه والغاز وراندوق ومصطلحات مشغلبه ...
كانو اربعه اولاد .... واليلا شكلهم ناقصين العدد .. لاشغل لاقرايه لا نفير لافعل خير ...
خوجلي : اسمع ياهاني دي مش نانا الدانا .🚀
هاني : اااي ياااها . نانا الشطططه . انت ياخوجلي الحله الكدة دي والجمبها دي مش اسمها حي فرنسا وباريس ...
خوجلي : الله يخج بطنك ياهاني اوع تقول كدة دي حلتنا . انت زاتك اسكت حلتكم مااسمها حي المحبه ?
هاني : اه اخير من فرنسا وباريس .. امس كمان شايف نيروز ونسرين مع اكرم القندوله ...
خوجلي : هههههههه اكرم دة امس الحاااضر دة لاقيتو معاهو مرة متزوجه بحنك في رقما .. الله يهديهو ياخ ✋
هاني : اهاااااا ياامام الجامع ... ياالشريف الرضي ...
دخلت نانا البوتيك ... وعمر من يشوف نانا بتجاري جاي وجاي ➡⬅⬇⬆ مكسسسسسسر فيهاونانا فاااهمة الوضع بس متقله دمها معاهو وبتقضيها ليهو ابتسامات وحركات انها زوله تقييييله وظريفه ...
نانا : اها ياعمر انا عايزة الخلطة السحريه 😊😊
عمر : حااااضر يانانا ... انا يانانا ... انا .....
نانا : اجي ياعمر مالك بتتمتم اوووع تقول الخلطة كملت 😱 ‏( وهي فاهمه وضعو ‏)
عمر : لالا الخلطه في موووجوووودة بس انا انا ... انا انا ... انابعملا ليك فناااانه تخليك تلمعي ... ‏( قطعا في قلبو وسكت ‏) ...
نانا : تسلم ياعمر كلك ثقه ..
طلعت نانا وهي بتضحك في حركات عمر براحه جاها خوجلي جاااااري وسفنجتو تتفك ويدنقر يربطا ويتم جريهو ...
جا بنفس قاطع ... ازيك يانانا ..
نانا : اهلين مرحب خوجلي ان شاءالله ماف عوجه ..
خوجلي : عايز اسلم عليكي واسالك امك بقت كيف ..
نانا : والكلمك بامي منو 😨😨..
خوجلي : سمعت امي بتحكي لابوي ..
نانا : اي اي كويسه الحمدلله عن اذنك ياخوجلي 🚶🚶😔😔
خوجلي : نا .... نا ... نا 💃.
نانا مشت بدون تتلفت تاني لانها عارفه خوجلي بحب يتفاخر بوقوفو مع البنات قدام الشله ويظهر ليهم انو هو الوجيه المجنن البنات ..
نجي جانب ‏( سلوان ‏) 👏🎊🎆🎉
سلوان دي برضو في حله نانا .. ضمن شلة نانا ونيروز وبت عسل كدة ومأدبه ورزينه ورااايقه ... امها وابوها اساتذة في مدرسة اساس .. اخوانا صغار بعدها في المدرسه .. هي اتخرجت وشغاله خدمة في مدرسة امها ...
سلوان : امي انا اليلا ماماشه المدرسه تعبانه عايزة افرق شويه ماشه لنيروز ..
امها : باقيه ليك شهرين في الخدمة ماتخربطيها التزمي عشان نشوف ليك شغله تمسكيها ..
سلوان : يمة انا ماااعندي واسطه .. والعندو واسطه بياكل في بيت البكا باسطه .. ماتتعبي معاي ..
امها : امشي وماتتاخري عارفه ابوك بعمل فينا شنو ..
سلوان نضفت البيت ولبست عبايتا وطلعت مشت لنيروز ..
سلوان : كيفك خالتو سعديه وحضنتا وسلمت عليها .. وين بتك البايرة زي ..
سعديه : اهلين بالرايقه الجميله .. نيروز مرزوعه جوة حاضنة ‏( ذي الوان ‏) وتداعي في المسلسل ماعارفه مالا .. بتي الخنيته دي العدة للان ماهبشتا ..
سلوان : اصبري خالتي اخد لي قعدة معاها واجي اجلخم ليك انا دي .. اصلها نيروز ملسلسه وعدتا مافيها لمعه ..
دخلت سلوان لنيروز وضربتا في ضهرا .. انتي يابت لبتين تكوني بتحبي الراحة كده .. ياخ زكاة جسمك استخدميها في خدمة امك وسيبي الكضابين ديل . وطق قفلت التلفزيون ..
نيروز ::: عييييييع منك انا جيتيني بوين .. قربو يكشفوها الوقعت زويا من الجبل ..
سلوان : ياخ كدي وريني بتفهمي من السرحانين ديل شنو .. اغلب المسلسل سرحان ويعاينو في وشو بعض مخلوعين .. قومي ارح المطبخ نغسل العدة ونعمل شي نفطر بيهو .. نفسي يانيروز في عدس امك التقيييل داك ..
نيروز : رااااقد في عقاب في التلاجه امشي وانا بتم المسلسل وبجيك ..
سلوان : وحاطسملا ماتتميها .. قوومي ياالبقر الفرزين .. قوووومي وجرتا من ايديها بكل قوة ودخلو المطبخ ..
سعديه راقدة في برندة المطبخ المن الزنك ...
سعديه : اريتك بتي ياسلوان بت السرور .. كدة خلي نيروز تغسل العدة وانتي اسحني البن دة وجيبي نشرب .. مع انو ضغطي حاسه بيهو شويه مرتفع عيوني مورمه ..
سلوان : سلامتك خالتي ... حسي نيروز دي ماتجيب الضغط والشلل .. انتي ياخالتي دقيها اجلديها خليها تخفف شحما ده شويه بالخدمة ..
سعديه : ادق لي مرة بقت قدري .. السعفه ان ماربطوها لينه تاني مابتتربط .. عوض الله فيها الخمله ..
نيروز جات من جوة ومشمرا اكماما ويديها صابون وتردح وتتراقص بلئامه .. هي ياسلوان ابعدي ابعدي انتي ماشايفه حاجه .. ناريز غير تجي وتغسل لبستا والاسبورت وترقد تنوم ماعارفه خبر المطبخ شنو والاتغسل شنو والاتعاس شنو .. اصلا امي بتضيع حقي مهما اعمل مابتشكرني ..
في اثناء رداحة نيروز .. فتح محي الدين باب الشارع ودخل ... طوالي نيروز سحبت روحا وجرت علي العدة وبقت تتلفت لو محي سمع صوتا اليلا بكفتا وبقطع لسانا ...
محي الدين : سلام يمة .. كيفك ... هاك ده كيس فيهو صابون ورز وعدس اداهو لي بتاع البضاعه .. انا حسي جاي من عطبرة ..
سعديه : بركة الوصلت طيب ولدي اقعد اشرب الجبنه بتسوي فيها سلوان ..
ومحي الدين من سمع اسم سلوان بقي قلبو يدق بشدة ومامركز مع كلام امو .. اعجاب ام حب ام شوق ام ماذا ياسلوان ..
محي عاين جوة المطبخ لقي سلوان بتسحن في البن وصوت السحان مااظهر صوت محي وهو بتكلم مع امو ..
محي : اها يمة اقوم اغير هدومي واجي تكون القهوة جهزت ....
الجزء 4
محي الدين عندو جواهو حاجه حلوة كدة تجاه سلوان . يعني من يسمع اسمها بتجيهو هزززة كدة في روحو .. بحس الدم دة جري في عروقو باااارد ... سلوان جاتو في العزيزة .. خصوصا انو زول مابحب حركات البنات ودلعم .. معذب نيروز وناريز ومراقبم في تحركاتم ..
نرجع المطبخ ...
نيروز : احي انا جا المسنوح المُر دة خلاص لابقدر اتكلم تلفون لابقدر اطلع ساااي طله للشارع اكب موية غسيل ...
سلوان : وهي مراقبة القهوة ماتفور وتتكشح وغازة يديها في جمباتا ... جنيتي يانيزو ولا شنو بتتكلمي براك وتكسري في العدة ..
نيروز : قربت اجن لانو محي الدين دة جا خلاص ..
سلوان : ومايجي محي الدين مالك . عشان وشك دة يطفش من البيت ولا كيف ..
نيروز : اريتك تضوقي حكم الاخو المتعقد ..
سلوان : انتي يامتخلفه بتسمي دة تعقد .. دة اسمو غيرة علي الاخت .. والماعندو كبير يشتري كبير .. وانتي يانيزو وحات الله لو ما محي الدين دة كان بقيتي رقاصه ..
نيروز : اسكتي اسكتي زحي كدة نسخن العدس دة ..
سلوان : كدة خلي العدس رصي العدة دي في مكانا . وعلب البهارات دي رجعي كل وحدة محلها .. شنو انتي مكركبة المحل كدة ..
محي الدين رجع رقد في السرير المقابل لامو وبحكي ليها عن المشوار والبيت النزل فيهو واكرموهو كيف ..
جات سلوان شايله صينية القهوة .. الفناجين دي تلمع لمعان زي البرق تضرب في عينك ... والقهوة دخانا يتلألأ زي بخور الفكي ...
اتفاجأت سلوان بوجود محي الدين .. وهي شايله الصينيه دنقرت وردت السلام بروح رااايقه وبريئه .. سلام محي الدين كيفك ..
محي الدين : قام في همة وانبساط ومسك الصينيه من سلوان ... مرحب سلوان ازيك ..
سلوان عايزة ترجع المطبخ .. نادتا سعديه ..
سعديه : تعالي ياسلوان ماتخجلي من محي ولدي .. تعالي اشربي معاي القهوة ..
رجعت سلوان وقعدت علي ركبا في الارض وقعدت تصب القهوة في الكبابي ... وحتي وهي بتسوط السكر بهداااوة ...
محي الدين يعاين في تلفونو ويرفع عينو يعاين لسلوان .. لاحظت ليهو امو سعديه ..
سعديه : صلحت قعدتا في طرف السرير وبقت تضحك للسن الاخير .. فهمت محي الدين .. خصوصا انو محي الدين ماعندو في الفارغه ..
نيروز : انا بس خلوني جوة المطبخ دة اغسل اطبخ اغسل اطبخ ... حتي ماعزمتوني للقهوة ..
سلوان : تعالي شيلي نصيبك ديمة عليك شكايه ونقناقه ..
محي الدين : شرب القهوة وهو عيونو مرة مرة تسرق النظرات تجاه سلوان ..
قام محي الدين ودخل الغرفه .. قامت وراهو امو سعديه ودخلت لقتو بوصل تلفونو في الشاحن .. واظن الكوبس وسيع والشاحن ماواصلاهو كهربه وهو بحاول فيهو ...
سعديه : محي الدين ولدي البشارة في عيونك واضحة زي هلال العيد ..
محي : اتلفت علي امو وعمل نفسو مافاهم ... اي يمة بديك قروش الصندوق العندي ماببخل عليك بيهو ...
سعديه : ياولد ماتستهبل علي ... انا بقصد سلوان ..
محي : يقفل رمز التلفون ويفتح .. مارد وشويه شويه بقي يبتسم .. غلبتو البسمة كلو كلو أبت تدسا ...
سعديه : هيييي ياولد البت خطابا كتار وبكرة خشمك يبقي ملح ..
محي : يمة انا عندي شنو اعرس بيهو .. العندي مابكفي بيت وشيله وعفش ..
سعديه : كدة انت قول خير وانا بدبر ليكم بعد ربنا اموركم .. انت وعلا عرسكم يكون واااحد ...
محي : لالا يمة انا براي بعمل عرسي .. شان بكرة علا يقول لي عرست ليك بحقي .. اي يمة انا داير سلوان وماحصل وضحت ليها بس لو بتصبر لي شويه كدة بتم واعرس
سعديه : انا بتم ليك الناقص .. خلي علي اقسم ليك الجزو الشمالي ده واصينو ليك وانت عرس بالقريشات العندك .. ومن اليلا تاني ماتديني قرش .. وحضنتو وباستو في راسو .. ان شاء الله اشوف عرسك وجناك ياحشايا ...
سلوان ظبطت الفطور فتة عدس وشطة دكوة وسلطه نااااعمه زي اصابعيها ...
وندهت لسعديه تنادي محي وتجي ..
قعدو في الصينيه وسلوان تشيل لقمتا صغيرا وتاكل موهطة يدها في حجرها ..
سعديه : سلوان بتي رايك شنو لو جيتي بيتي ده ...
نيروز : وخشمها ملان اكل .. اهي مرزوعه وكل يوم بتجي مرزوعه تجي كيف تاني ..
محي الدين بقي يحك راسو وقالباهو اللقمة والشطه شرقتو .. مدت ليهو امو كباية المويه قالت ليهو . قول بسم الله 😉😉
سلوان : ياخالتي لو دايراني اجيك كل دقيقه بجيكي انتي أامري بس ...
سعديه : انا قصدي تجيني جية خير . بالصراحة ياسلوان انا مابفوتك من ايدي .. انا دايراك لمحي ده ...
طوالي محي اتنفض وقام مشي وهو مبتسم وغسل ايدو في الوضايه واتسحب جيهة الاوضه ..
سلوان : عاينت كدة وكدة ودنقرت وسدت خشمها باطاراف يدها خجلانه ..
نيروز : سجمك يالبايرة عايزة تتفكي قبلي ... ولا اقول ليك احسن عرسي وزحيهو مننا المتعقد دة .. وعاينت جهة الغرفه وتفلت عليهو ..
سلوان اكتفت بالسكوت وسعديه تضحك وقالت يايمة سعديه سعيده بيك والله حبيبتي .. ايووووووي ايوووي ..
سلوان بقت تضحك بهدوء
نيروز : مواصله تاكل وترقص باكتافا .. وتغمز لسلوان ..
بجانب ناريز في الجامعه ...
ناريز : يا مدثر ماممكن كل يوم ناطي لي في الجامعه كدة .. عايز شنو انت ماتكرهني ..
مدثر : بحبك ياناريز ومشتاق ليك ارح نقعد في الكافتريا دي انا عازمك ..
ناريز : لالا انا دكيت المحاضرة الاولي مابقدر افوت التانيه ..
مدثر : يعني ياناريز انا خليت شغلي وجيتك من اخر الدنيا عشان تتدلعي لي كدة .. مامشكله ياناريز .. ومدا ليها ظرف ومشي طلع ..
فتحت ناريز الظرف لقتو 600 ج 😨😨😨😨 جرت ناريز علي الباب وعاينت جاي وجاي لقت مدثر ركب المواصلات خلاص ... آشرت ليهو بيدها انا اسفه وهي بتضحك 🙏🙏🙏
دخلت ناريز الجامعه ومشت الكفتريا وكان فيها طربيزة بلياردو وبلعب حوليها شباب ومن ضمنهم زول كدة هاي كلاس .. الشكه والساعه والقطعيه والقندفه .. وبيلعب في البلياردو ..
قامت ناريز ومشت شالت استيكة البلياردو السهم وبدت تلعب في تجاه الشاب الوسيم ....
لاحظ ليها الشاب وبدو يتبادلو الابتسامات والنظرات والحركات ..
طبعا ناريز عرفت تصطادو كيف .. طلعت وهي بتتدلع في مشيها ولحقا الشاب ..
يااخت يااخت لحظة لو سمحتي ..
ناريز اتلفتت واشرت علي نفسها .. ‏( انا ‏)
الشاب ايوة .. معاكي منصور .. ممكن اتعرف بيك ..
ناريز : تسلم وانا ناريز ..
ودخل منصور عالم ناريز .. كان بالنسبه ليها صفقه رابحة من جهة المال والجاه ... ونفس الوقت ادتو رقما ..
الجزء 5
مدثر بحب ناريز شديد بس ناريز مامكتفيه بيهو .. عندها علاقات متعددة وكلها لمصلحة ..
ناريز رجعت البيت دخلت المطبخ بتفتش في حاجه تاكلا اتصل عليها منصور الشاب الوجيه الجلابي ... بتتكلم معاهو وهي بتفتح في الحلل وتفتش اكل .. ومغيرة نبرة صوتا خالص .. ماعندها معلومة بوصول محي الدين اخوها ..
دخل محي الدين وطوالي جراها من طرحتا والتلفون وقع صرخت ناريز لانها اتهجمت ووقفت مجمدة في مكانا .
محي : انتي ماحتسيبي قلة ادبك دي . خسارة فيك دم قلبنا الطافحنو عشانك .. محي الدين فكفك التلفون ورماهو في الارض وجاب ايد الهون وقعد كسرو حتة حتة .. الشريحة واقعه جمب امبوبة الغاز ..
جات جاريه نيروز وامها وبدو يهدو في محي بعد ماضرب ناريز ..
نيروز عينا وقعت علي الشريحه براااحه بطرف اصبع رجلها دخلت الشريحة تحت الامبوبه .. رفعت ناريز من الارض ودخلتا الغرفه ..
نيروز : المفروض ياحمارة انتي تتاكدي من وجود المتعقد دة وتتكلمي ..
ناريز : قومي من جمبي سريع يانيروز ماتزيدني عليك الله ماناقصاك انا .. قووومي ياخ الله ياخدني ويريحني منكم .. وجرت الملايه واتغطت ..
جا داخل محي ووراهو امه سعديه ..
محي : اسمعو هنا انتو الاتنين مسخرة وكلام فاضي ماعايزو في البيت دة لحد ماتتزوجو وتطلعو
نيروز : انت .... وقبل تتم كلاما جات عليها امها وقالت ليها : اسكتي انتي ياسليطه واقفلي خشمك ... خلاص يامحي حصل خير هدي بالك وتعال امشي معاي نفحص السكري انا من امس حاسة بفتور شديد ..
طلعو محي وامه سعديه ..
نيروز : هي بطلي عباطه وتخلف اهو محي حيعرس ونرتاح منو زاتو .. ناخد راحتنا ..
ناريز : فتحت الملايه من وشها وهي بتبكي .. ودي منو البتعرس الكريه ده الا ان كان بايرة
نيروز : ياحليلك انتي .. سلوان يختي الحتكون عروستو اذا اهلا وافقو ..
ناريز : قامت قعدت علي حيلا .. كيف يعني .. ومن بتين دة .. اخر من يعلم انا .. والله خسارة فيهو ..
نيروز : كدة خلي كلام الحرقه والغضب دة وقولي لي مدثر وينو مابتجيبي سيرتو .. ودة منو الكتتي خالطاهو ..
ناريز : هي هي يامتخلفه ماتصاحبيني .. انا جنيت احكي ليكي يافتانه انتي .. بكرة اقل نقاش معاكي تشتميني بيهو جمب امي .. ورجعت اتغطت ..
نيروز : قامت وهي بتصفق بايدا 👏👏 اسم الله عليكي يا الحافظة اسراري .. انتي زاااتك بتستقليني وتطعني بي قدام امي .. واها اوريك شريحتك معاي .. لكن ان طرتي السما مابديها ليكي اتفووو عليكي وتستاهلي محي يكتلك زاتو .. وطلعت ولسه تردح
ناريز : قامت وجرت مسكتا .. عليكي الله اديها لي بديك كرت اريبا بجنيهين ..
نيروز : جنيهين ياجعانه .. انا حسي شفت شنتطك لقيت فيها خمسينات سااااي بقرة ورا بقرا .. وغيرة بقرة مابديك شريحتك ..
ناريز : هي طيري من جمبي .. بكرة بطلع وحدة جديدة بخمسه جنيه وانتهي البيان ..
نيروز : هاهاهاها لما اديك الجنسيه حقتي ابقي امشي .. نسيتي شريحتك باسمي ... وده غير الارقام الانتي حاشراها في الشريحة حتضيع منك .. اها بقرة ولا كيف 🙅🙅🙅
ناريز : انتي اشطر من المافيا ... اي اصطادي في المويه العكرة واستقليني كدة ..
نجي بجانب ...
سلمي وتوسل 👏🎉🎆🎊..
ديل اخوات ساكنين في الحله البين نيروز ونانا وصديقات نانا ونيروز وسلوان .. بتلمهم دايما المناسبات و الاعياد ..
امهم النوع البولد ماشاء الله ورا بعض يعني بين طفل وطفل ماف فارق سن كتير .. البيت ملان ماشاءالله . وحسي الام حامل تاني ... سلمي اكبر من توسل .. سلمي اتخرجت وتوسل لسه بتقرا .. ابوهم شغال اعمال حرة يوم كدة ويوم كدة زول مسكين شديد .. سلمي دي شويه كدة مسكينه بس توسل شدييييدة ومفتتتحه ..
سلمي : حسي ياتوسل لاخدمة لاشغله بس ترقدي وموصله سماعة البلوتث وشغاله بتلفونين والشفع جعانين كدة ..
توسل : عايزاني اعمل شنو يعني .. انضف بجاي واخوانك ديل ماخالين علبة صلصه ولا سفنجة مقطوعه في الشارع ماجابوها في الحوش ..
سلمي : قومي اعملي سلطة اسود بزبادي انا ماشه اجيب حاجات من الدكان ..
توسل : زيت ماف وتوم ماف اها والسلطه غير ديل مابتتعمل ..
سلمي : بجيبم انا دي قومي ياخ امي تعبانه مع حمودي اخوي عندو حمه ..
مشت سلمي علي البقاله الجمب بيتم صاحب البقاله اسمو سيد ..
سلمي : كيفك سيد اديني رطل زيت وتوم وكيسين عيش ورطلين سكر وكيس لبن بودرة وصابونه ..
سيد : اها وينن قريشاتك ..
سلمي : الله كريم بس اكتبن في الدفتر ..
سيد : اها مااتكلمتي لي مع توسل اختك اني عايز اتزوجا ..
سلمي : سيد انت عندك اطفال وزوجة منتظرنك في البلد الناقصك شنو تتزوج ..
سيد : مرتي بطلقا
سلمي : لالالالا كيف يعني حرام عليك والشفع زنبهم شنو .. وبعدين والله ماببني سعادة اختي فوق خراب انسانه مسكينه .. ربنا مابرضي الظلم .. وشالت الحاجات ودخلت ..
سلمي دي عندها زول بحبها شديد ولما جا يتقدم ليها ام الولد دة مفتريه شديد ماعجبتا ظروف سلمي وبيتم .. فما كانت موافقه بيها .. ولكن الولد خطبا وسافر الشماليه يشتغل في شغل مع خالو ..
اها سلمي دي كل يوم راجيه خطيبا ده يجهز للعرس وكل يوم بتواجه انتقادات من اهل الحي انو ام الولد ماعايزاها ..
دخلت سلمي البيت وهي بتقلع التوب .. ياامي سيد دة ماطبيعي من اخش الدكان يكرهني بتوسل ..
توسل : منو منو سيد اب سنون صفر .. يحلم والله كدة يفتح خشمو ده تاني ..
سلمي : لمي خشمك عليك ماف دكان غيرو بسلفنا احتياجاتنا ... ياود يا ابراهيم انزل من الحيطه دي بجيك بالسير حسي ادقك .. ودخلت المطبخ وهي وتوسل بعملو الغدا ..
بجهزو الغدا علي سندوتشات لانو ماشاء الله مامكن يكفيهم في الصينيه وبتطلع حق ابوها بعيد ..
توسل بتتكلم بالتلفون ... وكانت مربطه مع راجل شايب كبير تاجر مواشي ..
توسل : دقيقه ياسلمي تمي الغدا دا انا جايه سلمان ‏( تاجر المواشي ‏) قال قرب علي البيت ..
طلعت توسل ووقفت جمب الباب وهي لابسه توب امها .. توسل دي صفراااااء كدة علي وردي ...
سيد لما شافا طلع ينفض ايدو وواقف قصادا يتبسم ..
توسل : اجي يا دة .. مالو اب سفه ده يتهابل كدة .. يخسييي السديري زي باب اللوري المصدي ... بتتكلم وهي مكشرة تعاين ليهو وتلوي خشمها براحه ..
واثناء مابتتكلم وقفت عربيه برادو بيييييضه لامن باب الدكان ظاااهر في قزاز العربيه ..
نزل سلمان وكان رجل في الاربعينات .. سلم علي توسل ودخل البيت ..
سيد مدهوش ورجع وقف في الدكان ويضرب اخماس في اسداس .. اصلا هو زول نواياهو كعبه شديد وبتاع فتن وقوالات ..

سيد إتكا علي باب الدكان وهو بعاين للعربيه .. جا ابو سلمي وتوسل ودخل البيت بعد مارفع يدو يلوح بالسلام ل سيد الفتان اللخباط ..
اها ام توسل راقدة وبتغني لحمودي ‏( لوووولووو يدور اللبن اللبن عند البقر .. البقر يادار سعيد .. دار سعيد بلدآ بعيد .... ‏) جات توسل مسرعة الخطوات ... امي امي قومي سلمان جا عايز يسلم عليكم ..
قامت ام توسل وجرت اقرب توب ولفحتو وعدلت التوب . وغطت ايدا بطرف التوب وسلمت علي سلمان وهي مدنقرة .. الله يسلمك الله يبارك فيك .. الله يسلمك الله يبارك فيك .. كيفك وكيفن اهلك علك بخير وعافبه ... اتفضل اتفضل ...
وسلمان عايز يقعد جا ابو توسل اسمو طه .. سلمان رجع وقف وسلم علي طه سلام ادب واحترام شديد خلاص .. السلام الكلو حرارة واهتمام داك ..
اها توسل جرت علي دكان سيد وطلبت يديها بارد ..
سيد : البارد خلص وماعندنا . اها شن قولك ?
توسل : قولي ليك انو الله ماكتر الا الدكاكين .. الا انت الرزق بترجعو .. وهي ماشه ..
سيد : رد قال والرزق البتاجلو بالدين دة وتتماطلو فيهو
اتلفتت توسل : اسمع انت راجل كبير وقدر ابوي‏( طعن باااارد ‏) ماصح اردك واتفاسل معاك .. ومشت لحد ماوصلت الظلط وجابت بارد ..
سلمان : اذيك يااخوي طه ‏( طبعا اعمارهم متقاربه شديد ‏)
طه : الحمدلله مرة في الطين ومرة في عتالة سوق المحاصيل والحال ماشي الحمدلله ..
سلمان : انا بجيب ليك كم راس بهيمة وانت اشتغل فيهن وانا بحاسبك .. والرزق من ربنا طبعا .. ونحن مسخرين في الارض دي ... وانا طالب القرب منك في توسل ..
اتفاهمو واتكلمو في الشغل وفي خطوبة توسل ... وكان شايل دبله معاهو اداها توسل .
سلمان استاذن انو ماشي ولما يسلم لكل واحد في ايدو بغمت قروش ... قروش خمسينات لااافه زي بكرة الخيط ... ‏( قاااادر الله ‏) ..
اها سلمان مرق وطلعو معاهو طه وزوجتو وتوسل ومازال سيد النّتل يصور في المشهد وحاااارقو الوضع ...
سلمي : ياامي انتو سلمان دة قدر ابوي رضيتو بيهو
توسل : اخير من زولك القدرك وامو حارقه حشاك ومامعروف مصيرك معاهو شنو ..
طه قاعد يقرا في جريدة ومتابع حديث بنياتو ...
سلمي : المصير بيد ربنا وشالت المقشه وبدت تنضف في الحوش ...
اها ديل يلا ابطال روايتنا البتدور محاورا حوليهم ...
‏( نيروز وناريز ..... توسل وسلمي .... نسرين .... ونانا .... وسلوان ‏) باستثناء الجكس والحبايب لانو كلهم ماثابتين . يعني فيهم البكون ضيف شرف وفيهم البكون لزقه وفيهم البكون سبب المصايب .....
نرجعع لبيت نيروز ...
نيروز قاااعدة كالعادة وتقلب في الرمود .. تلفونا هزا ززززززززز وينور ويطفي ... ومحي الدين بجهز لسفريه تانيه ....
اها نيروز براااحه شالت التلفون ورفضت المكالمه وختتو في حجرها ...
امها سعديه كانت في جلسة حروم الصندوق والجمعيه ...
محي : قومي يانيروز جهزي لي حاجه اكلا قبل اطلع ..
وهي بتعدل شبشب البيت عشان تمشي المطبخ ورجولا ديل بالفسخ بقع بقع حته صفرا وحته .. حمرا وعروقه خضراااا والكعمة المسميه بكعمة الشيطان دي ابت اصو اصو تنفسخ ... والمنكير اللون النسكافيه اهاااا شي عجيب غايتو ... وهي ماشه كده محي الدين اتكلم معاها ..
محي : وهو بتكلم بطبق في عراقي .. انتي يانيروز سلوان دي عندها زول في راسا ..
نيروز : رجعت وربعت يدها وبقت تتراقص براااحه .. زي البان البرقصو الهوا ...
قلت لي كده ايوووواااااااا هيهيهي . اظهر وبان ياااموحي ... اها عشعشت ليك في راسك فكرت امي .. والله طلع ليك حس ياابو الهول .. وكالعادة تتم الكلام بصفقه غجريه كده ...
محي : شال العراقي وخبطك خبطك في راس نيروز : هوي هوي اتعدلي يابت وسيبي المسخرة دي امشي امشي انقلعي جيبي لي زاد .. واقفلي السيرة دي ...
نيروز : شالت تلفونا وبقت تتكلم بدون اتصال يعني حركه وهميه كده ... اها يالولو‏( سلوان ‏) اخبارك ماعندك جيه هنا قبل الشمس تغيب وتسافرر .. وتااني محي الدين هما وعايز يخبطا جرت نيروز علي المطبخ وهي بتضحك ضحك مااايع ...
رجعت سعديه ولقت محي بياكل ...
سعديه : اها وليدي بقيت علي سفر ...
محي : اي يمة اديني رضاك قدامي سفر ..
سعديه : عافيه منك وراضيه عنك ياجنايا ..
محي : يمة انا خلاص بقيت علي سلوان امشي قدمي الخير لامها وابوها ان وافقو اتصلي لي برجع ومعاي حاجات الخطوبه ونمش عليهم ...
سعديه ... جلجلت الزغاريد بصوت فرحٍٍّ ... لاتقطعه انفاس متعبه ...
جات جاريه نيروز وشااالت مع امها الزغروده واكتملت السمفونيه بصوت عذب شجي ...
ناريز وهي في الشارع سمعت صوت الزغاريد واتلفتت جاي وجاي لقت مصدر الزغاريد من بيتم ... مسكت الشنطه عليها قوي وجرت لحد مافتحت الباب ...
في شنو في شنو علاء جا ولا شنو ...
سعديه : عقبال لجية علا وعرسو ... محي عايز يختب ..
ناريز 😏: دنقرت وقالت مبروك بنبرة باااهته ومسيييخة كدي ....
مشي عليها محي الدين وضماها عليهو وباسا في راسا ...
ناريز حضنتو قوي وبقت تزغرد شديد ...
محي : يضحك وهو خاتي راسا في كتفو ...
طبع الاخت حنينه وطيبه مهما الاخو كان قاسي وبمد
يدو ... لكن الاخت مابترضي في اخوها عوجه .. وبتفرح ليهو بالسمح .... بس الا القندفه بتخلي البت شووويه مدة راسا قويه ... لكن ان رجعت للخوف بتلقاها بتعمل ليهو حساب وبتقدرو ...
نيروز وناريز بدو يخططو لعرس محي الدين .. نعمل ونسوي ونعمل . وهم علي ثقه بانو اهل سلوان حيوافقو

اها محي ركب دفارو وداس بنزين بالفرح .. وبقي يدق الصفارة حقت البص الحنيييييينه ديك ... بقي يعزف اغنية ‏( يااااالداقوي ارجع لي ‏) والسديري ده هباااابه كدي بنسيم الشباك ... والدفار دة طبلونو مزين قطيف كدة وخرز ونجف يعلم الله يفتح النفس ويخليك تشحن بضايعك لو كرتونة وشوال عشرة كيلو بس .. واها بالجمبات كدي لمبات حمره وخضره وصفرة .. وقت يكون باليل في شارع السفر ينووور زي برج ايفل ‏( صليت علي النبي الف مرة ‏)
سعديه جرت جوة بقت تعد قريشاتا .. وطلعت ليها خمسينايه كدة علي جمبه وصرتن في طرف توبا وطلعت علي البنات ... بخطوات حنينه مسرعه مبتهجه ... لامن شبشبا يسوي طق طرق ...
سعديه : هي ياخاملات بكرة اجيب ستكن ياالشحمانات .. حسي شوفن برندة الزنك دي من فرشتو فيها ملايات المخمل الزرقه دي ماغيرتوها ... اي اسمها ملايات المرة الخرقه .. اياها الزيكن كدي ..
وبقت تفتش خمارا الاحمر الطقم التوب اللون زينب وسلطه الوان كدة اغلبا احمر ‏( قشرة ياحجه ‏)
نيروز : يمة مالك عايزانا نشمها ونحردا من حسي ..
سعديه : اسكتي يالفاجر .. حسك الذي حس النفير دة ... ودة شنو الفي وشك دة ... كستر صح .. حسي لو نجضتي لينا ماكان احسن ...
نيروز : بقت تغني وهي شايله المرايه وتنفخ اللبانه قدر جضوما وطق تفكها ..
سعديه : دة شنو صوت الاكياس دة ..
نيروز : مدت رجولا لبرة وبقت تهز فيهن ... ديل يمة اسمهن اكياااس البقر .. بنضفن الجسم عجيبه لكن يمه ..
سعديه : الله يقرفك يالعولاقه ديل البولدو بيهن البهايم .... ولشنو تنضفي جسمك .. رقادك ده براااهو نضافه جسم ..
نيروز : بجهز لعرس محي الدين 🚺🚺
سعديه : هي العروس لسه ماخطبوها ولسه ماحبسوها .. الحبسه الليك شنو يالخفيفه .. اسكتي انا ماشه ليهن حسي دي والله يسهل ويتمو علي خير ... وطق طرق طلعت مشت
ناريز جوة بتتكلم بتلفون ربيكا كدة ملفوف بباندة شعر صغيرة كانت خاتاهو احتياط لاي شريحة زيادة .....
ناريز : بنبرة دلعااانه كدة وفيها ترقيق للحروف وبعضها تفخيم وبعضها مبتورة النقاط ..
ازيك منسووور .. معليش تلفوني اتسرق مني في المواسلاااات وهسع شغاله بحق ماما تلفون تعباااان كدة
منصور : كفارة الجاتك في مالك سامحتك ياعسل ... بكرة الحاضر دة بسلمك جوال جديد في الجامعه .. اوكي ..
ناريز : تبعآ اليومين دي مشغولين بختوبة اخوي وكدة وماملحقة ده من دة والجٍامعه واااااي فتر شديد خلاس .. ‏( فتح اضنيك الكلام ليك جهز الكاش موني ‏)
منصور : اها جهزتي حالك ولا لسه ‏( احساس فنيط ‏)
ناريز : بقت ترقص براسا ... الله ياريت العندنا كلو في تجهيزات موحي .. يلا بكرة تتحلا الله كريم‏( في ثانيه قلبت من حنكشه للاخت المؤمنه ‏)
منصور : اوكي بكرة نتلاقي في المقهي الرياضي في الجامعه لما اصل بتصل عليكي ..
باي ... باي .. توت توت ...
طلعت ناريز الحوش وعيونا طششن بضوء الشمس .. اصلا من جات اتحشرت جوة ماطلعت رااحات بس .. اها بقت تحك في شعرا كدة وتفكر وهي بتضحك .. تررررن اتصل عليها مدثر ...
مدثر : ياناريز لا اله الا الله
ناريز : محمد رسول الله اها في شنووووو
مدثر : بتصل عليكي وتلفونك مغلق لشنو والصباح فاتح ومابتردي ..
ناريز : يابني ادم مابتفهم انا شغاله بتلفون امي وماعندي تلفون اوووف منك ياخ ومن شكوكك‏( طبعا ناريز عامله تحويل مكالمة لرقم سوداني قديم كدة راح منها . يعني تحويل اثناء الانشغال .. يعني لما تتصل عليها وهي مشغوله بمشي في الرقم المغلق داك وبديك مغلق .. حككككممم ‏)
البعرفو انو الزول القصير ياحكمه يافتنه .. اها دي طويله نسميها شنووو ?
ماعلينا .. كدة ارح ندي نانا الدانا طله . ...
نانا الدانا مقشقشه البيت وزرات الرمله الفي الحوش دي تلمع تسوي كدي 👋 مع الشمس ..
والعدة دي ترقش المونيوم لاااامع ... والملايات دي مابتقدر تفر لانها مشدودة تماااام ....
اها مركبه ليها حلة سليقة في البوتجاز .. والبوتجاز دة فارشه فيهو ورق المونيوم كل ما حاجه تتكبه تطلع الورق وتغيرو ...
امها رااقدة في الغرفه ونايمة والرادي شغال في اذاعة البيت السوداني ‏( اعلان عدس الوابل .. وشويه ابو السيد يغني فاصل .. ودعاية شاي الغزالتين كل شوي ينطط .. ‏) .. وطربيزة الدوا دي والله انضف من رفوف الصيدليه ال بقزاز ...
نانا قااعدة تغسل وخاته الطشت في لستك عربيه قديم كدة وقاعدة في البمبر .. ماخدة وضع نانسي عجرم اه ونص ... وشعرا البوب دة يعزبا مرة في الرغوة ومرة جم عيونا ..
رفعت يدها ربطت شعرا لافوق .. باب الشارع دقا ..🚪🚪..
قامت نانا ولبست توب قريب عليها وبقت تمسح الصابون من يدها ..
فتحت الباب ووقفت بوراهو ..
نانا : مرحب حبابك جدو كيفك ..
جدو دة ود عمها واحد صعيليييق كدة ... عاجباااهو نفسو يشبه الاشيقر التركي كدة لكن علي سوداني ..
جدو : ماف اتفضل ولا شنو يانانا ..
نانا : خش خش البيت بيتك ود عمي ..
جدو دخل وشايل في ايدو كيس .
نانا دخلت الراكوبه العاملاها مطبخ وجابت بمبر وختتو لجدو اتفضل اقعد ود عمي ..
ودخلت المطبخ وركبت القهوة في النار .. وجات شايله صحن قزاز راااقي كدة فيهو قزقز وفول سوداني .. وجابت الطربيزة جم جدو ..
وجابت الهون وقعدت جم جدو تدق في البن ..
جدو دة يسرررح فيها ووشو محمر بالشمس الواصله ليهو جزو منها ... طلع سجارة ولعا وبقي يعاين في نانا ..
نانا : مدنقره وبتسالو امك واخواتك كيف اخبارم .. ومن جوة صحت ام نانا وكوركت لنانا .. الجا منو يانانا ..
نانا : دة جدو يمة ..
جدو مشي سلم عليها واخد معاها صنه وعينو تجاااه الراكوبه دخلت فيها نانا تسوي القهوة ..
جدو قام وجا علي الراكوبه ونانا مامنتبهه ليهو ..
جدو جا ووقف وحاصر نانا وايديهو علي خيزران الراكوبه التقيييله وعبارة عن عمود .. بدا يعاين فيها من فوق لتحت ..
نانا قفلت النار ورمت المعلقه من ايدا .. واتنفرت كدة شديد ..
جدو : نانا انا الماعاجبك فيني شنو .. ولد وجيه زي دة برفضوهو .. بنات ام در والخرطوم بحبو وراي حبيان عجيب الا انتي ياروحي ليه .. لو عايزة لبن الطير بجيبو ليكي ..
نانا دفرتو بكل قوتا لاااامن جدو دة طلع برة الراكوبه . ورجعت نانا جرتو من قميصو ورمتو في عنقريب العدة الجوة الراكوبه .. ومسكتو من ايدو ولفت ايدو دي بطريقة صينيه كدة ..
نانا : اسمع ياجدو انا مامعاي راجل ولا ولد مامعناها انا بكون هشه وساهله وبتكسر ليك ... وكيسك الجايبو دة شيلو و القهوة لو عايز تشربا اشربا بادبك وقوم فرتق سرعه من هنا ... والا قسم بالله اكسر ايدك الوسخة دي يا عربيد ..
جدو دة اتنفض كدة واداها حمممممرة عين كدة وطلع ووقف جمب الباب وضرب الباب بونيه وسداهو بقوة شديدة وركب الموتر وفات ... ‏( الله لاجاب عقابك ‏) ..
نانا : ود امو المجرم التافه .. ريحتك كلها نساوين وسجاير ... شوف الاحمر الصعلوق دة اعمل بسماحتك شنو انا ياوسخ يا مجرم ... وخاتا يديها كدة علي جمباتا والنفس دة لامن طالع بعيونه
امها : جدو فات يانانا ..
نانا : اي يمة ... الفوته البدون رجعه ان شاء الله ..
ورجعت تغسل ومخنوقه ... ارضت نفسها انها كانت قويه لتفاهة جدو وعيونو الشر ..
الجزء 8
نانا غضبت غضب شديد . .. وهي بتغسل اتصل عليها حودة ...
نانا : آختاني ياحودة الوقت دة ماتخليني أفش نفسياتي دي فيك ..
حودة : بسم الله مالك يابت في زول اتعرض ليك بشي .. مشتاق ليكي وعايز اتونس معاكي شويه ...
نانا : جدو العولاق ده جاني وعايز يتهجم علي المتخلف .. قايل نفسو بغريني بسماحتو .. سماحة بيت القش ...
جدو : انتي يانانا جدو دة مالو معاك .. اوعي تكوني .....
نانا : قامت من الطشت ودخلت الراكوبه عشان امها ماتسمع .. هووووووووي ياحودة احترم نفسك ولم كلامك الزي وشك المحفر دة ... جدو وانت الاتنين الله ياخدكم ياخ . اطلعو من حياتي ياخ مالكم بي عايزين شنو انا ماكدة زي مامفتكرين ...
حودة : نانا نانا نانا اهدي شويه .. والله عارفك مافيك عيبه .. بس يانانا انا برتاح معاك والله .. خلاص برجع ليكي بعدين ..
نانا قفلت الخط وقعدت تبكي في الارض وتقول شكيتكم لاالله زي مابهدلتوني اشوف فيكم وجعه تقطعكم نساير نساير ...
بهناك جدو قعد جم حبشيه وطلب قهوة وقعد يكتب رساله لنانا ..
نانا في المطبخ بتظبط الشوربه لامها .. ترررن جاتا رساله في الواتساب ..
قعدت في كرسي بلاستيك وفتحت الرساله لقتا من جدو ..
‏( نانا بت عمي وحبيبتي انا بعتزر ليكي شديد .. انا عايز اتزوجك يانانا بس انتي فاهماني غلط ليه ... وافقي بي وانا بريحك واسعدك للاخر .. ‏)
نانا بدت تكتب ورجعت مسحت .. وبهناك ظاهر لجدو جاااري الكتابه ...
وجدو منتظر مفتكر الشبكة علقت ويقفل ويفتح في البيانات ..
نانا قالت بعد تفضي ترد ليهو .. عملت الشوربه والرز وقعدت قطعت السلطه وجهزت الغدا وقعدت جمب امها اكلت ومشت سوت شاي بقرنفل يظبط الدماغ ... ونضفت المطبخ والعدة وجات رقدت قصاد امها ...
وفتحت الواتساب لقت جدو خاتي صورتو هو قاعد في كرسي وراهو شجرة مقصفه ... وكاتب في الحاله ... ‏( راجيك تبلي الشوق تجي في موسم الغنا والزهر ... ‏) طبعا هو عاشق لمحمد النصري ومباريهو محل مايكون عندو حفله ...
نانا كتبت رساله ‏( ياجدو العمايل البتعملا دي بترضاها في اخواتك ... انت اصلا البخليك تجي ناحيتي شنو ... ربنا ادي كل مخلوق سلاح .. وانا سلاحي ليك ياجدو كراهيتي ليك .. واحزرك الف خط احمر بيني وبينك .. ‏)
جدو قرا الرساله وردا باحساس بااااارد ...
كونو جاتني رساله منك يكفي يا اجمل حبيبه ...
نانا زهجت من برودو وقفلت النت ورقدت نااامت ... ماشعرت الا بصوت امها بناديها قومي يانانا جيبي لي أبريق الوضو الصلاه قبل تفوت .....
نانا قامت فرشت لامها المصلايه وجمبها الكرسي وبعد امها صلت قالت تمشي لنيروز ...
طلعت نانا ومشت لنيروز ... دخلت قعدت مع نيروز وهم بتونسو .. جات سعديه ام نيروز الفرحه ماشايلاها ...
سعديه : ايووووي ايوووي ادوني الموافقه اهل سلوان كدة ادوني التلفون نتصل لمحي نبشرو ...
نانا : ياسلام يازين مااختار .. الا فضلنا انا وانتي يانيروز ..
نيروز : مابراااكي يانانا رافسه نعمتك حسي زي جدو العسل دة بيابوهو
نانا : هاكي ليهو شيليهو .. انتي عايزاني اعرس الصايع دة وبكرة يجيب لي حبشيه يقول لي دي مرتي التانيه مالي ومال الوجع دة .. وغير كدة امو مجرمه وهو اجرم منها ..
نيروز : طيب عمر بتاع البوتيك عيبيهو لي كده في فدددد كلمة بس ..
نانا : مخنسسسس
نيروز : شنو مخنس وتسكتي ..
نانا : زي ماقلتي عيبيهو لي فد كلمه اهو مخنس ... ماشايفاهو بتمايع كيفن وحات الله انا أخشن وأرجل منو .. وبعدين شوفي اصابعو اليمين دي مفسوخة كيفن بصواطة الخلطات والكريمات .. اسكتي يانيروز ماتطمي لي بطني انا جاياك تفكي عني شويه ... انا عايزة زول يرضي بظروفي ويتزوجني ويسعدني ...
نيروز : هي هي بطلي تحلمي الفي عمرنا ده عرس وعيالم حسي ممتحنين الشهادة ..
سعديه شالت التلفون وكسحت كدي لغادي الحوش بهناك ... واتصلت علي محي ..
سعديه : الو الو الو محي ولدي الو ماسامعاك الشبكة دي بتقطع كدي وجعت اضني .. الو سامعني ياولد انا مابدور الكلام الكتير في التلفون ... وتحت كل كلمة محي سامعا بس هي ماشايلا الصبر عشان تتاكد من سماحة الشبكة
اها ياولدي البشارة ياجناي .. ادوك الموافقه جهز ختوبتك من هناك وتعال سريع ..
وقفلت وجات تتكلم مع نيروز ..
سعديه : قومي يانيروز انتي ونانا دي جيبو لي القمح داك انضفو بجاي اليلا انا مبسوطه وحاسه بنشاط ..
نيروز ونانا شايلين الشوال العبارة عن قيراطين وبتكلمو ..
نانا : اسمعي يانيروز عندي زول بتاع بوتيك كدة صاحب لذيذ ... شيلي من موحي قروش الخطوبه ونمش نجيها نحن اخوك زوقو بكون شين ..
نيروز : اي وحات الله فكرة اصلي اشتقت لمشي السوق خلاص اكلمو ونمشي ....
اها نيروز اتصلت بموحي وكلمتو انها حتظبط الموضوع تمام .. وموحي قال ليها بجي باكر اديك القروش ..
ناريز .. طبعا كالعادة مرحرحه جوة شي منسور .. وشي شتيمة لمدثر .. وضاااربه الوضع بالجزمة ...
اها كدة نشوف خطوبة سلوان وموحي دي كيف ...
الجزء 9
موحي جا طيران البيت وسلم نيروز القروش وقال ليها ظبطي الوضع .. واتصل علي علا وكلمو بالموضوع ..
ناريز طبعا بقت تلاقي منسوور الشياكة .. وجاب ليها تلفون كدة خطييير النوع الرهييييف وفيهو قلم ... واداها مليون جنيه عربون محبه وكدة اي اي امكن ...
اها ناريز دي ماداخلة في الموضوع كلو كلو لا خطوبه لا الحاصل في البيت بس تدخل الغرفه وتتغطي وتنقنق تحت البطانيه ونسه وخلط ومن تسمع زول دخل الغرفه تقحقح نظام انزعجت وكدة وترفع البطانيه براااحه تشوف الجا منو ...
اها نيروز اتصلت بنانا وقالت ليها بنجيكي انا ونسرين عشان نمشي لزولك القلتيهو .. طبعا مفكرة انها تطلع ببلصه بلصتين كدة ورا قروش مووحيي ..
طلعت نيروز ونسرين ومشو لنانا ودخلو لقوها بتسرح في شعر امها ...
نانا دي حنيييينه كدة لدرجه بتهش حولين امها وقت تكون امها نايمه ... بتمسح رجول امها وايديها لما تجي تنوم .. ظابطه منبه تلفونا علي ميعاد كل علاج بتاخدو امها ... لو حست امها دي فيها حمي بتجري بيها جري للمستوصف ..
نانا : اهلييين اتفضلو
نيروز : اذيك خالتو محاسن ان شاءالله كويسه ..
نسرين : طبيعي ماخدة وضع الصامت تتفرج ساي وكانو نيروز مندوبه عنها ..
اها نانا دخلت جابت ليهم عصير ليمون اخضررر بنعناع .. عملتو كيف العسل دي لاصوت خلاط ولاصوت كشلن كشلن صواطه ..
نيروز لبست عبايتا السودة وطرحتا وكحلت عيونا بكحل مخطط جميل .. وعمل لبشاين مائي لامع ... لبست شبشب فيهو وردة كبيرة ومع الفسخنجي قاااادر الله ....
اها طلعو وركبو المواصلات ... وكالعادة نيروز اتصلت بكروما القندوله ... وقالت ماشه السوق ... نظام تضمن حق المشوار في الرجوع ..
اها الكمساري طقطق . .. نيروز نكرت ليك نسرين ونانا واتلفتت علي الشباك ..
نانا عاينت لنسرين ونيروز لقتم مطنشين وساكتين ... فتحت مطبقتا وطلعت عشرة جنيه وادتا الكمساري ... نيروز قعدت تضحك وتغيظ نانا ..
نانا : حرام عليك يانيزو وانا كنت عايزة اشتري بيها موز لامي .. يخس عليك خجلتيني مع الكمساري ...
نيروز : اتحرجت وحست نفسها كريهه كريهه .. وغيرت الموضوع .. انتي يانانا حودة دة مش راجل نسمة
نانا : اي نسمة بتعرفيها ?
نيروز : يعني ماشديد كدة بس بشوفا في قعدة الجبنة والجمعيه وكدة ...
نانا : حودة ده بشتكي منها لكن مابصدقو اصلو هو كضاب ومنافق .. عايز يحنكني يعني ..
نيروز : لكن يانانا هو عايزك وحابيك قبل يعرس نسمة .. ولسه جاري وراك وساكيك .. بحبك شديد
نانا : حب شنو عليك الله كفايه بطلع منو بقرشين ارتب بيها اموري .. اخواتي يانيروز بقيت اكرهم مابدو امي اي حاجه .. اختي نهال زوجها ماشاءالله ومقضياها كلها تياب واكسسوار واقل توب يكون سبعه مليون وخمسه مليون .. واختي نهي قروشا كلها في بطنها من مطعم لمنتجع لسفريه لغيرو .. وحفلات الصالات ...
نيروز : الله يعينك علي امك وتكسبي رضاها ... ماتشيلي هم الله بفرجا عليك ... بس سيبي الصياعه وضربتا في رجلها وضحكو الاتنين ..
ونسرين قاااعدة زي السمبريه تتفرج ساي وتقرا في لافتات المحلات والاعلانات ...
وصلو السوق ومن مدخل السوق المشاغلات اشتغلت زي كمرات الصحفين .. وين يامنقه ... وين ياسكر .. عايني جاي ياام عبايه . .. وين ياانا . ‏( . ده اصدارو قديم شديد ‏)
اها وصلو البوتيك المقصود .. اتقدمت نانا
نانا : علوبي اذيك كيفك
علي : مرحب هلا هلا بي نانا الفنانه ..
نانا : جبت ليك زباين لموضوع ختوبه وكدي فما تخزلني معاهم .. حسي ياعلوبه والله فتنا جم كم بوتيك وفيهو الحاجات الدايرنها بس قلت ليهم علوبه ده بتستر معانا وبمشينا تب ‏( تلج دُراااب ‏) ..
علي : بقي يعدل في طاقيتو .. ابشرو ابشرو اتفضلو .. ياود يا محمد جيب تلاته بارد ..
نانا : بقت تشيل دة ودة ودة ‏( تلاته عطور مختلفة .. وتلاته كريمات جسم .. تلات كريمات شعر ... تلاته مزيلات ... تلاته بجامات .. تلات لبسات .. فستان .. واسكيرت ببلوزتو ... وعبايه راااقيه ... اها تلاته شباشب نااعمه كدي ... وسفنجة ... وتلات طرح ... واتلفتت علي الاكسسوار ماخلت رنق ولا ساعه ولا اسواره .. والمكياج طبعا خمت خم ... ووووو ‏)
نيروز : مخلوعه وكل مرة تمسك يد نانا عشان توقفا من دة او دة نانا تغمز ليها وتلزها ..
علوبه جاهو تلفون بقي يتكلم . النوع البتكلم بصوت عالي داك ..
نيروز انتهزت الفرصه وجرت يد نانا : هي هي دة شنو انا بالعافيه شلت القروش دي من موحي وماحتكفي ..
نانا : ياخ انتي مالك ومال دة حسي امرقي منها واتفرجي بس ...
جا علوبه ونانا خلصت وختمتا بورق هدايا واكياس هدايا ..
نانا : اها ياعلوبه دي قروشك علي حسب حساباتي للحاجات ... وكمان بنجيك للشيله وللريحة والعريس التاني كمان عندو خطوبه قريب بجي من السعوديه ..
علي : مسك القروش عداها وابتسم كده وقال ليها : علي بركة الله تشرفي يانانا اي وقت ماببخل عليك اصلك زبونه قديييمه ..
نيروز متفاجئه ومقلعه عيونا وتشرب في البارد .. طبعا بقت في يدها ربع القروش .. فرحانه فرح لامن عايزة تطير ..
طلعو برة البوتيك والصحافه تاااني كميراتا اشتغلت ...
نانا : اها كيف يانيزو
نيروز : عاد تاني مابفوتك يختي وحسي لازم ندخل المطعم نضرب طلب سمك جااامد ..
دخلو المطعم وقعدو تماااام سمك حاف ساااي بدون عيش ...
نانا شالت ليها كم قطعه كدة ولفت السمك في الورقه ودخلتا في الكيس في شنتطا دي لامي عن اذنكم ياجماعه ..
اها لما عايزين يمشو جاهم كروما القندوله مشغل الاستريو ده عاااالي .. نانا ونسرين ركبو جرت نيروز علي بتاع الفاكهه واشترت موز وبرتقال ومنقه وتفاح وسلطه ورمت جوة كيس الفاكهه خمسين جنيه ..
جات ركبت الركشه وطول السكة نانا تضحكم .. تأشر علي كروما وتحاكيهو لنيروز .. ونيروز تتضاحك وتصفق يديها ...
ومرت الركشه بشارع العواطليه شلة ‏( بني أُمّيه ‏)
والخله الشله العاطله تنتبه للجوة الركشة صوت الاستريو ...
اها نانا وصلت بيتم قبل بيت نيروز لما نزلت من الركشه ماشه ... نزلت وراها نيروز وجرت نيروز ومسكتا حضنتا باستا جاي وجاي وختت الكيس في الارض وجرت ركبت الركشه .. والركشه اتحركت نيروز طلعت راسا من الركشه ولوحت لنانا باااي بااااي ورسلت ليها بوسه هوائيه كدة ..
نانا ضحكت وعاينت الجوة الكيس لقت الموز وباقي الحاجات والخمسينايه ابتسمت ودخلت لامها ..
اها تاني يوم نيروز اتصلت لنانا وتوسل وسلمي ونسرين انو يجو يساعدوها في الخطوبه .. المسا حيمشو يخطبو سلوان ..
اتلمت الشله في البيت وسعديه طلعت تعزم جاراتا القراب ..
اها نسمي شلة البنات دي ب ‏( هوّوّس باند ‏)
قعدت نانا وتوسل يرتبو هدايا الخطوبه بورق الهداييا والاكياس بطريقة رووووعه 🎁
ونيروز وسلمي يرصو الخبايز الناعمه في طباقه ويغلفوها ومشغلين التلفون علي اغاني طه سليمان وشي زغاريد وشي رقيص وشي ونسه ...
جات ناريز من الجامعه داخله وكأنها ليس من هذا العالم .. دخلت غيرت هدوما وجات حشت حشوة وقعدت قصادم تتكلم تلفون بصوت براااحه ...
نيروز : هي انتي ياعولاقه انتي ديل خداماتك كان ولا شنو ... وبعدين محي الدين مشي يجيب بارد وعلب شوكلاته فما تنداحي كدة وتاخدي راحتك قومي اعملي لينا قهوة ..
ناريز : سدي خشمك ده لو سمحتي مايخصك اعمل ولا لا .. انا جايه تعبانة من الجامعه ماتزهجيني واسكتي ..
نيروز : ياخ انتي دمك دة شنو .. وريني خام دمك ده شنو ... ااااااييييييع منك قومي غوري من قدامي ..
ناريز نطت الحاجات القداما في الارض ودخلت الغرفه وواصلت تلفونا ... تبعاً دة منسور تلاجتو شغاله تتلج سااااي ...
نيروز : سلمي حبيبتي اخبار الفردة شنو ..
سلمي : ااخ اتشاكلته معاهو امس باليل .. امو عايزة تعرس ليهو بت خالو ..
نيروز : ياخ المرة دي قايله نفسها وداد بابكر ولاشنو .. احيييي انا لو منك كان هريتا تلفونات ومكاواه ..
سلمي : اه بقدر عليها الله بس ..
جهزو والعصر جا ودخلن البنات اتلبسن شي فستان وشي تونكات وشي مكياج وشي عبايه طبعا دي نسرين ...
ياخ ماوصفت ليكم نسرين دي .. نسرين دي النوع البلبس عبايه وطرحة كبيرة كدة بس مجامله برضو وبتحب صحباتا .. بس ضلها ميت شويه .. يعني عندها ضمة خشم كدة ان جرو بزرديه مابتفكا ... يعني مكمله الشله دي ذي العجور الفي كيس السلطه ....
اتلمن جارات سعديه .. وسعديه جوة لبست وقشرت وجات مارقه تزغرد للحروم فرحانه ..
ناريز شالت حاجاتا ومشت الصالون واتلبست براها وجات قعدت في برندة الزنك وموووااصله تلفون ...
اها موحي جاب الحافله وركبن الحريم والبنوت والغنا ده شاااقي الحله باصوات ناااعمه ‏( الجيناكم ارح ارح ارح جبنا موحي وشرفناكم ارح ارح ارح ‏) ومرة ‏( سلوان دي زينة مجيهة غير موحي مين يستاهلا اهآآا اهآآا ‏)
ونيروز دي تدق في جوانب الحافله زي طار قسوم ... وناريز لابدة في اخر كرسي وعايشة دور العقبه لينا وكدة .... واما نانا ياسلللام الغنا دة مارق منها كدة زي عصفور في شجرة عنبة ... وسلمي دي تصفق وتضحك .. ونسرين وضع الطيران ... اها توسل زغاريدا كده تشق الاضان والحروم في كراسيهم متلفتين جيهة البنات الشمار حارقن وعاجباااهن الشله اللذيذة دي ..
وصلو بيت سلوان المابعيد اصلا .. بس عملوها سيرة خطيرة كدة .. وقامت الشله ‏( ياام العروس جينا ليكي جبنا العريس جبنا نباركو ليكي ‏) .. بلابل بس كانو ماتلاته .. كانو ضعفهم كانو سته ... طلعو اهل سلوان يستقبلو ...
نزلت سعديه وجاراتا والبنات نزلو كل وحدة في يدها طبق وهديه .. والغنا والزغاريد سواااا السلم الموسيقي احتار زاتو ... وسعديه تبشر .. والحروم يزغردن ..
موحي وابوهو كانو في عربية صاحب موحي ومعاهو كم صاحب كدة ..
اها دخلو الرجال بجهة الرجال . والحريم دخلو جيهة الحريم ...
جات العروس سلوان .. يااااالطيف شي كدة خيالي .. يعني البساطه في الاناقه .. لابسه ليها قفطان مغربي والشعر دة عاملاهو فير مرول كدة ونازل ع كتافا زييي الشلال النازل من الجبل . .. ومكياجا ده انيييق ...
قعدت والغنا والدلوكه ترزع جوة القلب ..
نيروز اتصلت علي موحي وقالت لازم يجي عشان يلبسا الدبله ..
جا موحي وشايل الدبله الهو اشتراها بزوقو .. وقعد في فرح لايوصف ولبسو الدبل . وغنو كدة لامن المغرب اذن ..
كل واحد اتجه يصلي .. ورجعو تاااني جروها غنا ورقيص لحد الساعه تسعه كدة .. واتفقو العرس بعد فترة قصيرة وانو حيجهز في الشيله قريب والمسكن ...
رجعو للحافله وطلبت نيروز من السواق يطلع بالظلط طويييل مايمشي البيت طوالي .. عشان يتفسحو ويغنو ..
السواق عايز قروش طبعا .. مشي بيهن وهم يرزعو ويغنو ويصفرو ويصفقو ويكوركوّ ..
محي وابوهو وصلو البيت لقو البيت فاضي .. رجع موحي يتصل بنيروز . معتقد انو ناريز مامعاها تلفون ... ونيروز ابت ترد ...
اها بعد زمن لما رجعو السواق طلب من محي مبلغ ضعف الاتفقو عليهو وكلمو انو مشي بيهم لحد الموردة ..
موحي دة الكهربه دخلت جسمو .. حاسب السواق وطلب ينزل كل وحدة جم بيتا ..
ودخل قفل نيروز وناريز واداهم علقه لامن ابوهو بقي يحجزو ...
يقال من
يضحك كثيرا يبكي كثيرا ... ياها بس نيروز الشلاقه دي ..

اها محي ده جلد البتين ديل جلد كدة لامن اتفشي قريشاتو الصرفا في الختوبه ..
ناريز ونيروز دخلو غرفتم ورقدو كل وحدة مقبله علي حيطه ..
سعديه عملت العشا وعشت محي وزوجها .. جات داخله لبناتا ...
سعديه : عاد يابنات زي شدتكن دي ماحصلت .. ماعارفين طبع اخوكم .. يخس عليكن قلبتن الفرحة نكد .. وطلعت قفلت باب الغرفه ..
ناريز ماهاميها الوضع اصلا بس شغاله دردشة واتس مع منسور تحت البتانيه ...
ونيروز جاعت شديد بس عزت نفسي مانعاني وكدة .. اتاكدت نيروز انو الانوار طفت وكلًٍ ذهب الي سبيله .. قامت تتسحب براااحه ودخلت لقمت لقمت كدي لااامن شبعت وشربت مويه لانو كان مخنوقه بالاستعجال ... وشالت علبة بارد ودخلت الغرفه ولعت النور وبقت تهبش درج التواليت ..
ناريز : ياحيوانه انتي اطفي النور ده .. صحيتني بكركبتك دي ..
نيروز : بالله ? عليك الله ? يعني كنتي نايمه ?وتلفونك منور جوة البطانيه في الضلام زي بيوت أُمبدة ...
ناريز قامت علي حيله وطقمت لبستا العبارة عن اسكيرت شطفني ولا شنو داك .. وقميص كدة بتلاته ازرار فقطططط ... وطرحه ماجايبه ربع متر في خمس متر ... اها وقعد تلف شعرها كعكات .. تمسك كعكه تلفها وقبل تلمها ترجع ترد الرسايل البتجيها ‏( صوت رسايل الواتس لما تنزل وتكون فاتح صفحة الدردشه ‏) .. ونيروز ترفع عينا وتعاين ليها ...
نيروز جابت كميه من الكريمات وقعدت تجلبط .. شي بتاع العلامات الفي الاصابع وشي بتاع الفسخ البراااهو ... وشي بتاع الركب .. وخلطة عمر للوش وكبت في شعرا ده زيت لاااامن شعرا بقي يعمل صوت زي حوض المطبخ البتخلص من المويه ...
ناريز : هي نيروز اوعي ترقدي بشعرك ده في المخدة قومي شوفي ليك هدمة قديمة ولفي بيها المخدة ..
نيروز : انتي مالك تعبانه في غسيلن ولا في نضافتن .. مايخصك دي شنو الرزله دي ..
ناريز : صحباتي لما يجو ريحة شعرك في الخدة تخجل ..
نيروز : وهن شنو صحباتك المتخلفات زيك ديل .. ومايشمو شعري !! اجي يادااا .. لابالله جاين من كافوري ولامن حي الوزرا ...
ناريز : اتخمدي لسانك يحش النجيله .. اعوذ بالله منك ياخ ...
واتكلمت ناريز بهمسسسسس ... صوت هوائي بطيئ .. الوووو منسور روحي ازيوووو ..
اي حبيبي بكرة نتلاقي في الجامعه ... اوكي .. تسبح علي خيييير ...
نيروز نامت وهي منكدة وزهجانه .. بينما ناريز لايهمها هم ولاغم ... ناريز مشغولة الافكار وتغوص في عالم وهووس واوهام ..
اها الصباح قامت ناريز ولبست وقشرت وختمتا كدة بعطر ...Fa ومشت لامها شالت عشرين جنيه وطلعت ... لقت محي واقف جم الدفار بفكفك حاجه ...
محي : تعالي هنا انتي قايله روحك شنو .. دة شنو عدم الاحترام دة ... ارجعي جوة غيري ملابسك دي والا والله ماتمشي جامعه تاني ...
رجعت ناريز واوووف اوووف اوووف .. طلعت عبايه من الدولاب وسرعه كوتا ولبستا فوق اللبسه الهيا لابساها ...
وجات مارقه جم محي وبدون تتكلم مشت
محي : تعالي تعالي هنا ..
ناريز : وقفت وكانت مفتكرة انو اكتشفا ... عاينت كدة وهي لافته راسا بالجمبه ... ومقلعه عويناتا زي المراقبه ضب عايزة تضربو .
محي : عندك مصاريف ولا لا ..
ناريز : رخت اعصابا زي القلعت شوكة من رجلها ... اي اي اي اي عندي .. ومشت طبجق طبجق طبجق وكسرت اللفه ... وجري علي اول مظله واتلفتت جاي وجاااي وقلعت العبايه حشرتا في الشنطه ..
طيب ياناريز .. اخوك ده غيران عليك ونفس الوقت قلبو عليك ... اها قوة الراس والمنجهة في شنوووو ?
اها ناريز وصلت وحضرت اول محاضرة ارضاء لضمير العشرين جنيه الشالتا من امها وطلعت جمب الظلط جاها منصور بعربيتو المغسله نضيفه .. وركبت معاهو وهي مفتكرة روحا اميرة عصرها .. والتاج الشيطاني في رأسها يتلألأ ....
اها منصور دخل بيها كفتريا كدة في شارع راااقي . . وقعدو يتونسو .. ومنصور يجرجر في حبال ناريز شويه شويه لحد ما رضخت ليهو ... وطلب منها تمشي معاهو بيتو المكون من اسرتو امو واختو المشتاقين يشوفوها ..
اها ناريز دخلت في مغسلة الكفتريا وصلحت لبستا تماام والطرحة واضافت لمسات مكياج اخيرة وجرت من بكرة المناديل اتنين تلاته كدة لزوم المنجهة وطلعت ماشه تشوف نسابتا‏( هههههههااااههه ‏)
اها اتوجهو كدة علي جيهة الكدرو ‏( أييييييك ‏)
ومنصور فتح باب البيت ودخل وقال ليها اتفضلي .. ودخلو وقعدو في هول كدة ومنصور دخل بحركات وهميه كدة .. يمه يمه وينكم انتو .. لاحولا خالين ماسورة المطبخ فاتحة ‏( ماسورة انت ده ‏) وجا قعد في الكرسي المقابل ناريز وطلع تلفونو وعملو صامت واتصل طوااالي بالكستمر كير بتاع شركة زين ... اها عشان يوهما انو في صوت زول بتكلم معاهو .. والمجيب الالي اثناء مابتكلم .. قال منصور .. يمة انتو مشيتو وين انا جبت ناريز ولقيتكم ماف ... اخ نسيت اكلمكم انو اليلا حأجيبا ... اها ماتتاخرو سريع وجيبو معاكم خالتي ليلي وتعالو ...
اها منصور دخل عمل لناريز كبايتين قهوة ..
وناريز خاته يديها في حجرها وتتلفت سااااي جاي وجاي تتفرج في الستاير والنجف والطقم والملايات ...
جا منصور نظام المضيف الفي طيارة الامارا
ت داك وختا ليها القهوة وفتح الشاشه وشغل قناة أقرأ .... ‏( عشان يطفر الشيطان الحقنه ‏) عجيب لكن ...

ناريز منتظرة وصول نسابتا ... وقلبها مطمئن بقناة اقرأ وبجو النسابة المتلهفين بجيتا ليهم ..
منصور قال ليها تعالي اتفرجي البيت .. لفت ناريز مع منصور كل البيت .. العفش دة من كدة والفاظا دي من تركيا والسجادة دي من لبنان ..
اها قال ليها الطابق الفوق دة حقنا انا وانتي ... وطلعت معاهو سلم الضياع سلمه سلمه .. كل خطوة وراها دمااار ..
ودخلت فوق وكانت الطامة الكبري .. منصور سدا الباب بالمفتاح وختا يديهو في جيوبو ..
وبقي ماشي بخطوات شيطانيه علي ناريز ..
ناريز : منسور منسور مالك في شنو ... منسور مالك مخلوع كدة .. ناس امك كويسين ‏( لا ياشيخه (??
اها ووقعت ناريز فريسه في يد منصور المستذئب .. ناريز مالقت مفر من منصور وخضعت للواقع ...
ناريز صحت علي صوت تلفونا بدق ... عاينت حوليها ماف زول .. اتلفتت جاي وجاي وهي سابحة في جمر الوجع والشرف المستباح ...
عاينت للجوال لقت المتصل نيروز .. قفلت التلفون وجرت فتشت جاي وجاي لملمت حالا وبعضها ونزلت في الطابق السفلي تفتش منصور مالقتو فتشت جاي وجاي حمام مطبخ غرف وهي في حالة هلع وهجمة ... فتحت التلفون جاها اتصال من منسوووور .. ردت ونفسا قايم ومتعب ومخلوط بوجع وندم ..
ناريز : الو الو الو منصور انت وين .. الحاصل شنو انا مالي مالي مالي .. حصل شنو
منصور : ناريز حبيبتي هدي من روحك شويه في اليونت حق الشاشه الفي الهول في ظرف شيليهو ..
جرت نيروز وشالت الظرف فتحتو لقت دولارات ...
رجعت اتصلت بمنصور وتصرخ .. انا مابتباع بدولار ويورو ولا مال قارون .. انا جيتك واثقه فيك ليه عملت كدة فيا ...
منصور : اها ياناريز وين صوتك الحنين ودلعك .. اوعدك كل شي بتصلح بس كانت مسألة لحظة ضعف وووأأ وكدة يعني .. ماف داعي تكبري المواضيع للدرجه دي .. اطلعي امشي يمين وشمال بتلقي المواصلات .. انا اسف حبيبتي جاتني شغله كدة وطلعت ..
ناريز طلعت وكان الوقت كدة زي الساعه خمسه مساء .. جرت تتلفت وراها وقداما وحاضنة شنطتا عليها ركبت المواصلات وهي بترجف . ركبت جمبها سيدة مسنة كدة ...
السيده دي لاحظت لناريز بتترجف بأنين وصوت متقطع .. ختت يدها في كتف ناريز وعاينت ليها وقالت مالك يابتي الحاصل شنو ?
ناريز : عيانه ياخالتي عيانه ..
السيدة : كر عليكم الصغار بترجفو من المرض نحن الكبار ديل نسوي شنو .. سلامتك بتي انزلي معاي بيتي المحطة الجايه دي .. انا يابتي قاعدة وحييدة مع نفسي شغاله دااايه قديييمة من الستينات ... وحسي جايه من شغله ولادة في المحطة الركبت منها .. الهموم كترت يابتي . .. انزلي معاي عندي صيدليه صغيييرة في بيتي امكن القي ليك شي يخفف عنك ..
ناريز : ياريت ياخالتو الوقت متاخر وانا لازم احصل البيت ..
السيدة نزلت وودعت ناريز بالشباك لانها شفقانة علي حالة ناريز ..
ناريز من مواصلات لمواصلات وصلت البيت والعشا بأذن وقفت جمب باب الشارع وقبل تخش عاينت للدفار وبكت بحرقه وسرعه قشقشت دموعا ودخلت ..
لقت ابوها بتوضي وطالع يصلي العشا .. ناداها .. يابت مالك اتاخرتي كدة امك مرقت الظلط راجياك ومعاها نيروز ...
دخلت ناريز بدون ترد .. قعدت طرف السرير وهي مثبتة ايديها اطراف السرير وبتتوجع كانها مطعونه في قلبها ... سمعت صوت الباب فتح ... جرت دخلت الحمام وفتحت الدش في راسا وقعدت علي رجليها تبكي والجوطه برة ... امها ومحي الدين ونيروز ..
محي : يمه البت دي انا بشرب دمها وبطفش من البلد دي عشانا .. الصباح لقيتا لابسه لبس كعب .. وحسي متاخرة ..
سعديه : ياولد اسكت خلينا نفهم الحاصل امكن مواصلات امكن اي شي ..
نيروز : ترجف وتعجن صبعيها في بعض وتضرب باب الحمام لناريز ... ناريز حبيبتي مالك ردي علي في شنو ناريز الاخرك شنو ..
ناريز استجمعت قواها وطلعت ... جاها جاري محي الدين وجراها من شعرا وضربا كفوف جاي وجاي ... ناريز وقعت في الارض ... محي جراها من بجامتا لحد مادخل بيها الصالون وقفلو ووقع فيها ضرب بيدو ورجولو ... ردي ياحيوانه اتاخرتي مالك ردي اتكلمي وطاخ طاخ ... ونيروز برة تبكي وتسكلب هي وامها ويخبطو في باب الصالون ..
ناريز شبه غابت عن الوعي قعد محي علي ركبيهو جمب راسا وعرف انها داخت ..
مشي فتح باب الصلون وقال لنيروز جيبي مويه سرعه ..
نيروز جرت واتلخبطت يمين وشمال تفتش في المويه ... جابت الكبايه لمحي ... محي قفل الباب ودخل يرشرش وش ناريز بالمويه ... ناريز فتحت عيونا وبدت تشهق وتبكي ..
محي : الأخرك شنو ياناريز اتكلمييييييييي اتكلميييييي وهو متعصب وبشد في اعصاب ايديه ...
ناريز تشهق وماقادرة ترد ..
طلع محي وفتح الباب ومشي علي المخذن .. وركب في حيطة السور وبنطه وحدة ركب سقف المخذن وبدا يقلب في الخرد الفيهو ..
بهناك دخلت نيروز وامها وبدو يبكو علي ناريز ويرفعوها من الارض ...
جا محي وفي يدو سير عريض مضفر بسلوك .. ووقف فوق ناريز .. وبدا يصرخ اتكلمي ..
ناريز : المواصلات ماف وقروشي مابتكفي اركب كريز او شريحة .. اضريت انتظر بص الوالي ... وبين كل كلمة وكلمة شهقه وقطعه ..
محي عاين ليها وبين صد
ق الكلام ومامصدق ... طلع وقفل باب الشارع ... ناريز رفعوها امها واختها وكلو كلو ابت ترد عليهم ... رقدت في السرير واتغطت وبكت شديد ...
الصباح ناريز ماقامت نهائي مامن عادتا لاجامعه ولا صلاه ولا شاي ...
صبحت ناريز بحمة لامن بتهضرب وتتكلم بس الله ستر كلام مامفهوم محتواه ...
الجزء 12
ناريز دي راااقدة لامن الحمة تلسع من بعيد ... الضرب ماأثر فيها بقدر الاغتصاب الاتعرضت ليهوو .. ماحنقول انها مشت ليهو برجولا وتستاهل وكدةة .. ايوة نلوما انها اتغشت للنوع الزي دة باسرع وقت ومن مرة وحدة مشت معاهو ...
ناريز اكيد لو عارفه البيت فاضي ماكان حتمشي .. بس لازم الزول يوعي للحتي الزي دي .. من يقول ليك امشي معاي .. زحي بعيد واشخطي شخيط واقطعيها معاهو .. يا بالحلال ياتروح بعيد ..
مايغرك امي واخواتي وماادراك النوع دة ممكن يمهد ليك الف طريق وينظم الكذب سلسل في رقبتك وانتي جهاز راسك ده بستجيب بسرعه ......
نيروز قعدت جم اختها وتبكي بهدوء ..
جا محي داخل لقي ناريز مستويه علي نار الحمي ... اتهجم وبكي يبكي معا نيروز ..
محي : قومي ياناريز نمشي المستشفي اعفي لي ياناريز .. انا خفت عليك .. وانا عصبيتي مابقدر اوقفا ..
ناريز : قلبها وجعا علي اخوها شديد وقامت علي حيلا . .. عارفه الغلطه مامن أيد محي اخوها ... الغلطة من رجليها الساقتا لدرب الضياع ...
قامت ناريز وطمنت اخوها انها مرهقه بس ..
اتحركت ناريز تجاه مظلة الزيار وجسمها كلو كدمات .. ضرب موحي عصلج خطواتا ...
جرت عليها نيروز ودخلتا الحمام وفتحت ليها الدش عشان تخفف منها الحمي .. قعدتا في كرسي ووقفت نيروز تغسل شعر ناريز بالشامبو وتغني ليها ‏( لانك عندي كل الخير وجيهك فرحة الدنيا ودواخلك زي شعاع النووووور ‏) بتغني ليها بصوت باكي مقطع حزين هااادئ وتخلخل ايديها في شعرا عشان تسكن الصداع من راس ناريز شويه ...
دخلتا الغرفه وغطتا ومشت تعمل ليها فطور ...
الله لايحرمك من طعم الاخوة ... الاخت مهما تناقدك وتناقشك مابترضي فيكي طعنة شوكه ... بتبكي لبكاك وتفرح لفرحك .. ومابتستحمل بعادك يوم واحد ...
ناريز جابت تلفونا وفتحتو ونزلت ليها قريب مية رسالة اتصال من منصور .. قلبها ده عمل ششششححححح ...
اتصلت علي منصور الكلب ...
واول مافتح الخط قال الو وتم ونستو مع الشباب الجمبو وضحكات عاليه وقهقهة ..
وناريز : الو الو الو الو
منصور : هلا بالجميل يادوب تشتاقي لي ولاشنو ..
ناريز : منصور حتتزوجني بتين
منصور : عايزة بتين انتي ..
ناريز : اسرع وقت
منصور : طيب كدة نتلاقي ونتفاهم يلا باي البلياردو ساااخن وقيمي جا ... وتوووت توت قفل ..
ناريز بقت تلطم خدودا وتشتم انعل ابو البلياردو العرفني بيك ياوسخ يامجرم ..
نيروز جات داخله .. مالك ودة منو البتشتمي ده ..
ناريز : اتهجمت وقالت لالا التلفون الوسخ ده بقي يعلق لي ... اريتك سالتيني لقيت التلفون دة وين ولا اهتميتي بي شويه يانيروز ‏( في سرها ‏)
ناريز فطرت مع اختها بس عشان تطمنا ..
نمشي لسلمي ....
سلمي ظروف بيتم شويه الحمدلله ... وجيرانم حيطه بحيطه قرايب خطيبا ... ناس هاي كلاس خزان تيقا دة فوق كدي مويتو لامن تكب في حوش ناس سلمي ... والحوش ده من جوة نصو جنينة فواكه .. وللنبك دة مزروع ...
اها قرايب خطيب سلمي ديل ربنا مااداهم اليد السخيه ... يعني المويه دي بتقطع من ناس سلمي يومين وبتجي مابدوهم جردل من الخزان .. وشايفين البيت معيوول ... مابقولو ليهم امسكو ضوقو الملح دة ... والجنينه دي تشيل الفواكه برتقال ومنقه .. بخلوها في شجرا لامن تنشف وتبقي سووووودة مابخلو اخوان سلمي الصغار يجو جمبها ... ربنا اكرم من كل زول ...
اها سلمان خطيب توسل بقي يوم يومين كدة يجي ويحاسب ابو توسل في بيع البهايم ويغمت لام توسل قروش ولتوسل ولابوها ... والبرادو دي من تقف جمب الباب لحد ماسلمان ياخد قعدتو وشايهو وقهوتو .. تكنتك ساااي انوارا الاماميه والخلفيه لحد مايطلع ويسوقا ..
سيد بقي بس منتظر فرصه ويفتح خشمو .. والبجيهو في الدكان من ناس الحله بملا ليهو راسو انو الناس ديل بقو يدخلو كبارات وناس سيئين في بيتم والدلاله العربيه الواقفه تكنتك جوة عيون سيد دي ...
توسل وسلمي سلمان عزمم يطلعم لشارع النيل .. استاذن من ابوهم وساقم وسيد رقبتو لاااافه مع الدركسون لااامن قالت طقرقققق ..
رجع وقعد فانس كدة في طبلون الدكان ويجيب طاقيتو لقدام وتاني يرجعا ورا ... جاتو مرة كدة النوع البتشيل شمار وتفكو في الحله زي البونبان ... اسمها فطينة ..
فطينه : سيد هوي سيد سيد وطاخ ضربت الطبلون ..
سيد دة فنجط لورا زي الحمار البطرد البهايم من قشو ... بسم الله يافطينه الله يضرك قطعتي قلبي ..
فطينه : كر علي يالدعاي المسيخ .. السارح لها شنو اديني ملوة تسالي وفول بكرة .. علي الختمة في بيتي .
الختمه دي قعدة كدة بقرو القران وبختمو اجزء مجزءه .. لكن بختموها كدي شمار واخبار وسواطه ... وهو شنو زاتو الوحدة تقرا في القران وعينا في توب فلانه وحنة فلانه والاية تشقلبا بنطق تاني .. الوحدة تقرا الايه زي القناه اشاراتا ضعيفه ... ‏( شي عجيب ‏)
نرجع ...
سيد : انتي يافطينه ماك شايفه الحاصل دة
فطين : في شنو يا سيد حاصل ... اوع يكون راجلي عرف اني بتدين منك وببيع في الختمه ...
سيد : هوي ها شفتي بيت طه دة بقو داخلين ومارقين منو رجال كدي بعرباتم وحسي قبل شويه توسل وسلمي ركبن مع واحد عجيييز كدة وكسحو جهة الظلط ..
فطين عدلت توبا كدة بحركة شلاقه كدة وبقت زي الجدادة البتحفر مكان للبيض .. اجي اجي اصلن البنات دي حوامات وابوهم رقبتو ميته وامهن غير تلد ماوراها شي ...
اها الذي دي بدل يتأني ويفهم الحاصل ويوقف سيد في حدو .. زااادت الطينه بله وبقت تبهت وتغذف .. اجارنا الله من حق الناس ..
والراجل البدي شمارات لمرة ده زاتو اخير موس لشنبو
سيد هو وفطينه شالو وختو وماخلو جنبه لطه وبناتو ...
رجع سلمان يوصل توسل وسلمي .. سلمي نزلت دخلت البيت .. توسل وقفت جمب شباك العربيه بتتكلم مع سلمان ...
سيد دة عّٓمّر لسانو تمااام وختا وساخة قلبو فوق ذناد المشاكل ووقف ..
الجزء 13
سلمي بعد سلمان فات .. وهي بتفتح باب الشارع برجلها وبتدخل قروش في محفظتا وفي يدها التانيه كيس حلويات ‏( العٓبّد ‏)
سيد دة جا من هناك زي التور الاسباني هايج هيجان ..
الله يشيلكم وسختو لينا الحله وبقيتوها مشبوهة ياصايعات ياحوامات .. والله الا اجيب ليكم البوليس يشيل وسخكن دة من جم دكاني ... ليه الحله دي مافيها راجل مالي عينكن .. اتفوووو علي الربكان يا رخيصات ... وصوتو ده عاااالي لامن كل البيوت اتفتحت ابوابا طلات شمشرة كدي من خلف الضلف ...
الزول في ايدو عجين بجري بتشمشر ويطل .. لا ولا الفي يدو فراشة جرعات حقن .. تلقاهو نصيييح ومتشمشر .. والبترضع تجدع جناها في السرير وتخت ليهو مخدة عشان مايقع وتجري تشمشر .. لا ولا البيكون في الحمام دة حقو كُتُر .. بلبس هدومو كدي بالقلبه وجري علي الباب ...
نرجع ...
توسل فتحت باب البيت وختت الحاجات الفي يدها ورا الباب ومشت علي سيد ..
توسل : انت ياسيد بتتكلم عن الرجاله ... كدي وريني معني الرجاله شنو ... الرجالة راجل خشمو اليوم كلو جوة اضانات الحريم .. ولا مباراتك لبنات البيوت وطلوعن ومروقن بتعاين لاضافريهن فيها شنو .. دي ياها الرجاله البتقولا .. فاقد الشيئ لا يعطي ... انت اصلا ماتتكلم عن الرجاله .. لو فاكر نفسك محسوب مع الرجال معليش .. شنبك ده بقوم في الغنمايه عادي ... ودكانك الكلو صراصير وفيران ديل خايف علي نضافتو وسمعتو .. يعني نحن بنوسخو ليك ... اسمعو هنا يالمطلعين ريسانكم زي تماسيح الدميرة .. سلمان ده خطيبي وعندو شغل مع ابوي .. والعندو فهم في راسو تعال ونكملو ليهو .. ولو انت مبارين سيد دة اخير تخلو قعدة الختمات والمديح والجمعيه الخيريه الراس مالا تخربو في بيوت الناس وتألفو ...
وان علي سيد الصابونه في الظلط بجنيه عندو هنا بجنيهين .. دة انسان مبخس الكيل والميزان ... وبالكضب الكتير لامن سنونو بقن صفر من صدي قلبو وعفانتو ...
اها الحله دي بقت صنننننن ماف غير صوت الضفادع ‏( ذي دار الاوبرا ‏) ...
وكرووو توسل رزعت الباب ودخلت ..
ّّ
سيد ده ياخ بقي وقف كدة وراسو دي من جوة اتفكت صاموله صاموله ... مشي علي الدكان قفلو ورجع الميز الهو قاعد فيهو ..
توسل دخلت وحزرت البيت كلو مايشتري حاجه من دكان سيد الملعون .. وحلفت للشفع البتلقاهو في دكان سيد الا تدقو ... قعدت وزعت عليهم الحلويات ..
فطين تاني يوم في الختمة فكت ليك الشمار دة بعد دعاء ختم القران .. وبزيادات ..
وفي حريم شافو نقاش سيد وتوسل .. بس النطق بالحق ثقيل علي القلوب السوداء ...
المسا كدة توسل راجعه من الجامعه لمحت اخوها الصغير داخل دكان سيد .. وسيد جراهو من يدو ونتقو لبرة الدكان وقال ليهو ماعندي اي بسكويت ابيعو ليكم واوعي تجو هنا ...
توسل جرت ووقفت ليهو في وشو لامن سيد رجع واتخبط بالرفوف ..
توسل : اسمع ياسيد تلفون واحد وبجيب ليك ناس الصحة والمواصفات والمقايس هنا .. بضاعتك نصها مدتا منتهيه .. وغير كدة الفار طالع من شوال السكر داخل جوة شوال الرز .. والصرارير شدة ماكتيرة ماتفرزا من البلح الخاتيهو في القفه دة ....
وطاخ طاخ خبطت اخوها الصغير .. ودنقرت عليهو قالت ليهو .. الدكان دة بمرضك بجيب ليك الطاعون وبسممك .. وبسكويتو معتت زي ريحة الكركار القديم ...
وساقت اخوها وبقت ماشه طجق طجق طجق .
هههههه ياخ منظر سيد دة يوصفو كيف ... شفتو الزول لما يفتح قناة طبيخ في التلفزيون ويبحلق في المحمر والمشمر ويبلع ريقو بس ياهو سيد دة ... ماعارف لتوسل دي اي رد .. طار من راسو ...
سيد بعد جهد جهيد قال . كنت عايز اعرسك يسمك ..
توسل : اتلفتت وقالت أهييييييي وااااي منو انت .... ياخ ماتخاف الله .. اعرس لي زول ضميرو مدفون ... ومندوب شمارات حروم الحله ... وحات الله مرمطت بي الارض ... خجلتني مع نفسي . خُجُلوت خُجُلوت ... وضحكت ودخلت ...
سيد : الله يضرك يااللسان زي مكنة النشارة ... الله يضرك ردحتي فيني زي الاعلانات المصريه .... جُب عليك ياالصفرا زي اليرقان .... وحات الله كلب نّفٓسيه مازيك ..
هههههههههههههه عاد ياسيد لابطيقك لابحمل بلاك .. الوداك تهبش جحر الكلب شنوووو ...?
نشوف ناريز بقت كيف ...
ناريز قامت زي الحصان اتاري .... ولبست للجامعه وطلعت ولاقت منصور .. وقعدت اتفقت معاهو علي الزواج ... اها اغنعا انو اقرب وقت يجي يتقدم ... خلاص ارح معاي لامي لانو المرة الفاتت غلطنا وهم كانو ماف وسالوني منك ووووو وبتاع ..
طيب مدام سالوك منها مايتصلو بيها . ياوهم انت ....
ولا اقول ليكم ناريز غيرت راي من الوهم دة ... الحمارة دي تااااني قامت مشت مع الذئب دة ...
واها اتفقت ترجع طوالي عشان الكدرو بعيدة ..
دخلت البيت وكالعادة فاضي .. طوالي مشت ع باب الشارع منصور جرا ورجعا ... اقيفي نيزو روحي .. اناعارفك ماحتجي معاي الا كدة .. انا خلاص حاتزوجك خليك معاي صريحة انا زوجك حاكون تعالي نتفاهم كدة جوة ... ماتخافي مني كلها مسالة شهر وناس امي يجو من السعوديه مشو زيارة لاختي .. وبجيبو معاهم الشيله والريحة والمصاصه والشبس و
اللبان والشوكلاته . والحلاوة .... ودخلت نيزو لمخبأ الاوجاع مرة اخري ...
اها نيزو دي بقت معتاد ماشه جايه ع الكدرو ...
وموحي جاب عمال قسمو ليهو الجزء الحيتزوج فيهو وشغالين فيهو ...
وكل بعد كم يوم ناريز متحججه المظاهرات المواصلات الشرح .. وووووو ..
الجزء 14
محي شغال بنا في الجزء المخصص ليهو .. عبارة عن غرفة وهول وحمام وحويشيه مطاوله كدة .. والمطبخ مشترك مع امو ...
ناريز مرت تلاته شهور علي دة الحال مع منصور وبدون ماتتاخر في رجوعا للبيت ومحي يضربا ...
سلوان العروس بقت مواصله تلفون مع محي وده يمكن اللخم محي من تجاه اخواتو وبقي بس مركز مع لولو حبيبة الروح ... وشغال سفريات ساااي بدون راحة عشان مايحتاج لقروش .. طبعا لقي الشغله صعبه والاحتياجات كتيرة خلاص عفش علي شيله علي بياض فقدم العرس للشهور القدام ...
نسرين السكوته المسكينه اليلا ماسكة ليها مرتبه كدة تنجد فيها دخلت عليها نيروز ..
نيروز : ياخ كرهتينا الجيه في البيت دة انتي يابت مهووسه ولا شنو .. ياخ قبل شهر انتي كنتي بتنجدي نفس المرتبه دي .. حسي لعرس محي حنأجر راجل يجي ينجد العندنا ...
نسرين : هي ماتسحريني .. وقومي ضربي معاي القطن ده ..
نيروز : اسكتي يضربك شيطان الهجيرة ... انا جايه اخلط هنا براحتي ... محي راقد في البيت ... نيروز طلعت تلفونا وبقت تتونس مع اكرم القندوله ..
اكرم المرة دي قاااعد مع الشله ... وبتكلم بصوت عالي ...
اكرم : وين يانيروز ماف اليلا طريقة شوفه ولا شنو ...
نيروز : بوين ياكروما ماف طريقه .. حتي الكلام بالعافيهّ.
خوجلي وهاني وعقاب الشله راخين اضيناتم ..
قوم ياخوجلي طلع تلفونك واتصل علي محي وساب الخط فاتح .. ومشي وقف جم العمود اتقرب اكتر لاكرم شان الصوت يوضح ...
اها كرومه ده شغال ليك حنك سااااي واسم نيروز دة بين كل كلمة وكلمة .. ‏( الشر من يجيك الشيطان بيزيدو نار ‏) ...
محي دة شال تلفونو والخط فاتح . ودخل الغرفه علي امل انو يقبض نيروز .. عاين جاي وجاي للحمام فتش مالقي طوالي طلع الشارع وامو داخله علي بيت جارتا .. بتنادي فيه ماجايب خبر ...
طلع مشي للميدان عااارف الشله دة مكانا المعتاد ..
خوجلي من شاف محي جاي والتراب ده حوليهو عفار عفار .. خوجلي جرا وقف بعيد وعمل فيها عايز يوقف ركشه يأشر جاي وجاي والشارع فاضي ...
كرومه طبعا لسه بتونس عامل خدمة ريح بالك ولاشنو مابعرف ... وخالف رجل في رجل ويبرم شعرو بيدو اليمين والشمال ماسك بيها التلفون ... وريحة البنزين دي تفوح منو فوحه فوحه ...
محي طواااالي اتجه علي خوجلي .. خوجلي بقي يهبش جيوبو وعااارف نفسو عمل مصيبه ..
محي : الياتو في ديل يا زفت انت ?
خوجلي يأشر بعيونو وحواجبيهو علي اكرم ..
محي دفر خوجلي ده لامن وقع علي قفاهوو ..
وكرومه شدت ماساطل مافارز محي من جماعتو وشلتو ... مامنتبه ليهو .. بس ضحك علي وقعة خوجلي واساسا ماعارف الجمب خوجلي دة منو او شايفو طشاااش ...
محي مشي لكروما ورفعو كده زي لما ترفع شماعة ملابس فاضيه ..
كرومه لما انتبه دة محي .. الخرشه طوالي طققق فكت منو .. وبقي زي المبلول بجاز ..
محي دة مسك تلفون كروما ودخلو في جيب السديري .. وقعد بس في كرومة زي البسلخ في خروف معلق ..
يلا يانيروز بهناك ترقص رقيص عروس مارضيانه بعريسا ..
وتسكلب وتجري جاي وجاي لانها سااامعه الحوار والخط مازال فاتح وعرفت دة محي ..
شالت كفنا في يدها العبارة عن خوف ودخلت البيت . وقعدت في الغرفه راجيه الموت .. قالت لالا احسن الصالون .. الصالون ساتر ومابطلع صوتنا للحلة وحالنا يتشال ... مشت قعدت جهزت ... شعور زول لابس مريله وداخل العمليه ...
محي ده فرم كروما وخلاهو مجدوع مابتفرزو من التراب ..
واتلفت علي خوجلي .. خوجلي جري فد حريه لامن كسر اللفه .. وباقي الشله زي الفكو فيهم طلق ناريه ..
محي وصل البيت علي رجل وحدة وقعد في برندة الزنك وفتح تلفون اكرم .. واول شي كتب رقم نيروز في لوحة الهاتف جاهو الاسم ب‏( البقرة 2 ‏)
فتح الواتساب جاهو البقرة ..2 فتح المحادثات لقي يااالطيييف الدردشه بتاعت المسطول ظااااهرة بس نيروز كيف ماتوعي لكلام الساطل وتجاريهو في الحديث ...
لقي شي ونسه وسخة وشي قطيعه في فلانه وشي مواعيد مقابله ... محي دة لامن طاقيتو وقعت شدة ماراسو اتنفخت بالهجمه ...
نيروز جوة محنطة بالخوف ...
محي اتصل علي نيروز ... الصالون طبعا تقفيلتو قزاز ...
ردت نيروز .. الو انا في الصالون ...
محي عاين تجاه الصالون ... وقبل يمشي نطه في سقف المخذن وجاب نفس السوط المضفر بالسلك .. وطواالي مشي الصالون ودفرو برجلو ومشي علي نيروز ...
نيروز قامت وجات علي باب الصالون عشان تقفلو ... محي اداها ضربه في ضهرا وهي مارا . جمبو بسرعه كدة ... الضربه دي خلت حبالا الصوتيه يتربطو سوا ...
ماقال حرف معاها بس فضل يخبط يمين شمال ونيروز تبكي بانين هادي وحرقه ووجع من السلك والسوط ...
محي دة ماوقف ثانيه .. لامن نيروز دي نزلت في الارض بركبيها ودموعا دي شلال ...
الدقه حااارة بس نيروز اتصرفت ودخلت الصالون ... عشان التماسيح البتطل بضلف الباب وتتشمشر ...
محي دة شغال فيها جلد الكفار لآل ياسر ..
تلفون محي دة دقه وقف كدة ومرقو من جيبو لقاها لولو حبيبة الروح ...
طوالي جدع الصوت وحدر لنيروز حدرة غضب كدة ومرق ...
نيروز قامت بالعااافيه مسندة بالسرير . ..
ومشت شالت من الدولاب حبتين مسكن بلعتا ورقدت اتغطت ... ناااامت لامن حست بامها جايطه فيها .. قومي لااكل لاعدة لاغيرو ..
نيروز : يمة انا تعبانه انتي ماعندك خبر .. بس تقعدي من جارة لجارة وانا هنا محي فرمني فرم ..
سعديه : سويتي شنو يالفاجر .. محي الا تغلطو ماقعد يسالكم ..
نيروز : يمة خليني انا تعبانه ... اااه اااخ اااي وبقت تبكي براااحه ...

نيروز مافهمت الحاصل دة شنو وكيف .. هل هي صدفه ولا مؤامرة ومن منو ...
ناريز مامهتميه بالدراسه ... ودور الوالد معدوم نهائي .. لانو بكون شغال لحد الساعه خمسه ومرات لما تجي البضايع بقعد لحد اتناشر باليل ... فما فاهم البدور في بيتو كلو ...
سعديه طلبت من علا يرسل ليها حبة قريشات لعرس اخوهو بس بدون علم محي .. عشان مابيرضي ...
واثناء ماهي بتتكلم ناريز جات داخله من الجامعه كما تدعي ...
نيروز بتطبخ في المطبخ وجبة الغدا ...
نيروز : يمة اديني علا اسلم عليهو ..
سعديه : اوعك تطلبي شي .. هاك ليهو
نيروز : الو ابو علوة ازيك ... اها كيفك وكيف الرياض معاك .... وشالت التلفون وزحت لغادي وبهمس كدة قالت ليهو ... خلي امي تديني قروش من البترسلم لاني ماعندي مصدر دخل ومحتاجه حاجات ... واثناء الكلام جا محي داخل ...
محي : مشي عليها وعيونو دي النار طالعه منها ... وخطف التلفون ولقاهو علا في الخط ...
كمل كلامو مع علا وجا علي نيروز .. اسمعي هنا يانيروز انا تاني مابثق فيكي بعد الشفتو ووالله لو ماخايف علي امي وابوي الا اقتلك واقتلو وارقد الحراسه ... وتاني خطواتك كلها محسوبه واوعي امي تعرف الحاصل .. عشان عندها ضغط وحتزعل وهي فرحانه بعرسي وبتجهز ليهو حسابي معاك في كل خطوة ..
نيروز دي بقت ترجف ومدنقرة ..
ناريز صوتا طلع بهناك وهي بتستفرغ بصوت عالي .. جرو نيروز وامها عليها ..
ناريز قعدت في الارض علي رجولا وبتشهق بشدة الاستفراغ .. امها واقفه وتتكلم معاها مالك حاسه بشنو يابتي كر علي ..
ناريز : اكلت سندوتش طعميه بكاتشب في الجامعه قالب معدتي ومضايقني ..
نيروز : خلاص اعمل ليكي ليمون يريحك ..
ومشت المطبخ تجهز الليمون ..
محي من بعيد قال ليها لو حاسه بعيا ارح لمستوصف الحله نفحص ليك ..
ناريز قالت ماف شي ودخلت الغرفه ورقدت وهي بتفكر الاستفراغ الكتير دة شنو .. في الجامعه كم مرة وانا في بيت منصور كم مرة ..
خافت من انها تكون اتورطت وبقت حامل خصوصا انها مابتعرف اي شي عن الحمل واعراضو ..
دخلت النت فتشت ارقام اخصائين نسا وتوليد وطلعت كم رقم وسجلتو في التلفون ..
جات نيروز وشايله العصير وقعدت جم اختها وتحكي كلام محي معاها ... وناريز دي خافت شديد خالص ... قالت في نفسها .. هو عمل مع نيروز كدة عشان رسايل لو عرف العلي بعمل شنو ...
اها بعد شربت العصير قالت عايزة ترتاح شويه .. اتغطت ودخلت الواتس وعملت تحديث للواتس عشان تظهر ليها الارقام الكتبتا .. وظهر معاها كم رقم اخصائي منهم وحدة بت والبقيه اولاد ...
كتبت ناريز رساله لاخصائي
ناريز : الو السلام عليكم دكتور سفيان . ?...
الرساله ادتا ✅✅
اخدت مسافه ربع ساعه وناريز دي بتفكر دة لو الحاصل تعمل شنو وتقع وين .. بس بتفكر في الانتحار ..
سفيان : مرحب هلا ..
ناريز : ممكن استفسر عن شي لو سمحت دقيقتين من وقتك ..
سفيان : شاف الرساله ومارد مسااافه وكان متصل الان .... بعد مرور دقيقه ... كتب .... اتفضلي ... ممكن اعرفك انت منو ?
ناريز : غيرت اسمها ... اسمي نون .. من الصحافه
سفيان : مرحب .. لكن التروكلور اظهر لي اسمك بناريز ..
ناريز 😨😨😨: ايوة رقمي مسجل باسم وحدة بت اهلي ..
سفيان : تمام اتفضلي استفسري ..
ناريز : ممكن اعرف انا حامل كيف ... لاني متلهفه علي بيبي وعايزة احافظ لو حصل حمل ‏( تضليل ‏)
سفيان : اه ايوااا .. اعراض الحمل بتختلف احيانا بس اغلبا الاستفراغ والارهاق وووووو عدد ليها حاجات كلها فيها ..
ناريز : قرت الرساله وهي مصدومة ويديها بترجف ...
سفيان : امشي الصيدليه وشيلي جهاز الفحص بتلاته ج .. وافحصي وصوري لي النتيجه وان شاء الله ابشرك ...
ناريز : تسلم واسفه علي ازعاجي ..
سفيان : ولايهمك ..
ناريز قامت علي حيلا وهي بتترنح وجسمها مسخن شديد ... طلعت لقت البيت صاااني بره
لبست عبايه وطلعت وهي ماشه علي الظلط فكرت انو الفي الصيدليه بعرفوها وبعرفو اهلها واكيد بسالو الجهاز دة لمنو .. وحتي لوكذبت اكيد حتقع ...
وقفت تتلفت جاي وجاي لقت طفل اسمو عبودي ولد جيرانم امو اسمها مها ... كان بلعب بالعجله في الشارع .. فكرت ترسلو .. رجعت البيت وكتبت في الورقه جهاز فحص حمل .. وجات نادت عبودي وقالت ليهو امش الصيدليه وجيب المكتوب في الورقه دي وتعال انا بنتظرك هنا ...
مشي عبودي وادوهو الجهاز واثناء ماهو راجع دخل الورقه في جيبو وباقي القروش ...
رجع لناريز وطلع باقي القروش ونسي الورقه
ناريز ادتو قروش قالت ليهو اخد شبس وحلاوة بيها
جات دخلت الحمام وعملت بالطريقه العرفتا من النت ...
صورت الشريط ورسلتو سرعه لدكتور سفيان ✅✅...
سفيان . جااااري الكتااابه ▪▪▪▪▪▪▪
ناريز نفسا قايم كانو بتطلع في روح وجسمها يهز ويعرق ..
سفيان : انتي ملهوفه شديد ومستعجله مالك ❓
ناريز : هدأت شويه واطمنت قالت ربنا يصبرني بس ملهوفه اعمل شنو ..
سفيان : رد عشان سرعه جبتي الجهاز ورسلتي النتيجه 🎇🎇🎇... مبررروك انتي حامل ظاهر خطين واااضحييين ..
ناريز : قامت جرت دخلت الحمام وقفلتو وبقت تخبط راسا وتلطم وشها وتبكي بحرقه بصوت مكتوم ... وتصرخ بسكات وتتوجع وتتندم .. اتزكرت انها ماردت سفيان رجعت كتب شكرا كنت فرحانه واتلخمت ... تسلم يادكتور ...
فكرت ناريز تلم ملابسا وتطفش .. وتاني فكرت انها تمش تقع البحر .. وفكرت تنتحر .. بس قالت لازم اتصرف لازم انهي الامر ده ...
بهناك الطفل عبودي دخل البيت امو جات تدقو وسالتو لقيت القروش دي وين قول والا اضربك ... انا مش منعتك ملف زول يغشك ويمد ليك حاجه ..
عبودي : لالا يمة بت جيرانا ديك رسلتني الصيدليه وادتني باقي القروش .. والله يمة تاني مابشيل خليني ..
مها : ماتكضب ياولد قول لقيت القروش دي وين اوع تكون سرقتهم من محل ..
عبودي : والله يمة يمة ويتمتم في الكلام .. جبت ليها من الصيدليه حاجه وادتني قروش .
مها : امش الحمام خلاص ملص هدومك دي واستحمي وجيبن لي عشان ادخلم مع الباقين الغساله ...

ربنا بسترك الف مرة عسي ولعل ترجع من الطريق الانت فيهو ... بس بفضحك في لحظة وانت بتندم علي كل لحظة كنت مستور فيها ...
ناريز حائرة وخايفه حتي من صوت نيروز لماتتكلم معاها ... خايفه من امها وابوها واخوانا الحتكسر عينم جم الناس .. وخصوصا الاهل اهل الوالد لانو علاقتم بيهم نوعا ما حساسه .. واهل الام الممكن يعملوها شماته لامهم الاختارت عيشة العاصمة وام درمان وخلت البلد وجات عشان تعلم بناتا احسن تعليم ...
عبودي جاب غيارو الكان بلعب بيهو في الشارع وسلمو لامو ... امو بدت تنفض في الهدوم من التراب .. وبتلقي دايما حصا او خرز البلي جوة الجيوب وبخسرو ليها مروحة الغساله .. دخلت يدها جوة الجيب ولقت الورقه فتحتا مكتوب بقلم جاف ‏( جهاز فحص حمل ‏) ... ربطت كلام حمودي مع بعض واتزكزت انو قال ليها بت جيرانا ... فمن طبع الحريم لازم يحفرو اي شي قرارو واصلو وليه ومنو وماادراك ... ركزت انو في الحله ماف وحدة ممكن تحتاج لجهاز الحلة كلها بنات مامتزوجات حتي المتزوجات كل وحدة في جهة بعيدة .. قالت امكن وحدة منهم جات الحي زيارة لاهلها وحبت تفحص ...
نادت عبودي ولدا الكان قاعد جمب التلفزيون وبحضر قناة كراميش .. وبصوت الغساله هو ماسامعه .. قلعت سفنجتا ودخلت ليهو جاتو هجوم من القفا صبجك صبجك صبجك لحد ماعبود دة وقف في ركن الغرفه وبحك ضهرو كدة من جميع الجهات ...
وااااي وااااي ابووووي 🏃🏃🏃
مها : تعال تعال .. مش بناديك انا ياصايع انت ... منو الرسلك للصيدليه ... قوووول ... وهي رافعه السفنجه واصبعا في خشمها قائم علي وضع هووووس ...👆👆👆
عبودي : يمة بت ناس البيت الجمبو دفار داك زي حق خالو مهند ... مابعرف اسمها منو ..
مها : قعدت في السرير وطشت بعيييد ... والسفنجه خطفا عبود وقام جري لبرة ...
مها ختت يديها في خدها متحيرة وبقت تلعن شيطانا علي الظنون الجاتا في راسا ...
قامت علي حيلا وقالت استغفر الله من كل ظن ... بري يمة مالي ومال الامور دي ... انا عندي بنات صغار ومامعروف الزمن يسوي فيهم شنو .. احسن لي احفظ لساني واحفظ بناتي علي وماعندي دخل بالبحصل ربنا وحده اعلم بكل الخفايه .. استغفر الله استغفرالله يارب ومشت وقفت جم الغساله وتفكر في الدنيا وخايفه ...
مها دي النوع الحقاااااني داك يعني كافيه خيرا وشرها نهائي مابتفتح خشمها الا بالكلام الكويس ومابتشارك حريم في ونسه ولاسواطه .. تمش جلسة الجمعيه مع الحريم واول وحدة بتطلع .. لابسه شرابات ومكوزة طرحة تحت التوب وحواجبيها دي غزييييرة لاهبشا موس ولاخيط ... انسانه واعيه ... زوجها عندو محل كدة بتاع لحام سراير وحدادة وعفش حديد ...
اها ناريز ماعارفه تتصرف كيف قعدت فكرت ترجع لدكتور سفيان بس خايفه من البحصل ..
رجعت برساله لسفيان ... وكتبت التالي :...
السلام عليكم دكتور سفيان جيتك راجعه وعايزة منك طلب اخير ... انا زوجي قال لي ياالجامعه ياالحمل وزوجي النوع المتخلف واتجاهو واحد وجاهل ومافارق معاهو اطفال لانو متزوج وعندو كمية اطفال ... وانا الزوجة التانيه .. وانا جامعتي مابتتحمل اجمد او اشيل بدايل وغير كدة مابثق في زوجي انو يرجعني تاني الجامعه .. فانا اخترت اجهض البيبي .. الحمدلله اطمنت اني ممكن احمل تاني ... ممكن توريني اعمل شنو غير العمليه لاني عندي فوبيا من غرف العمليات .. ‏( تفكير معدوم من الضمير ... ‏)
دكتور سفيان قرا الرساله وسكت .. بقي يدور الكلام ده في راسو معقول في زول بتلهف علي طفل ويجي يتهاون فيه كدة ... لالا دة موضوع خطير وعايزة تستخف بعقلي .. قال مايظن فيها ... ورد ليها
سفيان : مرحبا ... يااخت نون ناس بالقروش بسافرو لابعد مكان عشان يلقو طفل وبتعبو فيهو علاجات وابر وعمليات .. انتي عايزة تجهضيه عشان جامعه ... علي العموم تعالي لي العيادة في ...???... شارع ...???.. عمارة ..???.. في مجمع طبي ??? وانا بديك الحل الاكيد ...
هنا سفيان حبا يجرها ويعرف الحقيقه ويوعيها من الحاصل اذا هي فعلا غلطت ...
ناريز وافقت واطمنت شويه واتغطت رقدت تفكر ... قالت ماتكلم منصور لانو اكيد حيزوق وما حيوافق بطفل غير شرعي ...
امها سعديه جات تكورك فيها ..
سعديه : يابت حركاتك اليومين دي زي الزول الرايح ليهو شي . .. لابتاكلي مع الناس لابتسويلك شغله لامهتمه بنفسك لاقرايه لاشكل ... مالك فيك شنو . .. قومي ردي علي احسن ليك تسيبي الدلع ... الحق علي الخربت طبعكم وخليتكم مامسؤلين ... يابت يانيروز جيبي لي حقنة الاونسلين وامليها لحد عشرين سيسي . جسمي دة ينفض زي الكهربه ...
ناريز متجهه علي الحيطة ومتغطيه وبتبكي وتتكلم في سرها اريتك يمة عرفتي البي والحاصل انا تعبانه يمه ... انا حاكون سبب لموتك وعارك ...
نيروز جات داخله وضربت الحقنة لامها وبدت تنقنق ... دي كمان اليوم كلو راقدة وسايبه لي كل الشغل في يدي ... قومي ياناريز غسلي ملابس ابوي دي .. الصباح طلع بجلابيه ومابتنفع مع شغلو بتتوسخ سرعه ... قومي هديتي حبال السرير برقادك وبقيتي زي المركب المنخور ...
ناريز الكانت بترد كلمة بالف كلمة نهائي مارد
ت وكانت دموعا جاريه وبتمسحا بطرف اصابعا ..
نيروز كملت خدمتا كلها وجات كاالعادة تتمسح جابت كل كريماتا .. وبدت تكورك .. اها ياناريز ياحرامية قمتي علي الكريم بتاعي تخمي لامن وصل قعر العلبه .. الاهي ماينفعك .. ياحراميه .. انا ماعندي قروش وانتي البتوفري من مصروف الجامعه تشيلي حقي ...
اتمسحت ولبست الاكياس .. ومسحت وشها بقع بقع بالخلطه .. ولفلفت شعرا وجابت تلفون امها ومسكلت لنانا ... تييييت ... تييييت ... وقفلت ...

نانا رجعت في رقم ام نيروز ...
نانا : الو نيزو ازيك ... اها عملتي شنو في موضوعك .. عرفتي الفتنك مع اخوك منو
نيروز : مادا الهاريني وخاليني اقلب راسي دي ليل نهار ... اسمعي يانانا انا عايزاك تعرفي السبب منو ? عليك الله بس اعرفيهو لي ... وكروما خلاص طلع من بالي ...
نانا : اصبري بس انا عندي لفه كدة مع حودة وبشوف ليكي الحاصل كلو ...
يلا سلام عشان ماعندي رصيد ...
نانا قفلت التلفون وبتلبس طالعه مع حودة .. تلفونا ضرب
حودة : وين انتي انا راجيكي في بحري
نانا : انا ماعندي جناح اطير واجيك .. اصبر انا جايه ..
نانا ركبت المواصلات ووصلت حودة ومشو المكان المعتاد ونسه ضحك وصياعه وبعد خلصو وقتهم طلعت ووقفت تشتري حاجات من سوق بحري للبيت ومعاها حودة ضحك وونسه ...
شافتم من بعيد مرة جارة بيت حودة حيطه بالحيطه .. وقفت تركز اذا دة حودة واذا دي نانا ... ومامصدقه المنظر الشايفاهو ... بقت ماشه معاهم بس من بعيد وبتلاحظ انو حودة بمسك يد نانا كل مرة وبتقرب ليها بطريقه شيييك كدة ... اها المرة دي اسمها صفيه ... صفيه مذهوله ومصدومة .. وقالت لازم تعرف الحاصل دة شنو ..
موقف الحافلات الماشات ام درمان الشهدا فيهو حافلتين الاولي ملت وماف مقعد لشخصين .. صفيه عرفت انو نانا وحودة حيمشو التانيه .. بلمت وشها بالتوب وغطتو تمام وجرت جري ركبت في اخر كرسي وقعدت علي الكورنا كدة لاصقه الشباك .... واصلا وشها ماظاهر ...
وحودة ونانا ماشين مرة يقيفو جمب بتاع الاكسسوارات ومرة جم بتاع الرصيد ومرة مع الفواكه لحد ماوصلو الحافله وركبو في مقعد لنفرين في منتصف الحافله كدة ...
اها الحافله اتملت وعايزة تتحرك ... صفيه بهناك جهزت الكمرات 📹🎥 والرادارات 📟 وداست زر تسجيل العيون 📀 اها تتحرك جاي وجاي ترفع راسا كدي وكدي وتعاين جاي وجاي .. تتابع في حودة ونانا البياكلو في تسالي وفول ومندمجين كانهم ازواج .. وحودة ده قررررب يخش جوة نانا شدة مابعاين ليها كدة بحب وصياعه ...
صفيه نست هي جات بحري لشنو وحسي راجعه بيتا لشنو ... المهم لقت موضوع وماصدقت المنظر ...
وصلت الحافله الشهدا نزلت نانا ومعاها حودة ... ونزلت صفيه وجرت اتدست جم سوبر ماركت ومازالت متابعه ...
اها نانا وحودة واقفين وحودة مدخل ايديهو في جيوبو وبتونس مع نانا ونانا تتضاحك سااااي ...
قومي ياصفيه طلعي الكمرا الخفيه واعملي فيها صحفيه ... وجييييييك شالت صورا صورتين من نانا وحودة ... كانت عامله تلفونا كدة زي البتقرا حاجه فيهو والشمس مامساعداها ... وصورتم برااااحه ...
نانا وحودة ركبو الكريز المتجه للحله وهناك افترقو لامن شاف لامن دري ...
صفيه دي وصلت الحله وهي ماشه علي البيت التراب دة وراها زي الحصين الفي سباق الخيل ... ماشه مشي ياخ لامن توبا ده مع الهوا عامل علم اثيوبيا ....
وصلت البيت وجري علي حيطة جارم حودة الملاصقه ليهم وختت اضانا كدة واتكت علي الحيطه ...
حودة كان دخل قبلها وشغال لمرتو نسمة غزل سااااي ...
شي اها اخبارك شنو ياعسل .. اها طابخة شنو ياروحي .. ووووو . ونسمه ضحكها زي النغمة الهاديه مبسوووطه ..
صفيه كوعت يديها في جمباتا وقالت غايتو الرجال ديل بري منهم .. مامنهن ضمان .. شوف الكذب والصياعه ... وانتي يانانا ماك هينه ...
حسي امكن بتهيق لي .. امكن اتلاقو صدفه في السوق . لكن شنو مسكة الايادي والحركات والحبكانيات دي ... بري بري ....
حودة دة عندو ركشه بوقفا دايما جم مظله كدة في ظلط الحله لمن يكون عايز يقابل نانا ... والركشه مكتوب فيها بورا ‏( N نجمة ام در ‏) ... استفاد من التوريه في الحته دي ... انو كاتب حرف ال N يغش نسمة مرتو ونانا جكسويتوو ...
اها نانا وصلت البيت محمله بالخيرات . سلطه فواكه وشي سكر وشي باسطه ووو ... وطبعا كل مرة تبلص من حودة شي وشويات ...
عملت الاكل لامها وقالت تمشي تعرف الحاصل لانها وعدت نيروز .. ونيروز لايوقه وحتتصل ليها تاني ...
طلعت ماشه قاصدة الميدان الكان فيهو الموقف البين محي وكروما ...
واثناء ماماشه وقربت علي حلة نيروز بتمر بشارعم ومنها بتصل دكان عمر لغااادي جات فايته جم بيت حودة وصفيه ..
عاينت للركشه وتتبسم في نجمة ام در N دي ...
صفيه فاتحه الباب بتفتش في بتها الرسلتا الدكان . عاينت لقت نانا بنفس لبسها بتتبسم للركشه ...
نانا لمحت صفيه ورفعت يدها تسلم ... صفيه ازيك
صفيه دي زي الكبيتي فيها نار عاينت لنانا وطنشتا ودخلت وكرووو قفلت الباب ...
نانا : اجي اجي مالا ام نفسيات دي ... يلا غوري يامتخلفه ...
وصلت الميدان ولاقت خوجلي وعارفاهو بجيها جاري .. وقفت وعاينت لخوجلي خوجلي جاها جاري ووقف جمبها ...
ّّ
نانا : ازيوووو خوجلي الجديد شنو ..
خوجلي : تمااام كيفك انتي ... ويتهابل كدي ويتزحزح كدي وسنو الاخير ظاهر ...
نانا : عايزة رقمك ياخوجلي محتاجه ليك توصل لي كهربه بكرة الصباح ...
خوجلي ماصدق ملاها الرقم عشرين مرة ...
نانا اتونست معاهو ورجعت البيت وبدت تخطط تجرجرو كيف ...

الصباح ناريز لبست وطلبت من امها مبلغ 350 ج لزوم انها محتاجه كتاب غالي ... امها احتجت في الاول بس وافقت وادتا ...
مشت دخلت المكتبه واشترت قلم شين اسود واشترت من السوق العربي وهي ماشه دبله فالصو دهب صيني .. قعدت في مظله بعيدة وقمعت اصابعا بالقلم زي الحنة السودا البناشدر ديك ... ومشت علي وصف دكتور سفيان ...
كدة ناريز ظهرت انها متزوجه لانها لابسة جزمة بشراب ومحننه يديها بالقلم ... وقلم الشين الا تغسل يدك علي كم مرة حتي يطلع اثر القلم ...
دخلت لقت الحجز كتير وزحمة .. وكانت ملثمه بالطرحة خافت يشوفا زول بعرفا ...
قعدت واتصلت علي الدكتور قال هو برة قريب علي العيادة مسافه عشرة دقايق ويصل ...
ناريز مابتصل عليها منصور الا هي تتصل ليهو لانها كانت مجرد نزوة وزيها وزي اي بت اتغشت لمنصور ...
دكتور سفيان جا داخل بهيبه كدة بدله وكرفته وخدار ناااعم وشايل شنطة راقيه كدة في ايدو ووقف جمب البت البتسجل ودخل ...
البت البتسجل ندهت المدام نون ... المدام نون ... المدام نون ...
ناريز نست اسم نون وقاعدة سرحانه في الاخير ركزت في المدام نوووون ... قامت ولبست شنطتا ومشت علي المسجله وقالت انا المدام نون ...
البت البتسجل اتلائمت معاها وقالت ليها لي زمن بنده فيك مالك مااتحركتي وانا شايفاك قاعده بهناك ...
ناريز ماردت خالص ودخلت وهي بترجف وجسمها مولع بالخوف ..
فتحت وشها وسلمت علي الدكتور وقعدت وغالبت دموعا ...
دكتور سفيان عاين ليها والقلم في ايدو وجزو منو في خشمو .. ومتكي علي الكرسي وبتهوزز كدة زي قعدة المدير العايز يهرشك ...
ناريز اتوترت وختت يدها في الطربيزة عشان تظهر الدبله والحنه ...
سفيان : مرحب نون .. مبروك الحمل .. والاسف انك عايزة تجهضيهو ... لازم تغنعي زوجك انك تواصلي جامعتك وتكوني حامل .. حرام قتل روح بدون سبب .. نحن بنعمل اجهاض للجنين اذا كان بضر بصحة الام او مشوه وقبل يتم اربعين يوم ومااتنفخت فيه روح ... وسكت مسااافه كدة واتلفت بالكرسي كدة والقلم لسه في خشمو .... وبعد سكات بتفكير ... قال ليها خلاص اتصلي علي زوجك يجيني حسي ويملا لي فايل ويمضي عليهو وانا بتم ليك الموضوع دة ....
ناريز : اتهجمت واتوترت بس اتحملت عشان توترا مايظهر ... قامت قالت حاطلع اتصل عليهو ...
ناريز طلعت وغطت وشها بطرحة وطوالي نزلت من العيادة الفي الطابق الاول .. بسرعه طلعت ووقفت برة ..
دكتور سفيان عاين ليها من شباك المكتب الكان مطل علي الشارع ... ونزل وراها ..
ناريز مشت قعدت في مصطبه في محل رايق من زحمة الناس ... ودكتور سفيان مراقبا من بعيد ...
طلعت منديل من شنطتا وقعدت تمسح في حنة القلم الفي اصابعا وتبكي بهدوء وتتخج بندم ... وشالت الدبله رمتا وتبكي ومدنقرة مواصله تمسح اصابعا ...
جا دكتور سفيان براحه بدون صوت رجول ... وقعد في المصطبه .. وقال نون ...
ناريز : اتلفتت سرعه وقلبها صوتو واضح مع طلوع النفس ...
سفيان : اتورطتي لشنو يابت الناس وبهدلتي نفسك كدة .. ليه مافكرتي في اللحظة دي ? انا دكتور حالف قسم ومستحيل اشارك في جرائم ذي دي مهما كان ... انا ضللتك عشان امنعك وحسي بمنعك ... وين ابوهو ليه انتي شايله المصيبه براك ... عارفه انا ممكن ابلغ عنك واحبسك .. وتاخدي عقابك وحدودك ..
هنا ناريز غطت وشها بيديها وبقت تبكي بصوت عاااالي ... وترجف وتقول لالالا لالا الله يخليك استرني الله يخليك استرني ...
سفيان : ماف حل غير انك تصلحي غلطك وتثبتي نسب ابنك بزواجك من ابوهو .. قومي امشي يانون وانا ماحأضرك بشي .... ومشي سفيان علي عيادتو ...
ناريز : طوالي اتصلت بمنصور ... انت وين يامنصور ... طيب تمام وطق قفلت الخط ..
قامت ركبت واتجهت علي الكدرو ولما وصلت البيت ضربت جرس الباب لامن فترت وقعدت في المصطبه واتصلت علي منصور تاني ..
منصور : اها في شنو
ناريز : انا برة افتح الباب
منصور : طلعت انا قومي ارجعي بيتكم
ناريز : بصوت مهزوز ومكتوم مخنوق مقطع باكي ... انا حامل منك يامنصور ... انا في ورطه .. انا حاموت يامنصور ...
منصور : هه حامل ? ‏( بكل برود ‏)
ناريز : ايوة انا حاااااامل ..
منصور : مني انا ? هههههااااهههه .. البلياردو ملان بالدولارات الشبهي ... انا ماعايز اربي طفل مامني انا يادنيئه يارخيصه ... وحسك عينك اشوفك متصله هنا تاني ... وطق قفل الخط ..
ناريز قعدت في مطبة البيت وختت يديها في راسا ... جاها ولد عمرو زي 20 سنه كدة قال ليها انتي دايرة منو في البيت دة ..
قالت عايزة سياد البيت ديل ...
قال ليها ديل ليهم قريب سنتين في السعوديه .. لكن ولدم واحد موجود وشغال هنا .. قاعد هنا ومرات صحبو بجيهو ...
ناريز سالتو ولدم اسمو منو .. قال ليها اسمو مؤيد وصاحبو اسمو منصور ...
ناريز قامت ومشت ركبت المواصلات وبتبكي متجهه علي الشباك علي الشارع ... ولما وصلت في محطة كدة اتزكرت السيدة المسنة الركبت معاها واتونست معاها وقالت انها دايه قديمة .. انها نزلت هنا وقالت بيتا قريب بجاي ... عاينت للحي وقشت دموعا ...

بهناك نانا جاها خوجلي يصلح ليها وصلة التلاجة وكم كوبس كدة واثناء مابتتونس معاهو وادتو راحتو في الكلام وقهوة كدة وصراحة .. خوجلي وقع وحكا ليها هو عمل شنو وقال قصدو يبعد اكرم من نيروز لانو اكرم بصور البنات في تلفونو وبشهر بيهم ...
نانا استنتجت من خوجلي انو الشله دي كلها وسخة وهدفا التشهير بالبنات ...
نيروز بقت خايفه علي اختها .. لانها حست بيها اليومين دي متدهورة شكلا ونفسيآ .. قعدت تفكر ناريز الحاصل ليها شنو ...
ناريز وصلت البيت ومن دون سلام غيرت ملابسا ورقدت أتغطت ... نيروز لاحظت ليها مشت جابت ليها اكل وعصير وقعدت جمبها ...
نيروز : نحن اخوات ياناريز لوعيانه ولا في زول مزعلك وريني وانا باخد حقك .. ياناريز وين اهتمامك بنفسك .. شوفي وشك وعيونك ديل متغيرين كيف ...
ناريز ماردت وماقامت خالص وكانت بتبكي بسكات ...
باب الشارع فتح .. محي جا من سفريه بضائع .. كورك من برة يانيروز جيبي لي غيار وحضري لي اكل وشاي سريع ..
ناريز سمعت صوت اخوها ورجفت وقلبها ده دق شدييييد . .. جاتا دوخة كدة .. اتصلت في رقم منصور .. لايمكن الوصول اليه .. دخلت الواتساب لقتو عامل ليها حظر .. دخلت الفيس لقتو ناشر صورو وهو في رحله نهريه مع اصحابو وبنات وصور كتيرة وهو مبسوط فيها ... دخلت ليهو في الماسنجر ابا يرد نهائي قدر ماترسل وترسل وترسل .. تعبت شديدمن التفكير والبكا ...
قالت تتصرف اتصلت بنانا وقالت ليها بجيكي البيت .. لبست عبايه وختت تلفونا في الدولاب وطلعت ومااتصادفت هي ومحي اخوها برة لانو دخل الحمام ...
نيروز جهزت الاكل لمحي وجات لقت ناريز ماف ...
قالت تغير ملابسا وعايزة تشيل بجامه من هدوم ناريز لقت التلفون راقد .. واثناء ماشايله التلفون جات رساله ماسنجر من فوق كدة ظاهرةمنبثقه مكتوب فيها ‏( انا مابصلحك بشي وشوفي غيري اتهميهو وماترسلي هنا وحسي بحظرك مافاضي ليك .. ‏) .. نيروز اتفاجأت وقفلت باب الغرفه من جوة وحاولت تفتح رمز الهاتف ماقدرت لحد مااداها تجاوزت المرات المسموحه .. اتزكرت انو ناريز دايما بتعمل رمز ال pin تبع الغاء النقش بسنة ميلادا ..
كتبت 1994 طوالي جيييك اتلغي الرمز ... حاولت تفتح الواتس لقت عامله ليهو رمز بتطبيق محملاه . .. فكرت تمسح التطبيق .. مسحتو الواتس طوالي فتح .. عاينت للدردشات كلها جايطه كدة قروبات اول شي وناريز كان مسجله منصور ب ‏( نون ‏) نيروز اتخطت منصور ولقت مكتوب دكتور سفيان .. طوالي فتحت المحادثه ...
نيروز ركزت في اخر كلام .🎆🎉🎇.. مبروك انتي حامل ووووووو .....
عاينت للصورة لقت جهاز حمل مصور فيهو خطين ... راجعت كل المحادثة فهمت الحاصل وبقت تبكي بانين مكتوم ويديها بترجف وهي ماسكه التلفون .. قعدت في الارض علي رجليها وبتبكي وبتكتم صوتا عشان محي مايسمعا ...
فتحت الماسنجر قرت رسايل ناريز وتحنيسا وترجيها لمنصور .. وهو بشتما كيف وبهينا ... رجعت الواتس فتحت محادثه محادثة لقت نون ياهو منصور ورجعت للاول من بداية المحادثة فهمت هو جرجرا كيف وغشاها وكلامو المنمق المخادع ...
نيروز سجلت رقم منصور في الحيطة تحت ورا الستارة بخط رفييييع ...
وقفلت التلفون شالتو عندها ...
طلعت الحوش لقت محي بتغدا .. عاينت ليهو . وقلبها وجعا عليهو قعدت في عتبة الباب تبكي بصوت مخنوق وماقدرت تدس صوتا ...
محي عاين ليها وسالا مالك بتبكي ومشي عليها مخلوع ...
نيروز مسكت محي من يدو وتبكي وهي دايسه يدو شديد .. خافت انو يفهم في حاجه .. قالت ليهو عندي وجع معدة وقبضه شديدة ... رفعا من الارض ودخلا الغرفه ومشي جاب ليها حبة فلاجين ومسكن وأصر عليها الا تاخدم ... نيروز اخدت الحبوب ورقدت ...
امها جات داخله لقت محي قاعد جم راس نيروز ... اتهجمت في شنو مالكم الحاصل شنو
محي ردا انو نيروز عيانه شويه .. امها قعدت جمبها وبقت تسالا وتطمنا انو يكون شطه ولا برد ولا حاجه اكلتا مانفعت معاها ...
بهناك ناريز .. قاعدة ونانا جابت ليها قهوة ابت تشرب وجابت ليها عصير ابت تشرب ...
قالت لنانا تعالي معاي بعيد من امك في الراكوبه دي ...
نانا : اها جيتك وريني مالك وشك ضارب كدة .. لونك ولون الطرحة واااحد ...
ناريز : بدت تبكي وتلطم وشها ..
نانا اتهجمت وجات علييها وقعدت جمبها وبدت تسالا باستمرار في شنو في شنو مالك ...
ناريز : انا اتحطمت انا ادمرت انا استحق الموت .. يانانا انا محتاجه ليكي .. لوكلمت نيروز حتضبحني لوكلمت امي حتموت . انتي اكتر زول ممكن يساعدني .. انا حامل يانانا ..
نانا دي قامت علي حيلا واتنفضت وضربت سدرها كر عليك .. سجمي .. ناريز انتي نصيحة ولابتهضربي ..
ناريز : انا حامل ايوة ايوة انا حامل ...
نانا : وقعت علي رجليها وبقت تضرب نفسها وقامت علي ناريز كفوف جاي وجاي وطلعت الحوش وقفت وختت يديها في راسا ورافعا راسا فوق وتشهق بصوت مكتوم ...
ناريز جوة تبكي وتلطم وشها ...
نانا جاتا راجعا وحضنتا وقعدو يبكو شدييييد ...
نانا : ناريز انتي ليه عملتي كدة ... ليه انتي دمرتي نفسك .. ليه مافكرتي قبل تمشي الدرب دة ....
ناريز :
ساعدينى يانانا قبل محي يعرف وعلا يعرف . حيضبحوني والله ... واااااه ااااه ااااه بقت تبكي ...
قعدت نانا تفكر وتفكر وتفكر

نيروز منتظرة رجوع اختها بفارق الصبر ... وامها ومحي بتفقو في احتياجات الصيانه الناقصه ...
ناريز جات داخله وماشه علي الغرفه ناداها محي الدين ...
محي : تعالي يابت كنتي وين ...
ناريز : كنت في الصيدليه
محي : وقت جيتي من الجامعه مادخلتيها بهناك ليه ولا انتي الكلام مابعجبك وقوة راسك عاجباك ..
ناريز : قالت اوكي وواصلت داخله الغرفه ..
قام محي مشي عليها وبدا يكورك لانها استفزتو شديد .. ضربا كف .. صرخت شديد ومسكت وشها ... محي ضربا ضرب مبرح لدرجت هي بتتهوزز من يدو دي ليدو دي ..
نيروز جات جاريه وبقت تبعد محي من ناريز وتقول لا لا يامحي ناريز عيانه خليها ..
وناريز تقول لا خليهو يضربني خليهو .. ناريز فكرت انو الضرب دة يبقي ليها سبب في الاجهاض ...
امهم قاعدة ومتحيرة وساكته ماقالت كلمه ...
محي خلاها ودخل الصالون ..
نيروز ساقت اختها ودخلو الغرفه وقفلت الباب ...
ناريز قعدت تبكي وتتالم من ضرب محي ..
نيروز جات عليها وعاينت لناريز شديييد وطاااااخ ادتا كف ...
ناريز اتهجمت وعاينت لنيروز .... وماسكة خدها وبترجف رجف عجيب ..
نيروز : ليه دمرتينا كدة .. الناقصك شنو ياناريز ... عارفه الانتي فيهو دة شنو ... عارفه انتي وصلتي لوين ... ليه انتي خدعتي نفسك وخدعتينا ... لييييييه قولي كسرتي الثقه الاديناها ليكي ...
من هناك نانا جات ورا ناريز داخله وسلمت علي سعديه وسالت من البنات وجات الغرفه خبطت الباب فتحت ليها نيروز ..
نانا دخلت وقعدت جم ناريز وقالت ليها ماتخافي كلو بتصلح ...
نيروز : انا اخر من يعلم .. يعني تفضلي علي نانا .. ماوثقتي فيني ذي ماانا بثق فيكي .. وقعدت تبكي ...
نانا : ماكدة يانيروز كل الحاصل ناريز خافت منك ومن تصرفك الانتي فيهو دة ... حسي الموضوع دة ماداير سكليب وبكي لازم نقعد بهداوة .. ووالله سركم مني وللقبر .. حتي امكم ماحتعرف بعد نحل الموضوع حسي روقو كدة واطلعو برة .. امكم برة متحيرة وقاعدة ودموعا في عينا ... قومو كدة اطلعو معاي بره .. طلعو برة ونانا تهظر مع سعديه وتحاول تضحك نيروز وناريز وعملت القهوة وغيرت الجو شويه ...
نمشي نشوف سلمي وتوسل ...
سلمي خطيبا كل يوم بقول ليها بكرة جاي الخرطوم .. والعرس شهر كدة وووو ... وكل يوم بختلق معاها مشكله من ابسط امر تافه ...
توسل كانت في العربي ولمحت خطيب سلمي من بعيد واقف ومعاهو واحد .... توسل رجعت البيت وقعدت تعاين لسلمي ...
كان من عادة خطيب سلمي لما يجي الخرطوم طوالي بجيهم كل يوم لحد مايسافر ..
توسل : انتي ياسلمي خطيبك وينو اصلو طول كدة ماظهر ...
سلمي : قال لي بجي بعد الاسبوع الجاي الخرطوم ..
توسل 😨😨😨😨😨😨😨😨😨:
سلمي اختي كرامتك فوق كل شي .. انسي خطيبك دة احسن ليك وعيشي حياتك ..
سلمي : ليه قلتي كدة
توسل : حتخليهو اذا اثبتة ليك انو خطيبك دة خلاص ماعايزك ... ردي علي حتخليهو اذا اثبتة ليك ?
سلمي : هو بحبني بس امو ...
توسل : خليك من امو والعباطات دي مابتفيدك ... حتخليهو اذا انا جبت ليك دليل ..
سلمي : بعد صمت ... ايوة ..
توسل : لحظة بس خليكي معاي ... توسل جابت شريحة مابعرفا زول من جوة محفظتا .. وركبتا في التلفون وقالت لسلمي كدة قولي رقمو لانو مسجل في الشريحة التانيه ... خطيب سلمي اسمو فتحي
توسل كتبت الرقم وتييييت تييييت اتصلت ... وفتحت الاسبيكر
فتحي : الووووووو
توسل : غيرت صوتا بدلع وحنكشه كدة ... هلا ابراهيم كيفك ? اها جايين علينا ولا كيف ...
فتحي : هلا والله ? بس ااااخ للاسف النمرة غلط ...
توسل : اوكي مامشكله تسلم ...
فتحي : منو انتي ...
توسل : انا رماز وانت ..
فتحي : انا اسمي فتحي اتشرفنا بيك ... من وين انتي ...
توسل : انا من الخيرتوووم .. اشكر ابراهيم العرفني عليك .. دايما بلخبط في رقم ابراهيم دة .. ابراهيم دة طبعا زوج اختي ...
فتحي : اها تمام ... مخطوبه انتي ..
توسل : لالا لسه بدري .. ودالحلال لسه ماجا ... وانت ?
فتحي : انا لالالالالا انا برضو ماخاطب ولاعندي وحدة في حياتي ... اهو عايش عذابي كدة ... ممكن الاقيكي ?
توسل : هيهيهيهي بالسرعه كدة .. طبعا بدلع شديد بتتكلم ...
فتحي : وحسي لو امكن ...
توسل : اه تمام انت وين ...
فتحي : انا حاليا في السوق العربي ...
توسل : اوووه انا خطوتين من العربي ...
فتحي : طااابط ياعسل تلقيني وواااقف جم موقف شروني بس اديني رنه ...
توسل : فتحي بالجد انت ماف وحدة في حياتك ? لاني ماعايزة اكسرك واشلبك منها .. طبعا حتنبهر بجمالي ...
فتحي : اقسم ليكي اني ماعندي اي وحدة في حياتي ...
سلمي بتسمع في الكلام دة ودموعا نازله زي اللؤلؤ والدرر ..
توسل قفلت الخط وعاينت لسلمي . وقالت اها اغتنعتي ? نفس المكان الانا شفتو فيهو حسي ... فتحي قاعد في الخرطوم وماكلمك ولاجا عبرك .. وبحلف انو مامرتبط ... سلمي انسيهو حريقه فيهو وفي اهلو ...
سلمي دي بكت لامن روت ملابسا دموع ...
توسل طلعت الشريحه وكسرتا حته حته وركبت شريحتا واتصلت علي فتحي ... وفتحت الاسبيكر
توسل : كيفك فتحي انت تمام ..
فتحي : هلا هلا كيفك
توسل : تمام يافتحي دي شنو الزحمة دي
فتحي : انا في سوق الشماليه .. اها كيف اخباركم ..
توسل : ههههااههههاااههههاا ضحكت بصوت جريئ ... شماليه ? هو الشماليه دي نقلوها جوة السوق العربي ولاكيف ?
فتحي : شنو شنو ? ياريت لو انا في العربي كان جيت شفت سلومه روحي عامله زعلانه مني ..
توسل : هاجت بصوت عالي ... الله يطلع روحك يامنافق ... انت حاليا منتظر رماز تجيك صح ... وكمان ماخاطب ولامرتبط ... هههههه . ياخ والله ماتستاهل شبشب سلمي خليك من سلمي بزات نفسها ...
فتحي : هوي هوي انتو فاكرين نفسكم شنو ... كفايه سمعتكم الذي الذفت وبيتكم البقا ملان رجال بعربات ..
توسل : عارف الراجل الاضينه الزيك دة . اخير منو المرة والله ... وسمعتنا والله انضف منكم يابتاعين البنقو والمخدرات .. ياخ انتو البتدخلو البنقو السودان .. بتبيعو القندول حشوات في عيش يامجارمة يامتخلفين ... يا يا يا ود ماما يارخيص وبتجيبك ارخص صعلوقه زيك ...... وطق قفلت الخط ...
سلمي زادت في البكا بصوت عالي وتشهق ... حمودي اخوها الصغير عمرو سنه ونص قعد يبكي معاها مفتكره موجوعه من الم او عيانه ...
توسل وقفت علي حيلا وقالت اقسم ليك ياسلمي الا أجيب ليكي حقك منو ود المرة المتخلف ده ... اسكتي ماتبكي وتوجعي قلبي دة .. ودي حكمة من ربنا اني اشوفو اليلا واكشفو ليكي ... ماتبكي ياخ ياسلمي وقعدت تبكي معاها وتمسح دموعا وتضمها عليها ..

سلمي اتخذلت من اكتر زول وثقت فيهو وانتظرتو كتير ... اتحملت كل مشاكلو وتفاهاتو الكان بجرحة بيها ... كانت موجوعه وبتدس وجعا وتضاري علي اخوانا الصغار ...
فتحي نهائي مارجع لسلمي ولا اعتزر علي خداعو وهروبو .. امو خطبت ليهو بت خالو الشغال هو معاهو ... وحددت ليهو الزواج ..
نرجع لناريز ....
مرت الايام وناريز ونانا ونيروز بفكرو يطلعو من المشكله دي كيف ...
نانا يوميا بقت تجي لناريز ونيروز ... وبتضغط علي ناريز انو تمشي الجامعه عادي ..
ناريز فكرت في السيدة المسنه القابلتا في المواصلات .. وكلمت نيروز ونانا انو يمشو معاها .. اتفقت نانا معاهم انها تجيهم الصباح ومشت بيتا ..
دخلت نانا وعملت العشا لامها وسرحت شعر امها ومسحت جسم امها وغطتا ورقدت ملاصقه سريرا مع امها ... وكل مرة يدق عليها جدو ودعمها برقم غريب وتحظرو ... يعني مكبرا راسا منو ...
نانا بعد نامت جا جدو ونطا بالحيطة واتسحب براااحه وقعد جم راس نانا في الارض .. وبعاااين فيها شديد ...
نانا حست جوة نوما في زول مسك يدها فتحت عيونا برااحه وهي تقيله بالنوم .. عينا وقعت في عيون جدو .. يعني مسافة شبر بين عيونا وعيون جدو ...
رجعت نانا غمضت عيونا وقالت هي بتحلم امكن .. جدو بقي يتكلم معاها بهمس وصوت براااحه كدة .... نانا نانا نانا نانا اصحي ...
نانا فتحت عيونا وعاينت تماااام لجدو ونفضت نفضه شديدة وقامت علي حيلا وعايزة تصرخ . جدو لحقا وغطا خشمها بيدو ...
جراااها لحد ماطلع الحوش .. نانا سكتت عشان امها ماتصحي ...
جدو : جيتك يانانا وانا عايز اوريك انا ممكن اعمل المستحيل واصل ليكي ... شوفي دي كلها قروش هاكي ليها البسي دهب البسي حرير اعملي اي شي دايراهو ‏( شايل حزم قروش في كيس ‏) ...
نانا : ذي مانطيت ودخلت هنا بكون نطيت وسرقتها من مكان .. اطلع برة ياجدو قبل اتصرف تصرف تندم عليهو طول عمرك ..
جدو بدا يتقرب علي نانا .. ونانا تضربو بسفنجتا علي كل اجزاء جسمو .. وتهددو وتتكلم بهمس .. اطلع ياسكران ياساطل .. اطلع من هنا اناحارتكب فيك جريمة وحتكون دفاع عن النفس ... وجدو لاحياة لمن تنادي ...
في النهايه نانه خنقت جدو بيديها بكل القوة الفيها ... جدو لما اتضايق بدا يضرب في نانا ضرب شديد .. ويصرخ فيها .. ويشتما بالفاظ مسيئه ... نانا دفرت جدو وطلعت من يدو وخلتو مجدوع في الارض .. ودخلت شالت تلفونا واتصلت بال 999 ووصفت البيت في ثانيه ...
ورجعت لجدو وهو لسه مجدوع في الارض علي ضهرو وخاتي يدو في وشو ... نانا بدت تديهو كفوف جاي وجاي وتتفل علي وشو وامها من جوة بدت تناديها وخايفه من الحاصل برة وعايزة تعرف .. دة حرامي يانانا .. في شنو يانانا ... تعالي تعالي مايحصل ليكي شي ...
ونانا محروقه في جدو وواقعه عليهو ضرب ... جدو قام علي حيلو وضرب نانا ضربه وقعتا الارض وبدا يغتصب فيها ونانا تقاوم وتصرخ بصوت معدوم ... بعد محاولات من جدو ونانا .. الشرطة جات ونانا لما سمعت برة صوت الدوريه صرخت صرخه وحدة طوالي العساكر اتجهو علي مصدر الصوت ..
هنا جدو قام وجري عايز مخرج يشرد بيهو .. الشرطه فتحت الباب ومسكت جدو .. ونانا كانت مجدوعه في الارض .. وتبكي .. وامها جوة اثناء مابتتحرك وقعت في الارض ...
الشرطه مرقت بجدو ونانا قامت نفضت شعرا وهدوما ودخلت لامها ورفعتا وهي بتبكي ...
وكم نفر من الحي جو علي بيت نانا يتقصو من الحاصل ... نانا لما سمعت في ناس برة لبست التوب وبقت عاديه وقالت دة حرامي سكران وقع في الحوش وجبت ليهو ال999ّ ...
ناريز الصباح اتصلت علي نانا ... نانا اعتزرت انو امها عيانه وطلبت تاجيل الموضوع ليومين لحين امها تبقي كويسه ...
الشرطة استدعت نانا .. مشت وحكت التفاصيل كلها ... اها تم حبس جدو لحين صدور الحكم ...
ام جدو لما عرفت جات بسمها ونارا لنانا ووقفت في نص الحوش ... ماخلت شتيمه لنانا يا ويا ويا ... والحله كلها سامعه ...
نانا جوة ساندة امها عليها في السرير ومرقدة راس امها علي كتفها ...
نانا لما انزعجت من الامر .. رقدت امها في السرير .. ولبست توب وطلعت الحوش لمرة عمها ام جدو ... ومسكت ام جدو من التوب لحد ماام جدو اتخنقت .. وجرتا وطلعت بيها في الشارع ودفرتا لحد منتصف الشارع ... واصلا كاالعادة نص الحي طلع بصوت ام جدو ونبذا لنانا ...
نانا : شوفي ياالماعرفتي تربي ولدك انتي ... انا اصلا ماحاحترمك عارفه ليه ? لانك ماقلتي ولدك غلطان ... وحسي انتي الفضحتيهو ... انا امس سترتو جم الناس وقلت دة حرامي سكران ووقع في حوشنا ... وحسي بوضح الامر .. بقت تتكلم بصوت عالي ... جدو ودعمي انا ابيتوووو ابيتوووو ابيتووو . وعشان ابيتووووو عمل فيها اسبايدرمان ونطا بالحيطه وجاني شايل قروش يغريني بيها عشان اتزوجو .. يعني هو مفتكر وضعي بجبرني علي اني اتماشا معاهو ... ولما صديتو ضربني وعايز يغتصبني .. انا اتصلت علي الشرطه وجات شالتو ... وانتي بدل تلمي الموضوع جايا تتمي قلة ادب ولدك في نفس المكان .. ياخ انا بخجل انكم انتو اهلي ... اتفوووو عليكم يامابتستحووو . وتوووش د
خلت وسدت الباب ...
من ضمن الناس الفراجه جات صفيه شايلا الشمار في هوا ... وقفت وسمعت ويلا ركبت موضوع في راسا كجمله مفيدة لشمار جديد ...

صفيه مشت لنسمة وقعدت معاها ونسه ونستين ... وسالتا من ذوجها حودة .. قالت شغال بالركشه .. قالت ليها بديك كلام لمصلحتك .. ابعدي حودة من نانا بت محاسن ... حودة مباريها وحايم معاها بحري شي ونسه وشي هدايا .. ولو مامصدقاني راقبيهو وشوفي هو بتكلم مع منو وبمشي لمنو . واظن لماعايز يقابل نانا بوقف الركشه جم مظلة المرحوم صديق .. وغير كدة نانا دي بت ماتمام وبتتعامل بالكاش .. امس باليل الساعه تلاته نانا جاها ودعمها وقامت جوطة وشرطة وقيامه ... عشان كدة يانسمة لمي راجلك عليك وامسكيهو قوي ..
نسمة زوجة حوته صبت فيها مطرة ومسكتا رجااافه ... بعد صفيه مشت .. قعدت نسمة تفكر انها تتاكد من الموضوع دة كيف .. جا حودة راجع البيت نهاااائي ماظهرت ليهو انها ناقشاهو وعارفه حاجه .. اتعاملت معاهو زي الفل وعااادي ونسه وضحك .. بس بقت تراقب رمز التلفون طريقة فتحو كيف ...
لما عرفت الرمز انتهزت فرصة انو طلع النادي وحيرجع متاخر ... قعدت فتحت الرمز براحة ودخلت الواتس . ولقت اسم نانا وجمبو 💝 وفتحت المحادثة وياصدمة جاتك يانسمة .. الصور والحركات والحب والشوق والمواعيد وووو .. نسمه حذفت حساب الواتساب بتاعا وسجلت برقم حودة واستلمت الرمز بتاع حودة كدة بقا شغال ليها نفس واتساب حودة في تلفونا .. ودة عملتو بتطبيق ‏( إن واتساب ‏) الجديد .. ورجعت التلفون مكانو ...
مشت علي غرفتا ونزلت ليها رسايل لاتحصي ولاتعد شي بنات وشي حبشيات وشي عجايب .. دة كلو ماهماها .. بس الهماها نانا السمحة بت حلتا ..
جا حودة راجع واتونس معاها عادي واتعشي ورقد وبعد ماأتاكد انو نسمه نامت . دخل الواتساب علي نانا .. ونسمه صاحيه بس عملت نايمه ..
اها الصباح نسمة فتحت الرسايل وقرت المحادثة التاليه :
حودة : اها السمعتو دة صح يانانا ..
نانا : قول السمعتو كدي .. لوفي زيادات عشان احذفا واقول الحاصل ..
حودة : مامهم المهم هو لمسك ولا لا .. لولمسك بقتلو يانانا ..
نانا : ماتخمني بالكلام وخليني انا زهجانه . ّّ.
حودة : رأيك شنو بكرة افسحك وافك زهجك .. بتصل عليك الساعه عشرة كدة نتلاقي ..
نانا : خلاص تمام يلا تصبح علي خير ..
نسمه عاينت كدة لقت الساعه تسعه وكم خمسين .. لبست توبا .. وبين كل دقيقه تتصل علي حودة وتجدع التلفون جم الشافع عشان يقول ولدو بيلعب بيهو .. كان هدفا تلقي التلفون مشغول ...
طلعت مشت وقفت بعيد لقت حودة واقف بالركشه جم المظله وبتكلم بالتلفون .. وقفت لحد ماجات نانا بعبايتا ومحفظتا واللبانه كيف كيف شي عجيب ... ووقفت بعيد من حوتة كانو مابتعرفو ..
نسمة مااتحركت ووقفت لحد مانانا ركبت براها مواصلات .. وحودة براهو ... مواصلات .. والركشه مقرشه جمب المظله .. رجعت البيت وبقت تفكر تحل الامر دة ....
‏(
وبهناك .. ‏)
ناريز مشت الجامعه واتصلت علي نيروز تجيها باي طريقه . لانو محي سافر والطلوع ساهل ...
نيروز قالت لامها ناريز نست كتاب مهم ولازم اوصلو ليها ... طلعت وشايله كتاب وهمي في يدها ومشت الجامعه وقعدت مع ناريز
ناريز : من يوم منصور عرف بالحمل .. الجامعه بقي مايجيها واي زول من طرفو الكنت بشوفم معاه برضو ماظاهرين ..
نيروز : مصيرو يجي وتاخدي حقك منو ...
حسي الحل شنو ووصلتي لشنو ... انا مشكلتي أخف منك .. اكرم عمل لي سمعه في الحي لانو محي دقاهو جم الناس واكيد كلهم افتكروها حاجه تانيه .. وخوجلي مابخليهو لو طار السما ... بس كدي نحل مشكلتك دي .. وشوفي نانا اخدت حقها كيف بس ماهماها الناس قالت شنو .. المهم حقها رجع ... المشكله في الناس البتألف .. كلهم ساتراهم بيوتم وحيطانم ... وكل واحد مشكلتو اكبر .. بس مايلقو تور واقع .. ويكترو السكاكين ..
ناريز : قومي يلا معاي .. نمش الكدرو ..
نيروز : طيب ننتظر نانا تجينا ونمش .. اتصلت علي نانا ونانا كانت مع حودة .. واتفقت تصلم باقرب فرصه ..
اجتمعو التلاته وركبو مواصلات الكدرو ونزلو في محطة السيدة المسنه الكانت حافظاها ناريز ...
اتجهو علي الحي وهم ماعارفين بيت السيدة ... في النهايه نانا اتجهت علي بيت ودقت الباب جاتا مرة وسالتا نانا من بيت الدايه لانو عندهم حالة وضوع مستعجله .. المرة وصفت ليهم البيت ..
مشو التلاته ووصلو البيت ودقو الباب . جات السيدة المسنه ورحبت بيهم ودخلو البيت ...
ناريز : كيفك خالتي كدة عايني لي ماعرفتيني ..
السيدة : بري يابتي ماعرفتك .. نظري راح مع العمر .. انتي منو يابتي ..
ناريز : لو متزكرة قبل كم شهر اتقابلنا في المواصلات وكنت قاعدة جمبك وبرجف وانتي قلتي لي كيت كيت وانا قلت ليكي كيت كيت ...
السيدة : اعفيني يابتي مامتزكرة ..
نانا : ياامي نحن جاينك تساعدينا . .. اختي دي حامل وعايزة تجهض ومالقينا واجهة غيرك ..
السيدة : ليه عايزة تجهض ... انا العجوزة دي بتمني لي جنا يعيش معاي .. عشت حياتي بشيل اطفال الناس بايدي وانا ماعندي جنا ... احساس صعب ... وقعدت تبكي ..
ناريز : كونك ياخالتي عايشه برضا ربنا يكفي انك ماشه صح ... بس انا زنيت وشايله طفل غير شرعي ... واتمني الموت ولا امي تعر
ف . ..
السيدة : لالا يابتي ماتجهضيهو خليهو يتم شهورو وانا بولدك وبربي عندي .. ماتقولي انا كبيرة وعجوز وبهملو .. اطمني عليهو مابتجيهو عوجه معاي ...
ناريز : بس بطني حتكبر ويعرفو الناس وبقتلوني اهلي .. وبكت ناريز برجفه وخوف ..
السيدة : يابتي انتي بكريه وجسمك النوع المابظهر الحمل الاول يعني بطنك مابتكون ظاهرة شديد بس انتي اعملي حسابك ماتظهري في التسعه شهور دي لحد مايجيك المخاض وتجيني اولدك .. ومن تدخلي الشهر التامن اكلي بلح كتير عشان يسهل ليك طبيعي .. وبرجعك بت زي ماكنتيّّ . وبديكي رقمي وبتابع معاكم .. بس انتي من تلاحظي بطنك كبرت البسي توب طوالي .. وهدوم واسعه وماتطلعي كتير ولا المناسبات .. ولو عندك جامعه .. في الشهر التامن دايما اتاخري في الجامعه وبعيد من نظر الناس
نانا : تعالي عندي ... ووقت الولادة ياناريز نحن حنتصرف ماتخافي
ناريز شبه قبلت واتفقو مع السيدة وشالو رقما وطلعو ...

مرت الايام معظم الشله عندها مشكله بتعاني منها .. الا نسرين وسلوان .. سلوان عايشا اياما مع محي ترتيبات وتجهيزات ..
اما نسرين لادة ولادة بس جوة بيتا مهووسة نضافه وترتيب ونظام ..
اماسلمي عانت معاناه شديدة خلاص من خداع فتحي ولسه جراحا مابرت ولانارا مابردت .. وكل يوم بتتزكر فتحي وبتبكي وبتشتاق ليهو بس خلاص كل الاماني اتهدمت ...
اتمنيتو يبقي حبيبي لكن بس مناي ماتما ... والجرح الاصابو قليبي ياخلايا غٓوور ودما .. سقت خطاي بديتا طريقي داير في النهايه انجما ... ماعارفو المخبي مصيري انو خطانا مانتلما ....
كانت صدمة قاااسيه عليا القاها البدايه نهايا .. والاخترتو جمبي وليا يبقي سبب عزاي واسايا ... العقدة العقدتها نيه سواها الشماته حكايه ... قسمة وراضي قسمتي ليا ماتماهو الله منايا ....
توسل بقت في نظر الحي انها بتجيب كبارات في بيتم وسيد بتاع البقاله وحريم الحله وفطينه ماخالين ليها جمبه ...
نيروز بقت في نظر محي انسانه خطرة ومراقبه .. يعني من الغرفه للمطبخ بحسب خطواتا ...
ناريز مشكلتا اكبر واكبر .. اتخدعت وماعارفه الحل شنو .. ومنصور شرد منها ...
نانا بقت برضو في نظر كل الحي انها بتاعة كاشات وشغل انصاص الليالي ...
بجانب فتحي ليهو كم يوم بدا في عرسو .. وسلمي سمعت من الجيران انو فتحي عريس .. وكل يوم سلمي بتتقطع بالوجع ..
توسل : انتي ياسلمي غبينتك الفيك دي بتمرضك .. شوفيهو كل يوم عامل حفله ولاهاميهو .. انتي ليه بتبهدلي حالك كدة .. اناكلمت سليمان بمعارفو يشوف ليكي وظيفه وتنسيك فتحي العولاق ده .. اصلي من يوم خطبك ماارتحت ليهو . ..
سلمي : دعيت الله بعدد الصلو علي النبي .. بعدد الكبارات والصبي ... بعدد الختمو القران في رمضان .. بعدد الصلو العيد في الميدان .. دعيت الله بعدد الحصا والرمال ... بعدد النقاص والكمال ... اشوف فيك يافتحي دموعي اضعاف اضعاف .. حسبي الله عليك الف مرة .. اخد حقي منك يوم الخصوم .. يوم يرد الحق الي المظلوم ... وبكت بدموع غزييرة كانها بتبكي علي ميت عزيز ..
توسل : اااخ يااختي .. اصبري بس بكرة حقك برجع تالت ومتلت .. بقت تمسح دموع اختها وتبكي معاها ..
نجي لنانا ...
نانا بتنضف في خضرة وفاتحه اغاني في تلفونا .. جاها اتصال ...
نانا : الووووو مرحب
نسمه : كيفك نانا ... انا نسمة
نانا 😨😨😨: ياهلا ياهلا اذيك نسومه
نسمة : بخير ... وسكتت ..
نانا : خير اتفضلي ...
نسممة : عارفه حودة عندو كم طفل ..? وعارفه حودة عندو كم بت زيك بقابلا او كم مرة متزوجه بقابلا ? عارفه انو حودة مهما لفا ولفا وصاع وحام بجيني راجع وابدا مااتغير او حسيت انو هو كدة من يوم اتزوجنا ... بس يانانا عايزة الكلام دة بيني وبينك .. وحودة دة لابعرسك ولابعرس غيرك ... مامعناها اني ساحراهو بعمل ولا بقرايه .. لالا لانو هو عايز التصون ليهو بيتو ... انا يانانا جيتك وطالبه منك تبعدي منو ولو بتقدري كمان ابعديهو من الصايعات التانيات ... واثبتي لي انك خلاص بعدتي منو ....
نانا سمعت الكلام دة تمام وقالت :...
اها كملتي كلامك خلاص ... اولا انا ماعندي دخل ابعدو من الصايعات .. اهو راجلك في يدك بعديهو براكي .... تاني شي انا من الان بأكد ليكي ماحاكون عندي صله بحودة واطمني انا بعدت من الثانيه دي .... واختصري علي كدة اي كلام تاني لحد مااثبت ليك اني بعدت منو ... لانك عندك الحق تبعدي منو اي صايعه مش دة كلامك ? يلا سلام ...
نسمة قفلت من نانا وعرفت انو نانا دي ماهينه ... مشت المطبخ وبقت شغاله غسيل وطبيخ .. جا حودة داخل وياكل من دة ويفتح دة ويلقم من دة ...
نسمة : انت ياحودة بالصح الكلام الطالع في نانا بت محاسن دة ..
حودة : كككككلام شنو ونانا منو ..
نسمة : اتلفتت علي حودة مكوعا يديها في صفحاتا وبتعاين كدة ..😏😏😏 أجي كيفن نانا منو .. نانا بت محاسن الطويله ديك ... البيتم فاتح علي بيت صحبك قدورة ..
حودة : لالا ماسمعت حاجه .. يلا يلا ختي لي شي اكلو سرعه .. وطلع وهو مطير عيونو زي الشاف جثة ...
نسمة عاينت كدة وابتسمت باستهتار .. وقالت قسما الا ابقيها ليك طشاش طشاش يامعفن ياكذاب ...
بهناك نيروز وناريز اتفقو انو نيروز التخدم جوة البيت بدون اي كلام عشان شكل ناريز مايظهر ...
وامهم سعديه مشت لجلسه الجبنة وقرعة قروش الصندوق في الحله ...
اتلمو الحروم كلهم ومن ضمنهم مها ام عبودي الشافت الورقه في جيب عبودي كان رسلتو ناريز بيها ...
مها دي تشيل وتعاين في سعديه عايزة تفهم لو في شي حاصل ولا لا .. امكن ماف حمل امكن زول ضيف عندهم وووو احتمالات كتيرة ...
سعديه تضحك وتتونس وتتناقش مع الحريم ومها حااانه علي سعديه وتعاين ليها مرة مرة بنظرة شفقه ...
انتهت الجلسه وطلعت سعديه ولحقتا مها تتقدم معاها ..
مها : كيفك ياسعديه وكيف بناتك وابو بناتك .. اها عرس ولدك ماقرب ..
سعديه : كويسين الحمدلله .. ناريز مع الجامعه ونيروز عاطله .. وعرس محي مابعيد بس الصيانة تنتهي ..
مها : ماقعد يجوك بنات اهلك يساعدوك لتجهيزات العرس ..
سعديه : بري ووويييين بنات اهلي يايمة زمن
زمن من شوفتن مابجيبن الا العرس والزفاف ...
مها : ودعتك الله خلاص وريني لوعندك خدمة للعرس قريب انا بجيكي .. ماعندي مشكله ياخالتي ...
مها استنتجت انو جهاز الفحص لوحدة من بنات سعديه .. لكن هل هو حاصل ولا لا ماعرفت ...

تمر الايام بحلوها ومرها ...
توسل ممتحنه وكان سليمان معلما السواقه .. توسل سايقه عربية سليمان وكانت معاها فترة الامتحانات .. مقرشاها جمب الباب تلمع اكتر من الحي ... وسيد دة يطلع كل ثانيه يعاين العربيه ويخش .. وينقنق ويطنطن ... حسي البت الصفرا دي العاجبا شنو في الراجل العجيز دة ...
توسل طلعت وكانت لابسه ومعاها اخوانا الصغار .. لقت سيد مقهي في العربيه .. وقفت وربعت يديها وعاينت لسيد ..😏
توسل : خير ياسيد رايح ليك شي بجاي ...
سيد : عدل طاقيتو وبلع ريقو وواتلفت ماشي علي الدكان ...
توسل : شفت ياسيد حقي لاحقك لاحقك .. بدعي عليك في كل ركعه وسجدة . حسي شوف دكانك دة فاضي كيف .. رفوفو عدمانه العافيه زي دولاب المطلقه ... وكل الحله خلتك ومشت دكاكين الظلط .. وبقي احسن ليها المسافه من وشك الفقر دة ... فاحسن ليك تبعد وتشيلنا من راسك لانو انا حاضاعف عليك الدعا ... ياخ خاف ربك عندك بنات ...
سيد : هوي ياالمطلوقه انتي فوتي من هنا .. الله يشيل وسخكن الفي الحله دة .. العربيه دي هي المطفرة ذبايني .. بيتكم بقي واجهة شبهه لي دكاني ...
توسل : تمام ياسيد الرحول ببقي حقك انت الليله من الحي دة ...
توسل ركبت العربيه وطوالي اتجهت علي مكتب المحليه ووجهت شكوة بانو سيد دكانو وسخان ملان فيران وصراصير .. وموادو مدتا منتهيه .. وببيع باسعار باهظة ...
جات المحليه راجعت الدكان لقت الحشرات في التوابل والزيت والرز والدقيق .. ولقت الفيران جاي وجاي النوع الجقر الكبير داك ... طوالي صادرو منو منتجاتو وشمعو الدكان وكتبو عليهو كدة 🚫❌❎ ازااااله ....
سيد واقف يربط في عفشو والحريم وشفع الحي ورجالو .. متلمين حوليهو .. توسل جات . ومشت علي سيد ...
توسل : شايفين كلكم .... شايفين ... الحق ينتصر والباطل مهزوم ... انا استعنت بربنا ... وذي ماظلمتني ربنا انتقم منك .. انت وحريم الحي ديل ماخليتو فينا راحة نفس ولا حال .. بشعتو بينا وانتهكتو اعراضنا ... ربنا سخر لينا انسان يسندنا ويسند ابوي .. وانتو عملتوهو انسان سيئ بجينا لاسباب .... الرزق من ربنا وربنا سخر لابوي سلمان .. سلمان شغل ابوي وشال من عاتقو كتير ... وانتوووووو كلكم فهمكم وسخان وماف زول بقول كلمة حق ... وحسي اسمعو كلكم ... حسبي الله في اي واحد فيكم كان زي سيد او سمع لسيد او زاد في كلام سيد تلقوهو في نحوركم حسبي الله .. دعوتي دي من هنا للسما تدمدم عليكم ياظالمين ...
الحريم ديل اطاقشو وجرو جري كل وحدة بتفتش بابا بوين ... سيد دة بكا بطول حسو ...
توسل بكت بدموعا ودخلت وسدت الباب ..
دايما نهاية الظالم مؤسفه .. وكل زول بعمل الشر مابحاسب افعالو بلقي الاقوي منو ....
سلمي اتوظفت محاسبه في صيدليه وماشاءالله الراتب عااالي ومبسوووطه ...
شبه نست فتحي كدة وبقت مصدر اعجاب لكل المترددين في الصيدليه بتتعامل بصدق وبشاشه كدة مع الناس البتجي للعلاج ... يعني الماعندو بتقول ليهو لو عندك تعال بكرة جيبا وبتكتب في ورقه والمابرجع بتسدها من راتبا ... والناس المسنه وعمرها كبير بتعاملو كانو طفل .. بحنيه كدة تتونس معاهو وتتفائل ليهو الشفا وتحاسبو بفهم وحدة وحدة تحسب معاهو .... ياسلاااام ...
ياخ في ناس كدة في الصيدليه زي المضروب بشبشب في وشو بديك نهرة ومابتعامل معاك بادب .. سبحان الله تنفر من نظراتو وتمرض ذيادة من تعاملو ...
في حجه كبيرة كدة كل مرة تجي تشيل علاجات لبتها .. اعجبت بسلمي دي شديد ... وبقت صحبتا شديد وتتونس معاها لحد ماتطلع .. مرة المرة قالت ليها بتي كل مرة بحكي ليها عنك .. وقالت لي يمة بس جيبي لي صوره منها فارجوكي اخد صورة معاكي عشان تشوفك .. بتي مابتقدر تطلع وانتي زمنك مابسمح .. سلمي وافقت واتصورت معاها ...
المرة مشت رسلت الصورة لولدا الفي الامارات وورتو انها دي البت البتحكي ليهو عنها .. رد ليها .. ليكي الحق يمه تمعطيني بيها كل مكالمة .. انا جاي وطوالي بعرسا بس احجزيها سرعه .. شوفيها يمه قالداك كيف وكانك امها .. الولد دة فرح فرح شديد بسلمي وبرائتا ... والمرة شويه شويه مهدت لسلمي وطلبت منها العفو انها رسلت الصورة لولدا الاسمو سامر .. بس كان لخير ... سامر جا وعقد علي سلمي وسافر يجهز ورقا ... الله اكبررر ..
نانا ياناااانا ... اها نجي لنانا ...
حودة دة جنا جنون من بعاد نانا ... مابترد عليهو وحظرتو في اي موقع تواصل ... بقي مامركز لنسمة واطفالو وزهجان ويفتش المشاكل من ماف ...
نسمة عرفت انو نانا معذبه حودة ببعادا ومراقبه الواتس في تلفونا وتلفون حودة .. لقت حودة دة بترجاها رجا ترد عليهو ...
حودة مااتحمل وركب الركشه ومشي دقا باب نانا .. وسبحان الله صفيه دي شافتم بس كمرات ناشنول جغرفي البتكون حتي في ضنب السمك ديك ... شافت حودة بدق الباب ونانا طلعت ليهو .. وقفت صفيه بعيد وختت التوب ورا اضانا ووقفت وقفة طابور انتباه ...
نانا : الجابك شنو ياحودة انا زهجت منك ومن اي زول زيك ... خليني في حالي ...
حودة : ارح معاي حسي بعقد عليكي في المحكمه ..
نانا : هي هي
.. وضربتو باصابعا كدة في كتفو .. انت قايلني صخله ولا نعجه .. وانا ماالبشلب راجل من مرة واعرسو كدة .. ان كنت بطلع معاك .. عشان انا كنت ماواعيه وحسي وعيت .. وانا وعدت نسمة ابعد منك ...
حودة : نسمه ???? نسمة قالت ليك شنو ..
نانا : مابعرف يلا عن اذنك وطاااخ قفلت الباب ...
حودة دة ركب الركشه والنار طالعه من اضانو ..
صفيه بلاهي حصلت بيتا قبل الركشه كيف وبتين الله اعلم .. وقفت وجبك جبك لصقت اضانا في حيطة ناس حودة ...
حودة دخل البيت وشال نسمة من شعرا واشتغل فيها خبيط والشفع يبكو وحودة شغال ضرب ... ونسمة تردح زي انزار الخطر ... وتشتم ونسب في حودة وفي اهلو ... حودة ده لما شاف الشفع متجرسين طلع خلاهم ...
نسمة لملمت شعرا المنكش ومسكت شفعا وقالت ليهم خلاص ماف شي كنا بنلعب لعبة المصارعه ... الشفع عاينو لامهم وسكتو ...
نسمة قالت قسما يانانا الا اطفشك بكرة من الحله دي ومايلقو خبرك

نجي لناريز .
ناريز كل يوم بتفتش لمنصور ومابتلقي طريقه ...
من الجامعه ركبت اتجهت علي بيت الكدرو سبب المصيبه .. وصلت ودقت الباب جا طالع صاحب منصور الهو صاحب البيت الاسمو مؤيد .. سالتو وين منصور .. قال ليها مشي يجيب اكل ويجي ... ناريز طلبت منو تدخل البيت وتنتظرو ... دخلت وقعدت في الهول ..
مؤيد شال تلفونو واتقدم للصاله القدام وعايز يتصل بمنصور ...
ناريز حصلتو وقالت ليهو وهي بتبكي بخنقه كدة ...
ناريز : لوسمحت ماتتصل عليهو .. خليهو يجي يتفاجأ بي .. انا محتاجه ليهو شديد .. ومسكت بطنها بايديها ودنقرت وهي بتبكي ودموعا سايله ..
مؤيد حنا عليها وقفل التلفون وطلب منها تقعد في الكرسي وتوريهو الحاصل ...
ناريز : حكت ليهو من بداية هي جات وانتظرت ام منصور واختو وغشاها وانها حامل في واهلها ماعارفين ومنصور زاغ منها كيف وكل يوم بطنها بتزيد وحتتفضح ...
مؤيد ختا يديهو في راسو ... وساااكت وبعاين في ناريز ...
مؤيد : انتي عارفه منصور خاطب اختي ? وعارفه انو منصور شغال مع عمي وظاهر لينا انسان طاهر ... معناها منصور بستغفلني وبجيب بنات في بيتنا من وراي .... كم مرة انا بلقي في البيت ريحة عطر او حلق او دبابيس او مشبك شعر ... وبقول تبع البيت واخواتي .. لكن اخواتي مسافرين .. وبشك مرة وبنسي مرة ... وكم مرة راجل الجيران بحاول يلمح لي وانا مابفهم ... وحسي ربطت الاحداث وفهمت ...
واثناء ماهم قاعدين منصور بصفر ويغني فتح باب الشارع وجاي داخل وهو مبتهج ... دخل وماشايف ناريز قاعدة مضارياها كتاف الهول ... وهو بتكلم مع مؤيد وجاي عليهو ومؤيدبعاين ليه خاتي يديهو في راسو . بعاين لمنصور ...😠
منصور انتبه لوجود ناريز ووقف صااااامت وكانو روحو طلعت ...
ناريز قامت مشت عليهو وبحرقه وهي بتبكي وتتنهد والنفس مضايقا وبطنها بارزة ... وبقت تضرب منصور وتشتم .. ياواطي ياحقير ياكذاب يامجرم ..
منصور مسك ايد ناريز بقوة وعايز يضربا ويدفرا وهو غضبان في وشها .. زحي ياوسخه مني ماترمي بلاكي علي .
مؤيد لحق منصور ومسك ناريز منو وقعدا بعيد في كرسي .. ورجع لمنصور وطااااخ اداهو كف .. منصور رفع ايدو عايز يضرب مؤيد .. مؤيد ثبت يد منصور ومسكو من الخلف ...
مؤيد : يامنافق يامجرم ... دة جزاي الاستنضفتك ودخلتك بيتي ياحقير .. والله خسارة فيك اختي مودة ..
منصور : البت دي كذابه يامؤيد .. فكني عشان اقتلا وارتاح .... فكني انا بخسرك يا ......
مؤيد : قومي امشي ياناريز ... قومي اطلعي سرعه ... دة مجرم ومابخاف الله .. وانا مابفكو الا اطلعو من هنا وللشارع ...
ناريز قامت وطلعت وتقول حسبي الله فيك حسبي الله فيك ...
مشت ناريز وقعدت في الشارع وتبكي وترجف ... منتظرة مواصلات ..
مؤيد ماسك منصور ويشتمو ... منصور بقاوم فيهو وكان بالع حباية هلوسه وخرشه ... منصور طلع واتقدم وركب موتر ...
طلع وراهو مؤيد بالموتر تبعو ...
مؤيد جاري ورا منصور بالموتر لحد مابقي قصادو وتفل علي وش منصور .. اتفو عليك يانجس .. ياكضاب .. حسي بكلم اهلي بحقيقتك .. وبكلم مودة المغشوشه فيك ..
الناس في الشارع تتفرج وناريز مخلوعه وتعاين ...
منصور طلع سكين من الموتر ولاحق مؤيد وبقي قصادو ومده يدو وجراها من بداية رقبة مؤيد لنهايتا ... مؤيد وقع بالموتر والدموم في الظلط .. والحريم تصرخ والرجال جارين علي مؤيد . .. منصور وقف ويعاين ...
ناريز وقفت ورا عمود وترجف وتبكي ..
الناس اتجمهرت وقبضو منصور الزي الخروف المضبوح يفرفر عايز يهرب ...
ناريز ركبت ومشت البيت ترجف وتهضرب ونيروز جمبها والام بغادي ماجايبه خبر ...
نيروز اتصلت بنانا تحصلا سرعه ...
نانا جات جاريه ويهدو في نيروز لحد مافهمو الحاصل ...
نانا بدت تطمنا انو هي ماليها دخل ... وانو مؤيد اكتشف انو منصور فاتح بيتو للبنات وبغشغش فيهم وفي مؤيد ... وده جزا منصور انو حيتعدم ...
ناريز خايفه منصور يجيب سيرتا ... نانا فهمتا انو الحاصل الناس كلها شايفه الضبح .. وماحيحصل الا خير .. واحتمال مؤيد حي ...
ناريز : لالا الشفتو مؤيد مات نفس الوقت ... دمو مابتغسل من الظلط ..
نانا بتهدي فيها وحاضناها تلفونا دقه ...
نانا : الو
نسمة : كيفك ..
نانا : تمام اها خير تاني ?
نسمة : اثبتي لي حودة بكرهك وخلاك ..
نانا : اجي ياده .. ويكرهني دي اثبتا كيف ?. لكن اثبت ليك اني خليتووووووو ...
نسمة : حودة لسه جاري وراك ...
نانا : خلاص اسلم حل .. كسري رجليهو عشان يبطل جري .. غير كدة مابقدر افيدك ...
نسمة : لا تعالي لي البيت وبجيب حودة وقولي ليهو بكرهك وابعد مني .. وجمبي ...
نانا : لو شايفه دة حل ماعندي مانع بجيكي تب .. بس وريني اجيك بتين ?
نسمة : برجع ليكي بوريكي ... وطق قفلت ..
نانا : ياخ الله يبعدك مني .. دي شنو اللايوقه دي .. وحودة دة جانه بيهو كدة التقول وزير المواصلات .. اووووف لصقة الفيران مازي البني أدمة دي ...
نيروز : شر البلية مايضحك ... هوووي انتي قادرة ولايهمك ...
ناريز هدت شويه ونامت ...
اها نشوف فتحي ...
فتحي بعد ماعرس وخلي بت خالو مع امو .. وسافر شغال مع خالو نسيبو .. شغل كدة اظن طواحين واجهزة دهب ..
مرة فتحي اسمها هاله ... هاله دي لئيمة كدة لدرجة لسانا حنضل ...
ماشغاله بعمتا ام فتحي .. تصحي الصباح .. تمسك تلفونا دة لعب ونت وونسه وضحك ... وام فتحي من النضافه للفطور وماقادرة تقول بغم .. ‏( اااي ماجابتا براااها بيدها ... نظام زيتنا في بيتنا ... اهو الفي بيتنا طلع زيتنا .... ‏)
هالة دي تلبس كل يوم وتطلع مامعروف مسارا علي وين .. وتجي داخله البيت ترقد وتقفل غرفتا عليها لاتصد لاترد ...
يوم ام فتحي سالتا طالعه وين ...
هاله : كيف طالعه وين يعني ? ماشه الصيدليه اجيب حاجات ...
ام فتحي : يابتي كفاك لف وحوامه .. تعالي ختي ليكي حنه ولااتجيهي .. حريم الحله اكلو وشي بالنقه فيك .. وفتحي لما يدق بقول تلفونك قافل .. بقول ليهو جوة غرفتا ...
هاله : طظ فيك وطظ في حريمك .. وبعدين انتي بتهدديني بفتحي ... فتحي شنو اليحكمني هه ... لسه امو ماعرسوها البفكر يحكمني دة ... ومااتولد لسه البحكمني .. هاه قال فتحي قال .. وطلعت تووووش ودفففف قفلت الباب ...
ام فتحي دي سكريها ارتفع ورقدت سلطه .....
هاله مشت وركبت مواصلات ونزلت في الحاج يوسف وهي بتدق في الباب ... بهناك في الشارع شافا واحد من حي ناس فتحي اسمو رأفت .. بعرفا انها عروسة فتحي .. رأفت اصلا بجي الحي دة لاصحابو ...
هالة واقفه وباب البيت فتحو شاب كدة شكلو النوع الماقدر يكون نفسو داك ولسه بكب حنك انا دايرك وبحبك وووو ...
رأفت سال اصحابو المامنتبهين لهالة ووقوفا .. سأللم دة بيت منو ... قالو ده بيت ناس رحلو مدني وولد اختهم قاعد فيهو بقرا الجامعه ...
رأفت بعد مسافه قام واتجه وركب المواصلات ومشي بيتم ...
هاله رجعت البيت عادي وكانها ماعامله شي ...
فتحي بعد كم يوم رجع ولقي امو مريضه ومشي بيها المستشفي وبقت مرقدة يظبطو ليها السكري بالساعات ...
اها هاله ماهاميها وطلعت ومراقبا رأفت ومشت نفس البيت ... ودخلت ..
رأفت قعد جم اصحابو وبعد شويه .. مشي دقا باب البيت الفيهو هاله ... جاهو الولد ..
الولد : مرحب
رأفت : اناعابر سبيل وعايز اخش الحمام اكرمك الله ...
الولد : معليش ماف حمام .. وطاخ قفل الباب ...
رأفت وقف مسااافه ... بعدها نط بالحيطه وتوش دخل علي هاله والولد ووقف في هاله طاخ طاخ كفوف ...
دق لاصحابو نطو دخلو جو .... رافت هدد هاله ياتسكت يايدق للشرطه ..
رأفت عارف ظلم فتحي لسلمي واهلها ... طوالي اتصل بفتحي وقال ليهو تلحقني في اقرب زمن في المكان كيت كيت ولما تصل الشارع بجيك زول صحبي بجيبك ...
فتحي خلي امو وطلع ركب امجاد وترنصيت لحق المكان وطلع ليهو صاحب رأفت وساقو ودخل ..
فتحي اول مادخل لقي هاله ملفوفه بغطا وترجف والولد قاب
قابضنو اصحاب رأفت ...
فتحي اتبكم وواتكا علي الحيطه زي العايز يقع ...

فتحي قلبو دة قرب يقيف .. والمنظر بقي ليهو حلم او كابوس ... والاولاد ورأفت واقفين يتفرجو ..
فتحي قعد في طرف السرير ... ويتلفت ويعاين .. مفتكر نفسو حلمان وحيصحي .. لكن لا لقاهو واقع ...
قام ماش علي هاله .. هاله صرخت في وشو ..
هاله : انا بكرهك اوعا تجي جمبي .. اوعي تهبشني .. انت اصلا ماراجل .. لو راجل ماكان خليت البتحبك واتزوجت البتكرهك ... واهو دة حبيبي وقال حيتزوجني ..
فتحي رأفت مسكو لانو وصل لدرجة الغليان ..
نط الولد البتجيهو هاله وقال : هوي هوي حبيب منو انا ... لاحبيبك لاكنت حبيبك .. براااك قعد تجيني . وانافاضي وماعندي شي .. واظن كلكم ياالواقفين ان لقيتو فرص زي دي مابتفوتوها ..
فتحي : اناماعايز اي كلام معاك انت ... كلامي معاكي انتي الجيتيهو لحد بيتو .. ومابتكلم معاك الا بالقانون عشان اثبت رجالتي ليكي .. وحسي اهم ديل شهود .. وتلفوني دة شاهد .. طلع تلفونو وجييييك صور الولد وهاله ...
وحافتح فيك قضيتين .. زنا محصنات ... وقذف علي اني ماراجل .. تتعاقبي وتترجمي ...
هاله بدت تصرخ بصوت عالي وتكورك .. وتشتم ..
فتحي طلع خلاها ورجع المستشفي لامو ولقي امو راقدةبين نايمة وصاحيه .. . جري ختي راسو في حضنها ويبكي ..
امو : كر علي ولدي مالك .. براي عيانه ماتزيد علي ..
فتحي : هاله ياامي طلعت وسخه .. وحصل كيت كيت كيت .. وطلوعي ده لانو دق لي رأفت ومشيت شفت بعيني .. وجيتي الخرطوم لحكمة من الله ...
امو : عارف يافتحي انا ماحبيت اقول ليك سبب مرضي دة هاله .. هاله اتكلمت معاي باسلوب حار وفع الضغط والسكري .. حقك علي ياولدي انا الاصريت تتزوجا ... وبقت تبكي وفتحي يبكي ...
بعد شويه نسيب فتحي الهوا خالو اتصل علي فتحي وبدا يشتم فيهو .. انو هو ليه ضرب هاله لحد ماحجزوهو اصحابو ..
فتحي مارد ولاكلمه علي الشتم .. وقال شكرا ياخال .. بكرة القانون بثبت ليك الواقع ...
فتحي بعد امو طلعت البيت طوالي مشي فتح البلاغين .. والقضيه ماشه ...
صفيه بقت ابليس نسمة وتملاها ... حودة بمشي بيت نانا وشفتو بعيني البياكلا الدود دي .. وووو . ووووتأليفات وكلام خمج .. نسمة دي زي غلاي المويه البفور داك وطق يقفل .. قفلت قفله وحدة واتصلت بنانا وورتا تجيها بكرة في بيتا وحودة بكون قاعد الصباح ..
نانا الصباح لبست وطلعت ومشت بيت نسمة وحودة ودقت الباب ..
طبعا صفيه رحلت سريرة في الحوش عشان تتصنت الحاصل في بيت نسمة ... واول ماسمعت صوت نانا في بيت نسمة . طوالي وقفت استعداد اكشن وبقت تعاين بفتحة الحيطة الكان بتوصل بيها الخرطوش لنسمة مرات ...
نانا : اها جيتك يانسمة وعايزة اعمل ليكي الدايراهو .. والبريحك وانا تحت امرك ..
نسمة : اولا اتفضلي في البرندة دي ونتفاهم ..
حودة حسي بيجي ... عارفه انا بيتي علي وشك الانهيار ... وانتي السبب .
نانا : عليم الله انا بقبت ماعندي صله بحودة .. بس لازم تصبري علي حودة انو انسان لهوي ونسونجي شويه .. يعني انتي حلوة وعندك اطفال ومرتبه اكيد ماحيتزوج زي ماقلتي الزينا ديل الفي نظرك ..
نسمه : تمام 😒😒 اها تشربي معاي قهوة ?
نانا : اكيد يانسومة وخلي البينا عامر .. وانا والله اكون معاك اخت وصحبه واستشيرني في اي حاجه عايزاها ... ودخلو البرندة
نسمه دخلت جوة وجابت القهوة ... كبايتين .. وقعدت ..
نانا قلبها اكلا واصلا مارفعت كباية القهوة عليها .. تعاين لنسمة وتعاين للكبايه .. ومااطمأنت .. وقالت : اها عن اذنك يانسمة انا ماشه وامي عندها فحص اليلا ..
. ونسمه ماشه كدة طلعت في الحوش ..
بهناك صفيه مازالت لاصقه في الحفرة وعينا تضرب زي لمبة اللوري ...
جات نسمة من وري نانا وشايله حديدة تقيله وعايزة تضرب نانا ... صفيه صرخت ووووب علينا ...
نانا اتلفتت تشوف الصوت ده شنو لقت نسمة رافعه الحديدة وجايه عليها ..
نانا زحت بسرعه كدة من تجاه نسمه ..
نسمة حمولتا كلها في الحديدة . وجات وااقعه في الارض والحديدة وقعت فيها بجمبة كتفها وراسا ..
نانا بدت تصرخ ونسمه تصرخ والاطفال يصرخو .. وصفيه جرت دخلت الحمام حقها وقفلت نفسها وطلعت تاني شالت المقشه ومسحت الأتر من جمب الحيطه عشان مايطلبوها شاهد .. ورجعت قفلت الحمام ...
نانا تكورك وماسكة نسمه لامن جا ولد الجيران داخل .. مخلوع ووراها كم راجل ومرة
نسمة : امسكوها المجرمة عايزة تقتلني .. ضربتني بالحديدة ... وعملت نفسها اغمي عليها وتشخر وتفرفر ..
نانا قامت عايزة تجري .. حاوطوها الرجال وقبضوها وضربو للاسعاف وللشرطه ...
نانا وصلت المركز وهي بتبكي وتتحسبن ...
وبهناك نسمة في المستشفي فحوصات ودربات .. والحله مقلوبه فوق تحت .. حودة سمع ومشي لنسمة .. ومامصدق الحاصل .. ويمشي ويجي .. ويسال في الشفع الحاصل شنو ماف طفل قادر يتكلم ...
نانا بدا الاستجواب معاها .. وحكت انو نسمة طلبتا تجي البيت وكيت كيت كيت ...
قفلو نانا في الحراسه لحد مايحققو مع نسمة ...
في الحراسه في كم عسكري من ضمنهم ولد كدة ملائكي . انسان محترم وعفيف خلاص ...
سايق نانا .. ونانا بتبكي ...
قال ليها والله انك مظلومة .. البجو هنا ماشكل وشهم زيك ومابهمهم شي وعادي بجو كتير وعادي بظهر فيهم الاجرام .. حسي انتي اهلك وين عشان انا اجيبم ليك ..
نانا : انا ابوي ميت وامي مريضه ومابتتحرك وبتكون راجياني .. ومامعاي زول في البلد دي .. بس اديني تلفون .. انا تلفوني اظن اتسرق مع الزحمة ولمة الناس ...
العسكري اداها التلفون .. اتصلت علي نيروز .. نيروز سمعت بالحصل وماعرفت تعمل شنو وتبكي مع نانا في التلفون ..
نيروز اتصلت بأبو سلوان وابو نسرين وبمحي اخوها وابوها وقالت يصلو نانا المركز .. كلهم اتلمو وجو المركز ...
الضابط ابا يتفاهم معاهم وقال نسمة في حالة موت وماف اي تفاهم لحد مايحققو تمام ...
العسكري قال لنانا .. انا ورديتي كانت حتخلص اليلا .. ولحظك في عسكري طالب اجازة وعايز زول يسد ليهو ... انا حامسك مكانو وحاحرسك عشان ماتخافي .. المحل هنا خطر ...
نانا اطمنت للولد ورقدت في المصطبه جوة الحراسه وتبكي ..
نيروز وناريز مشو لام نانا وراعوها وفهموها براحه بالحاصل ...
تم الاستجواب مع نسمه وقالت الاتي :
نانا بتشتمني لانها عايزة تتزوج راجلي ... وجاتني البيت وقالت عايزة تشرب معاي قهوة .. جبتها ليها . . استغفلتني وطلبت مويه مسافة اجيبا .. ختت لي سم في القهوة ... لما انا كشفتها وعرفت انو هي ختت سم لانو ولدي الصغييير قال المرة دي كبت حاجه في الجبنة .. انا ابيت اشرب .. هجمت علي بالحديدة وضربتني وعايزة تشرد رجال الحي قبضوها .. وبين كل كلمة وكلمة تشهق وتعمل مغمضه وترجع تتكلم ..
جات نتيجة الفحوصات انو ماف اي ضرر في الراس ولا الجسم ...

فتحي جرجر هاله في المحكمة .. قعدو معاهو اهلو يعفيها من قضية القذف ... وافق بس بشروط انو تدفع اي حاجه خسرا في الزواج وترجع الدهب وحتي السفنجة الجابا في الشيله .. والمبلغ الحددو كان 100.000 غير الدهب والشيله وووو .... وانتهي موضوع هاله وطلقا .. وفتحي خلي شغلو مع خالو وفضل شغال في كريز خط العربي ام درمان ...
فتحي بدا يشتاق لسلمي ويتندم علي فراقو ليها .. وبدا يقارن بين سلمي وهاله .. كيف كانت سلمي بتتحملو ومحافظه عليهو .. وكيف كانت بتحبو ...
كل يوم فتحي يمشي يقف بالهايس جمب الصيدليه الشغاله فيها سلمه ويراقبا من بعيد ويبكي كل مايشوف سلمي طالعه وداخله .. وكيف هي جميله ومحتشمة ومحترمه .. وتبتسم مع الناس وتتعامل بادب ..
فتحي دة اتأثر شديد بخسارتو لسلمي .. وعارف انو سلمي عقدو عليها وحتسافر لزوجها ...
فتحي شال روشتة علاج لامو ودخل الصيدليه ... والصيدليه زحمة وسلمي بتحاسب الناس ومامنتبهة للموجودين .. وجا دور فتحي وسلمة شغاله في الحاسوب والماكينه ... ومابتعاين للزول البمد الورقه ...
سلمي عاينت للورقه قرت الاسم .. ورفعت راسا لقت فتحي ... اتضايقت شديد واستاذنت من البت المعاها تقعد وتحاسب ...
دخلت جوة في مكان بياكلو وبصلو فيهو وقعدت تبكي بشدة ....
فتحي قال للبت عليكي الله تنادي لي سلمي ضروري ... واثناء مابتكلم مع البت تلفون سلمي راقد جمب الحاسوب .. التلفون ضرب وجات في الشاشه صورة سامر عريس سلمي ومكتوب ‏( حبي وغلاتي ‏)
فتحي مسك دموعو بالعافيه وطلع ركب في الهايس وختا راسو في الدركسون ويبكي زي الطفل الفاقد امو ... لانو سلمي كانت كاتباه في التلفون حبي وغلاتي ....
البت دخلت لسلمي وادتا التلفون وقالت ليها الزول البرة دة دموعو في عينو وحنسني اناديك .. وبلاحظ ليهو كل يوم بقف برة جمب خط العربات وبكون بعاين للصيدليه ...
سلمي ابت تطلع وتبكي وتتزكر في اهانتو ليها وكيف اتخلي عنها بسهوله ..
فتحي رجع وقال للبت .. قولي لسلمي انا ماماشي من هنا لبكرة بس تطلع لي ثانيه وحدة .. وانا منتظرة برة ..
سلمي طلعت بعد تحنيس من البت لأنو البت شفقت علي فتحي وحنت عليهو شديد ..
سلمي طلعت تتلفت جاي وجاي تفتش فتحي ..
فتحي مسح دموعو ونزل من العربيه وأشر علي سلمي رفع يدو ليها ...
سلمي مشت ليهو ووقفت ..
سلمي : كيفك فتحي
فتحي : طوالي بكي .. اناماكويس بدونك ياسلمي .. سلمي اعفي لي اني وجعت قلبك في يوم ..
سلمي : لا يافتحي ماتبكي .. قبل تطلب انا عفيتك والله .. وحسي امسح دموعك دي الناس حتنتبه لينا .. وانا بقيت اخاف من الناس ... اتعذبنا بسبب الناس ..
فتحي : سلمي اتطلقي من الزول دة .. وانا بعمل المستحيل واتزوجك ... امي ياسلمي مرضت وتتمناك مني وتتاسف عليكي ليل ونهار ... وانا مابنوم اصلا ولاباكل ولا لاقي عافيه بدونك .. كل البنات دي شايفا سلمي .. تعبان ومتمني الموت بدونك ... نفسي ارجع بيتكم وتجيبي لي الشاي وتتخجلي بتوبك وخمارك .. وترجيني بشوق .. نفسي تعاتبيني زي زمان وتبكي يوم سفري زي زمان ... وفتحي ده ببكي بصوتو الرجولي لامن صوتو بحا ...
سلمي مدنقرة وبتهز براسا ...
سلمي : الله يشفيها خالتي .. وربنا يديك السعادة وعفيت ليك كل اللقيتو معاك ... وانا بعتزر ليك ماحاقدر اقيف اكتر من كدة .. انا في الحسبان مرة متزوجه وماصح اتكلم معاك ... ولوسمحت يافتحي ماتعيد موضوع اتقفل .. عن اذنك ومشت ..
فتحي دة بكا لامن صوتو واصل لسلمي وهي ماشه ...
كل دعاك ياسلمي صاب وماخاب ...
بهناك حققو مع نانا وقالت ماحصل اي حاجه من القالتو نسمة دة ... عكست اي حاجه هي عملتا .. هي الاتصلت علي وهي الكانت عايزة تضربني وتسممني ...
العسكري حارس نانا .. ونانا بتحكي ليهو التفاصيل في كل تحقيق ..
العسكري قال ليها لو هي اتصلت عليكي .. اطلبي منهم يجيبو قائمة الاتصال بتاعك من شركة الاتصالات ... ولو انتي ماهبشتي كباية القهوة خليهم يشيلو البصمات .. وبرضو من الحديدة يشيلو البصمات ..
نانا طلبت تتكلم مع القاضي .. كل القالو ليها العسكري ...
سبحان الله ربنا بديك في نص احزانك ملجأ وحلول ... ربنا بسخر ليك ناس طيبين .. وبيكونو اسباب ليك في صلاحك ..
الضابط بعد كم يوم جاب قائمة الاتصال ولقي مكالمة نسمة هي الواردة لنانا ... دة نمر واحد ...
شالو البصمات من الكبابي والحديدة لقوها بصمات نسمة فقط ...
وبهناك صفيه دي كتمت الحق دة نهائي مافكرت تنقذ نانا وتعمل خير فيها .. لانها هي اصلا الحرشت نسمة وولعت النار ....
ونانا قالت للضابط انا متاكدة ساعه الحادث ونسمة هاجمه علي .. في صوت من الجيران طلع لانو بكون شاف نسمة هاجمه علي وصرخ .. وعشان تتاكدو لازم تجيبو صفيه الجارة الاقرب لنسمة ...
جابو نسمة وووها البصمات والاتصال تبعا هي ... ومازالت نسمة تتحلف وتبرر انو ده كلو من نانا ...
صفيه بهناك ولدا ده عيان لامن عايز يموت وتكورك وتبكي ... وتتحسر .. قالت في نفسها ده حق نانا الانا كاتماهو .. لبست توبا وجري علي المركز ..
دخلت لقت التحقيق شغال بين نانا ونسمة ..
قالت صفيه : ياس
عادتك انا بوريك الحاصل ... نانا دي جات بطلب من نسمة .. ونانا اتكلمت كلام كويس من نسمة وقالت ليها العايزاه بعملو .. لكن نسمة غدرت بيها ... وانا الوريتا انو حودة ده جاري ورا نانا ... ونانا دي شوف عيني البتاكلا الدود ... واضاني البتسدها القطنه .. طردتو من جمب بيتا لما جاها طالب الزواج منها ...
تم الافراج عن نانا وبدت قضيه جديدة مع نسمة ..
نانا طلعت البيت وبكت مع امها والناس انهالت تبارك ليها البرائة ...
صفيه ولدا بقا نصيييح واتاكدت انها كانت حتخسر ولدا بسبب حق الناس الفي رقبتا ...

نانا رجعت بيتا .. لكن كارهة ام درمان وكارهة الحله كلها .....
يوم قاعدة تسرح في شعر امها وتتونس معاها .. وقفت عربيه جمب بيتم وتييييت دقت بوري .. نانا اتصنتت الصوت . وسمعت الباب دق دق دق ..
لبست التوب ومشت فتحت الباب لقت في مرة ومعاها بنات قدر نانا في العمر .. شايلين حلاوة وبارد ..
دخلو وقعدو جم ام نانا .. ونانا جابت ليهم العصير ..
وبعد تعارف اتضح انو المرة هي ام العسكري الساعد نانا .. والبنات اخواتو ...
المرة شرحت لنانا انو ولدا عايز يتزوجا .. واتكلمو واتفقو علي انو نانا ترد ليهم وادوها ارقام تلفوناتم ....
نانا بعدها بكم يوم استشارت نيروز وناريز وامها واخواتا ووافقت .. لانو الولد ادب واحترام ...
توسل بهناك اتزوجت سلمان وسكنت في شقه في الفيحاء ... وسلمي عايشه مبسوطة وبعد فترة حتسافر لسامر ... وكل يومين يجيها فتحي يبكي ويتندم ويتأسف ....
نانا وافقت بالعريس .. واتخطبت ليهوو ..
وناريز الايام ماشه وبطنها بدت تتكور بس ماف زول بشوفا اصلا لانها مابتطلع .. واذا طلعت للجامعه بتطلع بحزر ...
ونيروز اتغيرت شديد وبقت تخاف من اي حاجه .. حتي الكريمات الكانت مهووسه بيها خلتا وكرهتا بس بقت مع اختها وجوة البيت ...
منصور اصلا ماجاب سيرة ناريز .. عشان ماتبقي ليهو القضيه قضيتين ... وأتحبس خلاص وامرو انتهي ..
محي جهز خلاص لعرسو .. وسلوان محبوسه للطلح والفسخ للعرس ... وكل يومين تطلع مع محي السوق تشتري عفش ومستلزمات الشيله .. والبيت اكتمل وتم كل شي فيهو وحددو العرس بعد شهر ..
ناريز بقت شايله هم زحمة العرس وانو الناس حتكشفا وحتعرف .. امها نهائي مالاحظت تغيرات في ناريز .. ياراقدة في الراكوبه تتونس مع جاراتا البجوها ... أو لافه عند الجيران .. أو مشغوله بعرس محي ...
نسرين خطبوها لعلاء القرر يجي يحضر عرس محي ويعقد علي نسرين ويسافر بعدها يسفروها ليهو ...
ناريز شايله هم ووشها بقي اسود وكل يوم تبكي باليل لحد ماالدنيا تصبح ... متحسرة انها حتولد طفل وتتخلي عنو .. وانو ابوهو قاتل ومحبوس .. وانو امها وابوها واخوانا مخدوعين فيها ... مرات تقرر الانتحار وترتاح .. بس بتقول انا مااعالج الغلط بالغلط .. لازم اتوب واستغفر واكفر عن سيئاتي ...
مرت الايام وناريز دخلت في الشهر التاسع وبقت مرهقه .. وطوالي لابسه توب في كتافا مطبقاهو علي اتنين وبتغطي بيهو جسمها .. واصلا ماظاهر انها حامل الا من أرهاقا .. ووشها المختوف ... مابتطلع من غرفتا ولما تسألا امها مالك تقول الامتحانات قربت والقرايه والتعب ...
اها تمر الايام وكل يشكي همه ووجعه ...
عرس محي باقي ليهو خمستاشر يوم والاهل قربو يجو من البلد .. ناريز خافت وماعارفه تتصرف كيف ...
جاتا نانا ولقتم هي ونيروز متحيرين ..
نانا : وي عليكم وشكم مالو مختوف كدة ... انا يابنات بطلع من مشكله وبقع في مشكله وبخلي الامور لالله وماقعد أتعب كتير ....
ناريز : شايفة الوضع انا خايفه والله ...
نيروز : ماعارفين نتصرف كيف خلاص راسنا طشت ..
نانا : خلاص ارح ياناريز اقعدي معاي في البيت ... وقولي لامك مع زحمة العرس ماقادرة تقري .. وامتحاناتك الجايه دي صعبه وكدة .. ولازم جو هادي .. واليلا اغنعيهم كلهم .. قبل خالاتك والاهل والعمات يتلمو ..
ناريز اغنعت اهلها انها تمشي لنانا والامتحانات ووو ... وافقو ليها بعد جهد من نيروز وناريز ...
ناريز لمت هدوما ومشت بيت نانا .. وقعدت تبكي لانها في وضع احسن منو الموت ...
نانا واقفه معاها ومهتميه بيها ..
ناريز راقدة وتبكي وتتحسر علي امها وابوها ووضعها .. جاها اتصال من رقم .. ردت ..
ناريز : الوو ..
منصور : ناريز الو ..
ناريز : ااااااااااااااخ ... اااااااه ..... ليه عملت كده ليه انت مفتري ومجرم كدة ...
منصور : ببكي بحرقه .. ياناريز ماتزيدي علي .. انا تعبان ومحكوم علي اعدام ... عايز اشيل منك العفو امكن عفوك يمحي سيئة فيني .. اهل مؤيد طلبو القصاص .. وانا حاتعدم .. اسمعيني ياناريز .. انا حكيت لامي واخواتي الحاصل وقلت ليهم شيلو جناي من ناريز وسجلوهو باسمي وربوهو .. وبدون اهلك يعرفو او اي زول يعرف .... اتمني اني اقدر اعقد عليك واصلح الفات .. ومنصور يبكي وناريز تبكي ...
منصور : ناريز ماتهملي الجنين وتضيعيهو .. خليهو لامي واخواتي زكري مني .. انا عايزك تعفيني وتدعي لي .. ايوة انا كنت مفتري وأذيتك وخدعتك وقسيت عليكي ... بس سامحيني ياناريز .. اهلي بجو يسلمو عليكي ويقفو معاكي ماتخافي ... انا اديتم رقمك ....
ناريز بكت بكت لامن ضاق بيها الكون وبدت تتوجع ..
وجع المخاض بقي يجيها كل شويه وتتألم داخله ومارقه .. ومنصور كل شويه يتصل عليها .. ويتكلم معاها ويبكي لحد ماناريز تقفل الخط لانها متضايقه ومتعذبه ...
نانا اتصلت علي نيروز وكلمتا انو ناريز احتمال تولد ... اتصرفي تعالي باي طريقه ..
نيروز كلمت امها انها ماشه تجيب فستان ... طلعت مشو لنانا ..
منصور رسل ليهم اخوهو الكبير ووصفو ليهو باسرع وقت وصل ووقف جمب بيت نانا وراقبو الوضع وطلعت ناريز وركبت ونيروز ونانا ...
مشو الكدرو للسيدة المسنه ودخلو .. والمرة فحصت بطن ناريز ...
السيدة : الله يحلك يابتي بطنك فاصله من فوق خلاص حسي حتلدي بس ابقي قويه واصبري ...
ناريز : اعفي لي ياخاله .. انا وعدتك اديكي جناي .. بس اهلو قالو عايزنو ...
السيدة : المهم اتحلي بالسلامه كلو هين يابتي ...

